Explainer: Launch haadhisaa\nމިދިޔަ ބުރާސްފަތީގައި ލޯންޗެއް ބަންޑުންޖަހާލައި ފަސް މީހަކު މަރުވި ހާދިސާއަކީ ހދ. ނޮޅިވަރަންފަރަށާއި މުޅި ރާއްޖެއަށް ބޮޑު ހިތާމައެއް ގެނައި ހާދިސާއެކެވެ. މޫސުން ގޯސްވެ ނޮޅިވަރަންފަެރު ފެނުގައި ވަނިކޮށް ބޮޑު ހިތާމައެއް ގެނުވީ ރަށުގެ ފަސް މީހަކު މަރުވުމުނެވެ. ހަނިމާދޫއަށް ދަތުރުކުރި އެ ރަށުގެ ލޯންޗެއް ބަންޑުން ޖަހާލައި އޭގައި ތިބި 10 މީހުން ކަނޑުވީ އެވެ. ސަލާމަތްވީ ފަސް މީހުންނެވެ.\nމިއީ ރާއްޖެ ހޭލައްވާލި ހާދިސާއެކެވެ. އަދި މިފަހުން ހިނގައިދިޔަ އެންމެ ހިތާމެވެރި ހާދިސާ އެވެ. "އެނަމާ" ހާދިސާއަށް ފަހުން ކަނޑުމަތީން އައި އެންމެ ބޮޑު ހާދިސާ ވެސް މެއެވެ. ތަފާތު އެކި ގޮތްގޮތަށް ހާދިސާގެ ހަބަރުތައް ފެތުރި އެންމެންގެ ހަމްދަރުދީއާއި ނަޒަރު ހުއްޓުނެވެ.\n11:30 ން 11:53 އަކަށް!\nލޯންޗުގައި ދަތުރު ދިޔަ ގޮތާއި ވީ ތައްޔާރީތައް އަދި ހިނގައި ދިޔަ ކަންކަން މިހާތަނަށް އެންމެ ތަފްސީލްކޮށް ކިޔައިދެނީ އެ ލޯންޗުގައި ދަތުރުކުރި އައިޝަތު އާސިމާ އެވެ. ދަތުރުގައި އޭނާއާ އެންމެ ކައިރި ބައިވެރިންނަކީ ހާދިސާގައި މަރުވެ ދިޔަ އޭނާގެ ބެސްޓްފްރެންޓް ފާތުމަތު ގުރައިޝާގެ ދެމައިންނާއި އީރާގެ މާމަ އާއި ކާފަ އެވެ.\nދެން އެ ލޯންޗަށް އެރީ އާސިމާގެ ދޮންބޭބެ، އަބްދުއް ޝުކޫރުގެ ދެމެފަރިންނާއި ނޮޅިވަރަންފަރު ސްކޫލްގެ ޓީޗަރު، ޝެހެނާޒެވެ. އެމީހުން ހަނިމާދޫއަށް ދިޔައީ އެހެން ދަތުރެއްގަ އެވެ. އާސިމާ ދިޔައީ ގުރެއިޝާއާއެކު ބެންކޮކަށް ދާން ދިޔުމަށް މާލެ ދިޔުމަށެވެ.\nއާސިމާ ކިޔައިދިން ގޮތުގައި އެމީހުން ދިޔައީ 11:45 ގައި ޗެކިން ބަންދުވާ ފްލައިޓަށެވެ. އެކަމަކު އޭރު މޫސުން ގޯސްވެ ދަތުރުތައް އޮތީ މަޑުޖެހިފަ އެވެ. އެހާ ގަދައިރު ވެސް އެމީހުން ދަތުރަށް ފުރީ ގަޑިއަށް ޗެކިން ބަންދުވާނެ ކަމަށް އެއާޕޯޓުން ފުރަތަމަ ބުނެގެނެވެ. މޫސުން ގޯސްވެފައި އޮތުމުން ދަތުރު ކުރާ ވަރުގެ ދުވަހެއް ނޫން ކަމަށް އެ ލޯންޗު ދުއްވި ކައްޕި ސިރާޖު އަދުނާނު ވެސް އިންޒާރުކޮށްފައި ވެއެވެ. މީހުން ބުނާ ގޮތުގައި އޭނާއަކީ ހދ. ގައި ނަން މަޝްހޫރު ކުޅަދާނަ ކައްޕިއެކެވެ.\nއޭނާ އެ ދަތުރަށް ފުރީ، ލޯންޗަށް އެރި މީހުން އެ ދަތުރު ކުރަން ބޭނުން ވެގެނެވެ. ލޯންޗު ނޮޅިވަރަންފަރުން ނައްޓާލީ 11:30 އެހާކަންހާއިރު އެވެ. ލޯންޗު ދުއްވާލިތަނާހެން ގުރައިޝާގެ ފިރިމީހާ ޝިފާޒު، އާސިމާގެ ފޯނަށް ކުރި ކޯލްގައި ގުރައިޝާއާ ވެސް ވާހަކަ ދެއްކި އެވެ. އެކަމަކު ވަރަށް ކުޑަ އިރުކޮޅަކަށެވެ. އެއީ އެ ދެމަފިރިން މެދު އެންމެ ފަހުން ދެކެވުނު ވާހަކަކޮޅު ކަން މުޅީން ޔަގީނެވެ. އޭގެ ފަހުން ވެސް ޝިފާޒު ދެތެރެ ދޭރެއިން ގުޅަމުން ދިޔަ އެވެ. ގަދަވެ، ލޯންޗަށް ދެވުނުތޯ ބެލުމަށެވެ. އެހެން އާއިލާގެ ގިނަ ބަޔަކު ވެސް އެކި މީހުންގެ ފޯނުތަކަށް ގުޅަމުންދިޔަ އެވެ.\nއެ ދުވަހުގެ 11:48 އެހާކަންހާއިރު، ލޯންޗުގައި ޓީޗަރު ހުސެއިން ފޯނުން މީހަކާ ވާހަކަ ދެއްކި އެވެ. އެއީ އޭނާގެ އަންހެނުންގެ ބޭބެގެ ދަރިފުޅު މުހައްމަދު މުސްތަފާގެ އަންހެނުން ޔުމްނާއާ އެވެ. މުސްތަފާގެ ދެމަފިރިން ދިރި އުޅެނީ ހަނިމާދޫގަ އެވެ. އެއީ އެ ލޯންޗަށް ހަނިމާދޫއަށް ދެވިއްޖެތޯ ބަލަން ޔުމްނާ ކުރި ކޯލެކެވެ. އެއީ ޓީޗަރު ހުސެއިންގެ އެންމެ ފަހުގެ ކޯލެވެ. ފަހަރުގައި އެންމެ ފަހުން ވާހަކަ ދެއްކީ ޔުމްނާއާ އެވެ. އެ ފޯނު ކޯލްގައި ހުސެއިން ބުނި ވާހަކައަކީ "ކަނޑު ވަރަށް ގަދަ" އޭ އެވެ. ދެން ބުނީ "ހަނިމާދޫއާ ވަރަށް ކައިރިވެއްޖެ" އޭ އެވެ.\nއޭގެ ހަތަރު ވަރަކަށް މިނެޓް ފަހެވެ؛ ލޯންޗު ހަނިމާދޫ ފަޅަށް ވަންނަން ދަނީ އެވެ. ބޮޑެތި ރާޅުތައް ނަގަމުން ދިޔައިރު ބޯ ވާރޭއާއެކު މުޅި ސަރަހައްދު އޮތީ ބެދިފަ އެވެ. އައި ކޮޅިގަނޑަކާއެކު ކުރިމަތި ސާފުކޮށެއް ނުފެނެ އެވެ. އެ ވަގުތު އާސިމާގެ ފޯނަށް ޝިފާޒުގެ ކޯލެއް އައެވެ. އެކަމަކު، އެ ފޯނަށް ޖަވާބެއް ނުދެވުނެވެ. ލޯންޗު ބަންޑުން ޖަހާލީ ވެސް ހަމަ އެ މިނެޓްގަ އެވެ. އެއް ރާޅު ނަގައި ލޯންޗު އަރިވެ ބެލެންސްކޮށް ނުލެވެނީސް އެއަށްވުރެ ބޮޑު ރާޅެއްގައި ލޯންޗު ބަންޑުން ޖަހާލީ އެވެ. އޭރު ގަޑިން 11:53 އެކެވެ.\nބަންޑުން ޖަހާލި ލޯންޗު އޮޔާއެކު ދަމައިގަތީ ހަނިމާދޫ ފަޅު ތެރެއަށެވެ. އާންމުކޮށް ވެސް އޮއި ބާރު އެ ސަރަހައްދުގައި ވަކިން ބޮޑަށް އެ ދުވަހު އޮއި ބާރެވެ. ލޯންޗު އޮޔާ ހަނިމާދޫއާ ދިމާލަށް ގެންދަ ދިޔަ އެވެ.\nއޭގެ ފަހުން ވެސް އާއިލާގެ ވަރަށް ގިނަ މީހުން އެމީހުންގެ ފޯނުތަކަށް ގުޅަމުންދިޔަ އެވެ. މުސްތަފާ ވެސް އެތައް ފަހަރަކު ގުޅި އެވެ. ހުރިހާ ފޯނަކުން ވެސް އައި "ނިންވާލާފައޭ" އެވެ. އާއިލާގެ މެންބަރުންތައް ހާސް ވެގެން ރަށު އެކިކޮޅުކޮޅު މައްޗަށް ނުކުންނަން ފެށީ އެ ހިސާބުންނެވެ. ހަނިމާދޫއަށް ލޯންޗަށް ނުދެވި އެހާ ގިނައިރުވެ ފޯނުތައް ނިވިފައި އޮތުމުން ކަމެއް މާބޮޑަށް ވެސް ގޯސްވެއްޖެކަން އެންމެންނަށް ވެސް އެނގުނެވެ.\nހާދިސާއަށްފަހު ކަނޑުގައި ދޮޅުގަޑިއިރު!\nބަންޑުން ޖަހާލާއި ކަނޑުވުމަށްފަހު ހިނގި ކަންކަން އާސިމާގެ އިތުރުން ޝުކޫރު ވެސް އަވަސްއާ ވަރަށް ތަފްސީލް ގޮތެއްގައި ހިއްސާކުރި އެވެ. އެ މައުލޫމާތުތައް ބަލާއިރު ލޯންޗު ބަންޑުން ޖަހާލުމާއެކު، އެންމެ ފުރަތަމަ ލޯންޗު ބޭރުވެ މައްޗަށް އެރުނީ ފަޅުވެރިއެއްގެ ގޮތުގައި ދަތުރުކުރި އެކަމަކު ލޯންޗުގެ ވެރިފަރާތް، އަލީ އެވެ. އޭގެ ފަހުން އާސިމާ އާއި ކައްޕިއަށް މައްޗަށް އެރުނީ ގާތްގަނޑަކަށް އެކުއެކީގަ އެވެ. އާސިމާ، މައްޗަށް އެރި ތަނާހެން ކައްޕި ވެސް މައްޗަށް އެރި އެވެ.\nއޭގެ އިރުކޮޅެއް ފަހުން އާސިމާގެ ދޮންބޭބެ، ޝުކޫރު މައްޗަށް އެރި އެވެ. ޝުކޫރު ވެސް ލޯންޗުގައި ހިފަހައްޓައިގެން އޮތީ އެވެ. ހަމަ ދިމާލުން ދެން ލޯންޗުގައި އިން ޓީޗަރު، ޝެހެނާޒް ވެސް މައްޗަށް އެރި އެވެ. އާސިމާއާ އެއްގޮތަށް ޝެހެނާޒު ވެސް އިންޖީނު މަތީގައި ހިފަހައްޓައިގެން ތިބީ އެވެ. ތިން މީހުން ހިފަހައްޓައިގެން ތިބުމަށް އެންގުމަށްފަހު ކައްޕި އާއި ފަޅުވެރިޔާ އެހެން މީހުން ހޯދަން އަޑިއަށް ފީނައިގަތީ އެވެ.\nޓީޗަރު ހުސެއިން ވެސް މައްޗަށް އެރީ އެ ވަގުތު އެވެ. އޭގެ އިރުކޮޅެއް ފަހުން ހުސެއިންގެ އަންހެނުންގެ ފުރާނަ ނެތް ހަށިގަނޑު ފެން މައްޗަށް އެރި އެވެ. އެއީ ފުރަތަމަ މަރެވެ. އޭނާގެ ހަށިގަނޑު ފެނުމާއެކު، ހުސެއިން ފީނައިގަތީ ލޯންޗުގެ ތެރެއަށެވެ. އިރުކޮޅެއް ފަހުން އޭނާ ހާސްވެގެން މައްޗަށް އެރީ އެވެ. ބެލެވޭ ގޮތުގައި ލޯންޗުގެ ތެރެއިން ގުރައިޝާ އޮތް ހާލު ފެނިގެން ޝޮކެއް ޖެހުނީ އެވެ. އާސިމާ އާއި ޝުކޫރު އޭގެ ފަހުން ހުސެއިންގެ އަތުގައި ހިފައިގެން ވަރަށް ގިނައިރު ތިއްބެވެ. އޭނާގެ ފުރާނަ ދިޔައީ އެގޮތުގައި އޮތްވަ އެވެ. އެންމެ ފަހުން ގައިން ބާރު ހުސްވާތީ ހުސެއިންގެ ހަށިގަނޑުގައި ވަލެއް އައްސާފައި ދޫކޮށްލީ އެވެ.\nޝުކޫރު ކިޔައިދޭ ގޮތުގައި އޭގެ ފަހުން މައްޗަށް އެރީ އޭނާގެ އަންހެނުންގެ ހަށިގަނޑެކެވެ. އޭރު ވެސް އޭނާގެ ފުރާނަ ނެތްކަން އެނގެ އެވެ. އަންހެނުންގެ ހަށިގަނޑުގައި އަތް ބީއްސޭތޯ އޭނާ ވަރަށް މަސައްކަތްކުރި އެވެ. އެކަމަކު އެކަމެއް ނުވި އެވެ. އާސިމާ އާއި ޝެހެނާޒު އަދި އޭނާގެ ފުރާނައަށްޓަކައި މޫދަށް ފުއްމާނުލާ އޭނާ މަޑުކުރީ އެވެ. އޭރު ވެސް ގުރައިޝާ އާއި އީރާގެ ދެމައިންނެއް ނުފެނެ އެވެ.\nކައްޕި އާއި ފަޅުވެރިޔާ ލޯންޗުގެ ތެރެއިން މީހަކު ފެނޭތޯ ފީނަމުން ދިޔަ އެވެ. ލޯންޗުގައި މީހަކު ނެތްކަން އެނގުމުން އަލީ ބޭނުންވީ ހަނިމާދޫއަށް ފަތާފައި އަރާ އެހީ ހޯދާށެވެ. އެ ވާހަކަ އޭނާ ޝުކޫރު ގާތުގައި ބުނުމުން އެކަން އެގޮތަށް އެކަން ކުރަން އެދުނީމާ ފަތައިގަތީ އެވެ. އަލީއަށް އެއީ އެހާ ފަސޭހަ ކަމަކަށް ނުވި އެވެ. ފަތާފައި އެއްގަމާ ހަމައަށް ދެވުނީ ހާލުންނެވެ. އަދި ދެވުނު އިރު ގައިގާ ވަރެއް ނެތެވެ. ދުއްވައިގަންނާނެ ވަރެއް ވެސް ނެތެވެ. ތިން ހަތަރު ފަހަރަށް ވެއްޓުނެވެ. މަސައްކަތުން ހިތްވަރުން ސިފައިންގެ މަރުކަޒާ ހަމައަށް ގޮސް ތަޅައިގަނެވުނީ އެވެ. ދޮރު ހުޅުވާލިއިރަށް އޭނާ ބުނީ "އެންމެން މަރުވަނީ" އޭ އެވެ. ސިފައިން ކުއްލި ހާލަތަށް އައިސް ޑިންގީއެއްގައި ނުކުތީ އެ ވަގުތު އެވެ.\nސިފައިންފެ ޑިންގީއަށް އެންމެ ފުރަތަމަ އެރުވީ އާސިމާ އާއި ޝެހެނާޒެވެ. އޮޔާ ދަމުން ދިޔަ ލޯންޗު މަތީގައި ތިބި އެ ދެ މީހުންގެ ރިންގަކަށްލުމަށް ސިފައިިން ގާތަަށް ފޮނުވީ ޝުކޫރުގެ މަސައްކަތުންނެވެ. އެ ޑިންގީ ހަނިމާދޫ އެއްގަމާ ހަމަވިތަނާހެން ބަންޑުން ވެސް ޖަހާލި އެވެ.\nނޮޅިވަރަންފަރުން ޑިންގީއެއް އެހީއަށް!\nއަލީގެ އަންހެނުންގެ ދައްތަ އާއި ގުރައިޝާގެ އާއިލާއަށް އެއިން އެއްވެސް މީހަކަށް ނުގުޅިގެން އުޅޭކަން ރަށުގައި ޑިންގީއެއް ދުއްވަން އުޅޭ އާމިރަށް އެނގުމާއެކު އެމީހުން ހޯދަން ޑިންގީގައި ނުކުތެވެ. އޭރު ގަޑިން 1:20 ހިނގައިފި އެވެ. ނައްޓާލޯ އެމީހުން ފެންމަތީގައި ތިބެދާނެ ކަމަށް ހީނުވުމުންނެވެ.\nއެ ޑިންގީއަށް އާސިމާގެ ކޮއްކޮ އާއި ގުރައިޝާގެ ފިރިމީހާ ޝިފާޒުގެ ބައްޕަ ވެސް އެރި އެވެ. އޭރު ނޮޅިވަރަންފަރުގެ ފެރީއެއްގައި އެހެން ބަޔަކު ވެސް ލޯންޗު ހޯދަން ފުރަން އުޅެ އެވެ. އެ ފެރީއަށްވުރެ ކުރިން ޑިންގީ ނައްޓާލައި ބަންޑުން ޖަހާލި ލޯންޗާ ހަމައަށް ދެވުނު އިރު ސިފައިން ހަރަކާތްތެރިވެ އެވެ. އޭރު ސިފައިން އީރާ، ފެންޑަރެއްގެ މައްޗަށް ލައިގެން ގެންދެ އެވެ. އީރާ އެރުވީ އާމިރުގެ ލޯންޗަށެވެ. އޭނާ ޑިންގީއަށް ނެގީ އޭނާގެ ކާފަގެ ދެ އަތުންނެވެ. ހަމަ އެ ޑިންގީއަށް އައިޝަތުގެ ހަށިގަނޑު ވެސް އެރުވި އެވެ. ނެގިއިރު ވެސް އޮތީ މަރުވެފަ އެވެ.\nއާމިރު ކިޔައިދިން ގޮތުގައި އެ ދެ ހަށިގަނޑާއެކު ޑިންގީ ބާރަށް ދުއްވާފައި ހަނިމާދޫ އަވަށުކޮޅު ބަނދަރަށް ދިޔައީ އެވެ. އޭރު އެތަނުގައި ހަނިމާދޫގެ ޒުވާނުން އެއްވެ ތިއްބެވެ. އެ ދެ ހަށިގަނޑު، ސިއްހީ މަރުކަޒަށް ގެންދިޔައީ އެމީހުންނެެވެ.\nޑިންގީ އަނެއްކާވެސް ދިޔައީ ބަންޑުން ޖަހާލި ލޯންޗާ ދިމާލަށެވެ. އެކަމަކު، އޭރު ލޯންޗު ވެސް އޮތީ ލައްވެފަ އެވެ. އޭގައި ތިބި އެންމެން ވެސް އެއްގަމަށް އޭރު އަރުވައިފި އެވެ.\nބަންޑުން ޖަހާލި ލޯންޗު ހަނިމާދޫއަށް އަރުވަނީ.\nހަނިމާދޫ ކުއްލި އެލާޓަށް!\nގުރައިޝާ އާއި ޝުކޫރުގެ އާއިލާގެ ބައެއް މެންބަރުން ހަނިމާދޫގައި ދިރިއުޅޭތީ އެމީހުން ވެސް ތިބީ ހާސް ކަމެއްގެ ތެރޭގަ އެވެ. ހަގީގަތް ނޭނގިފަ އެވެ. އޭގެ ތެރެއިން އެކަކަކީ މުސްތަފާ އެވެ. ހަނިމާދޫ ފުލުސް ސްޓޭޝަންގައި މަސައްކަތް ކުރާ މުސްތަފާ، ލޯންޗުގައި ތިބި އޭނާގެ އާއިލާއަށް ނުގުޅިގެން އުޅެނިކޮށް އޭނާގެ ކާރުގައި އިން އޭނާގެ ބޭބެއަށް ފޯނު ކޯލެއް އައެވެ.\nފުލުސް ސްޓޭޝަނުން އައި ފޯނު ކޯލުން އެނގުނީ ސިފައިންގެ މަރުކަޒު ކައިރިއަށް ލޯންޗުގައި ހުރި އަލީ އަރައިގެން އުޅޭ ކަމެވެ. އޭނާ ވެހިކަލްގައި އެތަނަށް ދިޔަ އެވެ. ދިޔައިތާ ފަސް މިނެޓް ފަހުން ބޭބެ، މުސްތަފާއަށް ގުޅި އެވެ. އޭގެ އިރުކޮޅެއް ފަހުން އެއާޕޯޓު ސަރަހައްދުން ފުލުހުންގެ ވެހިކަލާއި ސިފައިންގެ ވެހިކަލް، ސައިރެންސް އަޅަމުންދިޔަ އެވެ. އެ ދެ ވެހިކަލްގެ ފަހަތުން މުސްތަފާ ވެސް ކާރުގައި ދިޔަ އެވެ.\nއެ ދެ ވެހިކަލްގައި ސިއްހީ މަރުކަޒަށް ގެނައީ ހުސެއިންނާއި އޭނާގެ އަންހެނުންނެެވެ. އެއީ މުސްތަފާގެ ދޮން ދައްތަ އާއި ދޮންބެ އެވެ.\nމުސްތަފާ ކިޔައިދިން ގޮތުގައި އޭގެފަހުން އެއާޕޯޓް ވެހިކަލެއްގައި އާސިމާ ގެނަ އެވެ. އަނެއްކާވެސް މުސްތަފާ އެ ސަރަހައްދަށް ދާން ނުކުތެވެ. ސިއްހީ މަރުކަޒުގެ އެންބިއުލާންސްގައި ޑޮކްޓަރަކާއި ނަރުހަކާ ވެސް އެކުގަ އެވެ. އެ ސަރަހައްދަށް ދިޔައިރު ކޯސްޓްގާޑްގެ ކޮރިޑޯގައި ގުރައިޝާގެ ހަށިގަނޑު ބާއްވާފައި އޮތެވެ. އޭރު ގުރައިޝާގެ ގައިން ލޭ އޮހެރެމުންދިޔަ އެވެ. އެ ތަނުގައި ޑޮކްޓަރު އޭނާއަށް އެޓެންޑްވި އެވެ. އޭރު ވެސް މުސްތަފާ ދިޔައީ އީރާ ހޯދަމުންނެވެ. އެންމެން ކައިރީގައި "ކުޑަމީހާ ކޮބައިހޭ" އަހަމުންދިޔަ އެވެ. އެންބިއުލާންސްގައި ގުރައިޝާ ގެނައިރު އީރާ އޮތީ ސިއްހީ މަރުކަޒުގަ އެވެ.\nމުސްތަފާ ކިޔައިދިން ގޮތުގައި ހާދިސާގައި މަރުވި މީހުންނަށް ވަރަށް ބޮޑަށް ޕެޓްރޯލްގެ އަސަރު ކޮށްފައި ވެއެވެ. ޕެޓްރޯލް ޖެހި ވަރަށް ގިނަ ތަންތަން ހުރީ ފިހިފަ އެވެ. ހަންގަނޑު އެއްކޮށްހެން ވިރިގެން ގޮސްފަ އެވެ. އޭނާ ބުނި ގޮތުގައި އެމީހުން އުފުލި ވެހިކަލްތަކުން އަދިވެސް ޕެޓްރޯލްގެ ވަސް ކަނޑައިގެން ނުދެ އެވެ.\nލޯންޗު ތެރެއިން ބޭރު ނުވެވި، ހާސްވެ މަރުވަން މެދުވެރިވި އެންމެ ބޮޑު ސަބަބަކީ ވެސް ޕެޓްރޯލްގެ އަސަރު އެހާ ބޮޑަށް ކުރުން ކަމަށް ލަފާ ކުރެވެ އެވެ. ހަތަރު މީހުންނަށް ވެސް ޕެޓްރޯލްގެ ސަބަބުން ލިބިފައިހުރި ޒަހަމްތަކާއި އެހެން އަނިޔާތައް ވެފައި ހުރި ނަމަވެސް އީރާއަށް މިފަދަ އަނިޔާއެއްވެފައެއް ނުވެ އެވެ. އީރާގެ ހަށިގަނޑު ދުށް މީހުން ބުނި ގޮތުގައި އޭނާގެ ހަށިގަނޑުގެ އެންމެ ކޫރުމެއް ވެސް ނެތޭ އެވެ.\nހާދިސާގައި ސަލާމަތްވި މީހުންގެ ގައިގެ ބައެއް ތަންތަން ވެސް ފިހި ކަޅުވެފަ ހުއްޓެވެ. މީހުން ބުނާ ގޮތުގައި އެއީ ޕެޓްރޯލް ޖެހިފައިހުރި ތަންތަނެވެ.\nމޫނު ބަލަން ދިޔަ ގިނަ ބަޔަކު ފާހަގަކުރި ކަމެއް ވެސް އެބަ އޮތެވެ. އެންމެންގެ ވެސް މޫނު މަތީގައި ހުރި އުޖާލާ ކަމާއި ހިނިތުންވުމެވެ. ހާދިސާގައި ކިތަންމެ ހާސްކަމާއެކު މަރުވި ނަމަވެސް ހިނަވައި ނިމުނުއިރު އެންމެންގެ މޫނު މަތީގައި ވެސް ހިނިތުންވުމެއް ހުރި ކަމަށް ގިނަ މީހުން ބުންޏެވެ.\nލޯންޗުގެ ކައްޕި އާއި ފަޅުވެރިޔާ ހުސެއިންގެ ބޭބެ އަދި ދަރިފުޅާއެކު\nމިކަންތައްގަނޑުގައި އާއިލާގެ ފަރާތުން އެންމެ އިސްކޮށް ހުރިހާ ކަމެއް ހަމަޖެއްސުމުގައި އުޅުނު މީހަކީ ވެސް މުސްތަފާ އެވެ. އޭނާ ބުނި ގޮތުގައި އެ އާއިލާއަށް ދިމާވި އެ ހިތާމަވެރި ދަނޑިވަޅުގައި އެންމެންގެ ފަރާތުން ވެސް ފެނުނު އެހީތެރިކަމާއި އޯގާތެރިކަމަކީ ހިތްހަމަޖެހޭ ކަމެކެވެ. އެ ދަނޑިވަޅުގައި ހަނިމާދޫގެ ރައްޔިތުންގެ އެހީ ބޮޑެވެ.\nހަނިމާދޫ ސިއްހީ މަރުކަޒުން ވެސް އެ ދުވަހު، އެތަނުގައި ހުރި ވަސީލަތަކުން އެންމެ ރަނގަޅަކަށް ހިދުމަތް ފޯރުކޮށްދިނެވެ. އަދި އެއާޕޯޓާއި ސިފައިނާއި ފުލުހުންގެ ފަރާތުން ވެސް އެހާ ބޮޑު އެހީތެރިކަމެއް ލިބުނެވެ.\nހަނިމާދޫގައި ބޭއްވި ޖަނާޒާއަށް އާއިލާގެ ވަރަށް ގިނަ ބަޔަކު މޯލްޑިވިއަންގެ ފްލައިޓްތަކުގައި ހަނިމާދޫއަށް ދިޔަ އެވެ. އެމީހުންގެ ކަންކަން ހަމަޖެއްސުމުގައި ވެސް މުސްތަފާ އިސްވެ އުޅުނެވެ. ހަނިމާދޫއަށް ދިޔަ އެ އެންމެންގެ ކަންކަން ހަމަޖެއްސުމުގައި ހަނިމާދޫގެ ބޮޑު އެހީތެރިކަމެއް ވެސް ލިބިގެންދިޔަ އެވެ. ފެނިގެން ދިޔައީ އެއްބައިވަންތަކަމާއި އެހީތެރިވުމުގެ މަންޒަރުތަކެކެވެ.


Dhivehinnah Neiy Furusatheh Dhivehi Fasgandun, China ah!\nދިވެހިންނަށް ނެތް ފުރުސަތެއް ދިވެހި ފަސްގަނޑުން ޗައިނާއަށް!\nއަރޓިފިޝަލް ބީޗު ސަރަހައްދުގައި ޗައިނާ އެމްބަސީގެ2ކާރު\nމާލޭ އާޓިފިޝަލް ބީޗް ސަރަހައްދުގައި ހުރި ހުރިހާ ވެހިކަލްއެއް ނެގުމަށް ހައުސިން މިނިސްޓްރީން މިދިޔަ އަހަރުގެ އޮކްޓޫބަރ މަހު އެންގިއެވެ. އަދި އެސަރަހައްދަށް ވެހިކަތައް ނުވެއްދުމަށާއި ޕާކު ނުކުރުމަށް ވެސް ވަނީ އަންގާފައެވެ.\nމާލޭ ރިންގްރޯޑްގެ މަސައްކަތް ކުރިއަށް ގެންގޮސް، އެމަގު ދަތުރުފަތުރަށް ހުޅުވާފައިވާއިރު، ރިންގް ރޯޑްގެ އެއްވެސް ސަރަހައްދެއްގައި ވެހިކަލް ޕާކްކުރުން ވަނީ މަނާކޮށްފައެވެ. އެއާއެކު އާޓިފިޝަލް ބީޗް ސަރަހައްދުގައި ވެހިކަލް ޕާކުކުރުން އާންމުވިއެވެ.\nއެހެންނަމަވެސް، އަރޓިފިޝަލް ބީޗް ސަރަހައްދު ތަރައްގީކޮށް ނިމެންދެން، އެސަރަހައްދުގައި ވެހިކަލް ޕާކުކުރުން މިހާރުވަނީ ހުއްޓުވާފައެވެ. އެކަމަކު އެސަރަހައްދުން މިހާރު ފެންނަމުންދާ މަންޒަރުން ގިނަބަޔެއްގެ ހިތްތަކުގައި ވަނީ ސުވާލުތަކެއް އުފެދިފައެވެ. ވެހިކަލް ޕާކުކުރުން ހުއްޓުވާފައިވާ އެސަރަހައްދުގައި ޗައިނާ އެމްބަސީގެ ދެކާރެއް އެބައޮތެވެ. އެކާރުތައް އެތާ ޕާކުކުރުން އެއްވެސް ބަޔަކު ނުހުއްޓުވަނީ ކީއްވެތޯއެވެ؟\nދިވެހިންނަށް ނެތް ފުރުސަތެއް ޗައިނާގެ އެމްބަސީއަށް ދިވެހި ފަސްގަނޑު ލިބުން ހައްޤުތޯއެވެ؟


ލޯބި އަހަރެން ވާނަމޭ.. (5) – Esfiya\nބިރުވެރި ލޯބި December 12, 2015\nލޯބި އަހަރެން ވާނަމޭ.. (5)\n“ކޮބާ އެންމެން.. މިއޮތީ މަސް ގެނެއްސަ… މިއަދު މީ ވަރަށް ނަސީބު ރަނގަޅު ދުވަހެއް.. ބަލާބަލަ ބޮޑެތިކަން މަސްތައް .” އާލިމް އާއި ދެން ތިބި ފިރިހެންވެރިން އައިސް މަސްތައް ބަހައްޓަމުން އެހެން ބުނެލިއެވެ. އެއާއިއެކު ރައުނާއަށް ހިޔާލީ ދުނިޔެއިން ފޭބުނީ ކުއްލި ސިހުމަކާއި އެކުގައެވެ. އެތަން ފެނި އާލިމް ރައުނާ އާއި ގާތްވެލިއެވެ. “ކިހިނެއްވީ؟” ހާސްކަން ފެންނަމުން ދިޔަ ރައުނާގެ މޫނުމައްޗަށް ބަލާލަމުން އެހެން އެހިއިރު އާލިމްވެސް ހުރީ ހިސާބަކަށް ހާސްވެފައެވެ. ރައުނާ ހުރިގޮތްފެނި ކަމެއް ގޯސްވެެއްޖެކަން އިނގުނެވެ. “އާލިމް… އާނާ….އާނާ…” ރައުނާއަށް ރޮވުނެވެ. “ކިހިނެއްވީ އާނާއަށް.؟ ކޮބާ އާނާ؟؟” އާލިމް ދެބުމަ ގޮށް ޖަހާލަމުން ރައުނާގެ ކޮނޑުގައި ހިފައި ތަޅުވާލިއެވެ. “އާލިމް.. އާނާއަށް.. ކޮންމެސް ކަމެއްވެއްޖެ.. ނޭންގެ ވީ ގޮތެއް… ވަރަށް އެހެން ކަހަލަ ވާހަކަ ދައްކަނީ… އާލިމް.. އާނާ… އާނާއަށް ކީއްތަ އެވީ..؟” ރައުނާ ހުއްޓަމުން ހުއްޓަމުން ވާހަކަ ދެއްކީ ވަރަށްވެސް އުނދަގުލުންނެވެ. އާލިމްއަށް ރައުނާއާއި މެދު ހަމްދަރުދީ ވެވުނެވެ. އޭނާގެ ކޮލުގައި ފިރުމާލީ ވަރަށްވެސް ލޯބިންނެވެ. “ވެދާނެ ދަތުރު ސަކަރާތްވެފަކަމަށް.. އިނގެ އެއްނު އާނާގެ ގޮތް.. ދެން އެހާ ބޮޑަށް ނުވިސްނާ..” ރައުނާ ގާތު ނުވިސްނާށޭ ބުންޏަސް ހުދު އާލިމް ވެސް ވިސްނާނެއެވެ. ކަމެއް ވީމާ ނޫނީ ރައުނާ އެހާ ކަންތަށް ބޮޑެއް ނުވާނޭ އޭނާގެ ހިތް ބުނަމުންދިޔައެވެ. ރައުނާގެ ހާސްކަން ފިލުވާލުމަށް އާލިމް މަސައްކަތް ކުރީ އޭނާ އަށް ރައުނާ އެ ގޮތަށް ހުރުމުން ހިތަށް ވާ އުނދަގުލެއްގެ ސަބަބުންނެވެ. ދެން ތިބި އަންހެންވެރިންނާއި ފިރިހެންވެރިން މަސައްކަތް ކުރީ އެއްބައި މަސްތަށް ކަނޑާ ސާފް ކުރާށެވެ. ޒަޔާލްވެސް އިނީ އެކަމުގައެވެ. ޝައުނާއާއި އަނޫފް ވެލިގަނޑުމަތީ ވާހަކަ ދައްކަން ތިއްބެވެ. އޭރުވެސް ޝައުނާ ލަދުން ވިރެއެވެ.\n“އޭ.. އަހަރެމެން އެބަ އަންނަން… ” އެންމެންނާއި މުހާތަބުކޮށް އާލިމް އެހެން ބުނެލުމަށްފަހު ރައުނާގެ އަތުގައި ހިފައިގެން ދާން ހިނގައިގަތެވެ. އެންމެންވެސް ކުރަން ތިބި މަސައްކަތާއި ގެން ކުރިޔަށް ދިޔައީ އާލިމްމެންނަށް އެންމެ ރަނގަަޅޭ ބުނެލުމަށްފަހުގައެވެ.\nހިނގާލަން ދިޔަ ގުރޫޕްއައީ އޭގެ އިރުކޮޅެއް ފަހުންނެވެ. އާނާ ވެސް އެމީހުންގެ ފަސް ފަހަތުން އަންނަ ތަން ފެނެއެވެ. އާނާ ފެނި ޝައުނާ ފުންމައިގެން އައިސް އާނާގެ އަތުގައި ހިފައިގެން ހިނގައިގަތެވެ. އޭނާ އާނާގާތު ދައްކަން އުޅޭ ވާހަކަ ދައްކާވަގުތުގައި އޭނާގެ އުފާވެރިކަން އެހެންމީހުންނަށް ފޮރުވުމަށެވެ. އާނާ އަންނަންދެން އެ ކަން ހިފަހައްޓައިލައިގެން ހުރީ ވަރަށްވެސް އުނދަގުލުންނެވެ. އޭނާ އަށް ލިބުނު އުފާވެރިކަން ބަޔާން ކުރަންވެސް ދައްޗެވެ. އެހެން މީހުން ކުރިމަތީ އެ އުފާވެރިކަން ދެއްކުމާއި އެންމެ ގާތް އެކުވެރިޔާގެ ކުރިމަތީ އެކަން ދެއްކުމާއި ހާސް ތަފާތުވާނެވެ. ފުންމަމުން ކަހަލަ ގޮތަކަށް ދުރު ހިސާބަކަށް ގޮސް އާނާގެ އަތުން ޝައުނާ ދޫކޮށްލިއެވެ. “ބަލާބަ.. ކޯޗެއްތޯ މީ..” ޝައުނާ ކުޑަކޮށް ހަޅޭލަވާލަމުން ފުންމަމުން ކަހަލަ ގޮތަކަށް ވާއަތުގައި އަޅާލެވިފައި އިން އަނގޮއްޓި އާނާއަށް ދައްކާލިއެވެ. އަނގައިން ހަޅޭނުލެވި ރަނގަޅަށް ވާހަކަވެސް ނުދެއްކިގެން ޝައުނާ އުޅުނެވެ. ޝައުނާ އެއްފަހަރު ފުންމަމުން އަނެއްފަހަރު އެނބުރެމުން އަދި އެއްބައި ފަހަރު ނަށާލަމުން ދާއިރު ވައިބްރޭޓްވަމުން ދިޔަ ފޯނެކޭ އެއްފަދައެވެ. ބިމުގައި ފައިވެސް ނުޖެހޭ ފަހަރު ގިނައެވެ. ހިނިތުންވުން ފިލައިގެން ނުދާ އެ މޫނުމައްޗަށް އާނާ ބަލަމުން އަޅާފައި އިން އަނގޮއްޓިއަށް ބަލާލިއެވެ. ޝައުނާ އެންމެފަހުން އާނާގެ ގައިގައި ބައްދާލިއެވެ. ނަމަވެެސް އާނާ ހުރިގޮތަށް ހުރީއެވެ. “އިނގޭތަ… ޖަސްޓް ނައު…އޭނަ ޕްރޮޕޯސް ކުރީ… އޯ.އެމް.ޖީ… އައި ވޯސް ޝޮކްޑް.. ދެން މަންމަމެންނަށް ވެސް އިނގޭ… އެހެންވެ ވަރަށް ހެޕީ.ރިންގް ވެސް ވަރަށް ސަޅި.” ތުއި އަޑަކުން ޔޭ އޭ ކިޔަމުން އާނާގެ ގައިގައި ބައްދާލައިގެން ހުރެ ހުރިހާ އެއްޗެއް ކިޔާ ނިންމާލި ޝައުނާ ހުރީ އާނާގެ ޖަވާބެއްގެ އިންތިޒާރުގައެވެ. އާނާ ޖަވާބު ދިނުމުގެ ބަދަލުގައި ޝައުނާ އާއި ކުޑަކޮށް ދުރު ވެލިއެވެ. އާނާ ދުރަށް ހިނގައި ގަންނަން އުޅެނިކޮށް ކުއްލިއަކަށް އޭނާގެ ހަށިގަނޑަށް ލޮޅުންތަކެއް އަރަން ފެށިއެވެ. އެއާއި އެކު ވެލިގަނޑު މައްޗަށް ވެއްޓުނީ ވަރަށް ވެސް ބާރަށެވެ. ޝައުނާއަށް ހުރެވުނީ ބަލަހައްޓައިގެންނެވެ. “އާނޫ” އޭ ކިޔާ ހަޅޭލަވައިގަތުމަށް ފަހު ކަކޫ މައްޗަށް އިށީނދެ އިނދެ އާނާއަށް ގޮވަން ފެށިއެވެ.\nޝައުނާގެ އަޑާއި އެކު އެންމެންވެސް ކުރަންތިބި މަސައްކަތް ހުއްޓާލުމަށްފަހު އަޑު އާއި ދިމާލަށް ދިޔައީ ކަމެއް ގޯސްވެއްޖެކަން ހިތަށް އެރުމުންނެވެ. އެންމެންނަށް އެހިސާބަށް އެރެވުނުއިރު މޫނުމަތިން ހާސްކަން އިތުރުވިއެވެ. ޝައުނާ އިށީނދެ އިނދެ ރޮމުން ދިޔައީ އާނާއަށް ގޮވަމުންނެވެ. އާނާ ބިންމަތީ ވެއްޓިފައި އޮތްއިރު މޫނުމަތީ އެއްބައި އިސްތަށިތަށް ވެއްޓިފައި ހުއްޓެވެ. އެންމެންވެސް އައިސް އެދެމީހުން ވަށާލިއެވެ. “ކިހިނެއްވީ ޝައު…! އާނާ އަށް ކިހިނެއްވީ؟” ސާނިޔާ ޝައުނާ ކައިރި އިށީންނަމުން އެހެން ބުނެލިއެވެ. ނަމަވެސް ޝައުނާ އަކަށް ވާހަކައެއް ނުދެއްކުނެވެ. އޭނާއަށް ވަނީ ވަރަށް ބޮޑަށް އަސަރު ކޮށްފައެވެ. އާނާގެ މިޒާޖަށް މިއައި ކުއްލި ބަދަލާއި ޝައުނާއާއި ދުރުވާން ކުރާ މަސައްކަތްތަކުން އޭނާގެ ހިތް ދިޔައީ ފުނޑު ފުނޑުވަމުންނެވެ. އާނާ އަކީ ޝައުނާގެ އެންމެ ގާތް އެކުވެރިޔާއެވެ. ކުޅޭކުޅިވަރުތަކުން ފަށައިގެން ކިޔަވާ ކިޔެވުމެއްވެސް ކިޔެވީ އެކު އެކީގައެވެ. ލޯބިވާ މީހާއަކީ ކޮންމެ މީހެއްގެވެސް ދިރިއުޅުމުގައި އެންމެ މުހިންމު މީހާއޭ ބައެއް މީހުން ބުނެއެވެ. ނަމަވެސް ޝައުނާ އާއި އާނާގެ ދިރިއުޅުމުގައި އެ ދެމީހުންނަށް ދެވިފައިވާ މަޤާމް އެއަށް ވުރެ އުހެވެ. އެކަކު އަނެކަކާއި ނުލާ ނުވެސް އުޅެވޭނޭ ބުނެވިދާނެއެވެ. ހަޤީޤަތުގައި ޝައުނާގެ ހިތަށް ތަދުވެ ރޮވުނީ އާނާ އޭނަ އާއި ދުރުވަނީީ އޭ ހިތާއެވެ.\nސާނިޔާ އާއި އަނޫފް މަސައްކަތް ކުރީ ޝައުނާ މަސަލަސް ކުރާށެވެ. ނަމަވެސް ޝައުނާ ރޮމުން ގެންދިޔައީ އާނާ އަށް ގޮވާށޭ އޭނާ ގެންނާށޭ ބުނަމުންނެވެ. ދެރަވާވަގުތު ކުޑަކުއްޖަކަށްވެސް ދޫނުކުރޭތާއެވެ. ޝާހާ އަވަސް ވެގަތީ ފެން ފުޅިއެއް ބަލައި ދިޔުމަށެވެ. ޒަޔާލް ކޮޅަށް ހުރި އިރު އޭނާގެ މޫނުމަތިކަން ފެންނަ ނުތަވަސްކަން އެހެންމީހުންނަށް ވެސް ބޮޑެވެ. އިސްތަށިތަކުން ފޮރުވިފައި އޮތް އާނާގެ މޫނަށް ޒަޔާލް ބަލަމުން ދިޔައީ ގަބު ވެފައި ހުރެއެވެ. ޝާހާ ފެންފުޅި ހިފައިގެން އައިސް އާނާގެ މޫނުމަތިން އިސްތަށިތަށް އެއްފަރާތް ކުރުމަށް ފަހު ފެންފޮދެއް ބުރުވާލިއެވެ. އޭރު ޝައުނާ އިނީ އާނާގެ މޫނުމައްޗަށް ބަލާށެވެ. މިހާރު އޭނާ އިނީ ކުޑަކޮށް ހިމޭންވެފައެވެ.\nއާނާ ލޮލުގެ އެސްފިޔަތަށް ތަޅުވާލިއެވެ. އަދި ލަސް ލަހުން ލޯ ހުޅުވާލިއެވެ. އެންމެންވެސް އޭނާގެ ވަށާލާފައި ހުރުމުން ކުޑަކޮށް ހާސްވިއެވެ. އެހެންކަމުން އަވަސް އަވަހަށް ތެދުވެލާ އިށީނދެލިއެވެ. ގަބު ވެފައި ހުރި ޝައުނާ ފެނުނީ ދެނެވެ. އެހެން ކަމުން ހައިރާން ކަމާއި އެކު އޭނާގެ މޫނަށް ބަލަމުންދިޔައެވެ. އެންމެންވެސް އާނާގެ މޫނަށް ބަލަމުން ދިޔައީ އޭނަގެ މޫނުމަތިން ފެންނަ ކުލަވަރުތަކުގެ ސަބަބުންނެވެ. ހައިރާންކަމެވެ. އާކަމެވެ. ހީވީ އަލަށް ކަމެއް ވީހެންނެވެ. ޝައުނާގެ ލޯ އަމާޒުވެފައި ހުރުމުން އާނާ ޝައުނާއަށް ގޮވާލިއެވެ. “ޝައު… ޝައު.! ކިހިނެއް ވީ؟” އާނާ ކުރި ސުވާލުން އެންމެން ގެ ލޯ އަމާޒުވީ ޝައުނާއަށެވެ. ކައިރީގައި އިށީނދެ އިން ސާނިޔާއާއި އަނޫފްވެސް ބަލާލީ ޝައުނާއަށެވެ. ޝައުނާ ގެ ޖަވާބެއް ނުލިބުމުން އާނާ ޝައުނާގެ ކޮނޑުގައި ހިފާ ތަޅުވާލިއެވެ. ޝައުނާ ކުއްލި ހަރަކާތަކާއި އެކު އެއްވެސް ޖަވާބެއް ނުދީ އާނާގެގައިގާ ބައްދާލިއެވެ. އާނާވެސް ބައްދާލީ ވާނުވާ ނޭނގު ހުރި ހާލުގައެވެ. އެންމެންގެ މޫނުމަތިންވެސް ހިނިތުން ވުން ފެނުނެވެ. ކޮޅަށް ތިބި އެންމެން ވެސް ދާންފެށީ މަސްތައް އަވަހަށް ހަދާލުމުގެ ބޭނުމުގައެވެ. ނަމަވެސް ޒަޔާލް ހުރީއެވެ. އާނާގެ ހަރަކާތްތަށް ބަދަލުވެފައި ހުރިކަން އޭނާއަށް ފާހަގަ ވަމުން ދިޔައެވެ. އާނާ ޝައުނާއާއި ދުރަށް ޖެހިލިއެވެ. އާނާގެ ލޮލުގައި ކަރުނަތަށް ހުރުމުން އާނާ ޝައުނާއާއި ދިމާލަށް ފުން ނަޒަރަކުން ބަލާލިއެވެ.\nސާނިޔާއާއި އަނޫފް ދާން ތެދުވީ އެދެމީހުންނަށް ވާހަކަ ދައްކާލަން ވަގުތު ދިނުމަށެވެ. އަނޫފް ކޮޅަށް ތެދުވެ ޒަޔާލް ކައިރިއަށް ޖެހިލިއެވެ. “ހުރިހާ ކަމެއްވެސް އޯކޭ އޭ.. ދެން އާދޭ ދާން..” ޒަޔާލްގެ މޫނުމަތިން ފެނުނު ކުލަވަރުން އޭނާ އެ ހުރީ ހާސްވެފަކަން އިނގުމުން އަނޫފް އެހެން ބުނެލުމަށްފަހު ޒަޔާލްގެ ކޮނޑަށް އަތް ވައްޓާލައިގެން ހިނގައިގަތެވެ. ސާނިޔާ އޭރު އެމީހުންނަށް ވުރެ ކުރިއަރައިގެން ހިނގައްޖެއެވެ. އެންމެން ދިޔުމާއި އެކު އެ ފުރުސަތުގެ ބޭނުން އާނާ ހިފިއެވެ.\n“ޝައު. ކިހިނެއްވީ؟ ކީއްވެ ރޮވެފަ ތިހިރީ؟” އާނާ އެހެން އަހާލުމުން ޝައުނާ މޫނު ފޮހެލިއެވެ. އަދި ދެފަރާތަށް ބޯ ހޫރާލިއެވެ. “އާނޫ.. އަހަރެން ދޫކޮށްލާފަ ނުދަންޗޭ.. ޕްލީސް.. އައި ލަވް ޔޫ އަލޮޓް.. އިނގެއެއްނު އެކަން ދޯ… ޔޫއާރ ލައިކް މައި ސިސް.. މައި އެވްރީތިންގ.. ޕްލީސް ދެން އެހެން ދުރު ނުކޮއްލަންޗޭ… ދުވަހަކުވެސް..އިނގޭ.” ޝައުނާ ވާހަކަ ދެއްކިއިރު އޭނާ ދެރަވެފައި ހުރިވަރު ރަނގަޅަށްވެސް އިނގެއެވެ. އާނާއަށް ވީ އެއްވެސް ކަމެއް ހަނދާން ނެތްތާނގާ ޝައުނާ އެހެން އެބުނި ސަބަބުވެސް ނޭނގުނެވެ. ނަމަވެސް ކޮންމެސް ކަމެއްވީމާ ނޫނީ ޝައުނާ އެހެން ނުބުނާނެކަން އިނގެއެވެ. އެހެންކަމުން ހާލަތަށް ވިސްނާ އޭނާ ހިނިތުންވެލިއެވެ.. “ޝައު.. އާނާ އެއް ނުދާނަމޭ ދުވަހަކުވެސް.. ކޮންމެ ގޮތެއްވިޔަސް.. ޝައުއަށް ވެސް އިނގެ އެއްނު އަހަރެން ވެސް ލޯބި ވާކަން ދޯ ޝައު ދެކެ.. އެކަމު ޝައު އަނޫފް ދެކެ މާ ލޯބި ވެއެއްނު…” ދޫ ނެރެލަމުން އާނާ އެހެން ބުނެލުމުން ރަކި ހިނިތުންވުމެއް ޝައުނާގެ ތުންފަތުގައި ކުޅެލިއެވެ. އާނާ ދެން ބަލާލީ މުޅި މާހައުލަށެވެ. ރަށަށް އައީ ކޮންއިރަކު ބާއޭ ހިތަށް އެރިއެވެ. އެ ސުވާލު ކުރަން ހިތާވެސް ނުކުރީ ހާލަތަށް ވިސްނާލާފައެެވެ.\nއާނާ ދުރަށް ދާނެ ކަމުގެ ބިރު ޝައުނާގެ ހިތުން ފިލައިގެން ދިޔައެވެ. މޫނުމަތިން ފެނުނު އުދާސްކަން ވެސް ފިލައިގެންދިޔައީ ހިނދުކޮޅެއްގެ ތެރޭގައެވެ. ދެންމެ ކަމެއްވީހެންވެސް ހީނުވާ ކަހަލައެވެ. ދެމީހުން ތެދުވެގެން ދާން ހިނގައިގަތެވެ. ޝައުނާގެ ވައަތުގައި ހިފާލި އާނާ ކުއްލިއަކަށް ޝައުނާގެ އަތަށް ބަލާލީ އޭނާގެ އިނގިލީގައި އެއްޗެއް ޖެހުމުންނެވެ. އާނާ މަޑުކޮށްލުމުން ޝައުނާވެސް މަޑުކޮށްލިއެވެ. “ޝައު…! މީ ކޯޗެއް..” ދެލޯ ބޮޑުކޮށްލައިގެން ޝައުނާގެ އަތަށް ބަލަމުން ދިޔަ އާނާގެ މޫނަށް ޝައުނާ ބަލާލިއެވެ. “ޝައު.. ބުނެބަ.. އަނގޮއްޓިއެއް..؟ކާކު އެޅުވި..؟ ޝައު ގެ އަތުގައި ކުރިޔަކުން ނީދެ..” ދެބުމަ ގޮށް ޖަހާލައިގެން ހުރެ ޝައުނާގެ އިނގިއްޔަށް ބަލަމުން ދިޔަ އާނާ ހުރީ ހައިރާންވެފައެވެ. އެހެނީ މިއަދު ހެނދުނުވެސް އޭނާގެ އަތުގައި އަނގޮއްޓީއެއް ނެތްކަން އޭނާއަށް އިނގެއެވެ. އެއަށްފަހު ކަމެއް ވީބާއެވެ. އާނާ އަށް އެއްވެސް ކަމެއް ހަނދާން ނެތީ ކީއްވެހެއްޔެވެ؟ އެންމެ ފަހުގެ ހަނދާނަކަށްވެސް އައީ ހޮޑުލީ ހަނދާނެވެ. ހީވީ ވަރުގަދަ ނިދިގަނޑަކުން ހޭލެވުނުހެންނެވެ. އަނެއްކާ އާނާއަށް ނިދުނީ ބާއެވެ. މި ހޭލެވުނީ ބާއޭ ހިތަށް އަރަންފެށިއެވެ. ޝައުނާ ހާސްވީ އާނާ ނުހޭލެވުނީމަ ބާއެވެ. އާނާއަށް އެކަކުވެސް ނުގޮވީ ކީއްވެހެއްޔެވެ.؟ އާނާ ކުޑަކޮށް ހިމޭންވީ އެ ހިޔާލުތަކުން ސިކުނޑަށް ވެރިވުމުންނެވެ. ނަމަވެސް ދެވަނަ ސިކުންތުގައި ޝައުނާގެ މޫނުމައްޗަށް ބަލާލުމަށްފަހު އަނގޮއްޓިއަށް ބަލާލިއެވެ. ޝައުނާ ހީކުރީ އާނާ މަޖާ ކުރަނީކަމަށެވެ. އެހެން ކަމުން ހިނިތުންވެފައި އޭނާވެސް ހުރީ އާނާ އެއީ މަޖަލޭ ބުނެ ހޭންފައްޓާނެ އިރެއްގެ އިންތިޒާރުގައެވެ.\nލަސްވާންފެށުމުން ޝައުނާގެ ހިނިތުންވުން ފިލައިގެން ދިޔައެވެ. މިފަހަރު އާނާގެ މޫނުމައްޗަށް ބަލަން ހުރީ އެފެންނަ ކުލަވަރުތަކުން އެއީ ހަޤީޤީތޯ ނުވަތަ އެކްޓެއް ތޯ ދެނެގަތުމަށެވެ. ނަމަވެސް އާނާގެ މޫނުމަތިން ފެންނަ ކުލަވަރުތަކުން އެއީ އެކްޓެއް ހެންނެއް ހިއެއްނުވެއެވެ. ޝައުނާ ގެ ޖަވާބެއް ނައުމުން އަނެއްކާވެސް އާނާ އަހާލިއެވެ. “ޝައު!! މީ ކޮން އަނގޮއްޓިއެއްތަ.. ދެން ބުނެބަލަ… އަނޫފް ދިންތަ؟ އޭނަ އެޅުވީތަ..؟” އާނާ މިފަހަރު ބުނި ޖުމްލައިން ޝައުނާގެ ފައިދަށުން ބިންގަނޑު ކަނޑައިގެން ދިޔަފަދައެވެ. އެހެނީ މިފަހަރު އޭނާގެ މޫނުމަތިން ފެނުނީ ސީރިއަސް ކަމެވެ. މީ އާނާ ދައްކާ އެކްޓެއް ނޫންކަން އިނގުނެވެ. ހައިރާންކަމާއި އެކު އާނާގެ މޫނަށް ބަލަން ޝައުނާއަށް ހުރެވުނީއެވެ.\nhey guys here is thr nxt prt.. m really really sry iyye up nukurvnyma i ws lil bxy with my studies ystday n day bfr ystrday plus the intrnt ws slw… ehnve stry nuliyevunu.. m sryy ingey.. hope u all will undrstnd. n hope u all wil lyk this prt.. thnks fr readin… 😉 😉 enjoy\nvarah reethi.. nxt part avahah up kurahchey ehaa ginadhuvas vandhn keteh nukureveyne mihaaru vs kiyaa hithun maruvey eba\nhey.. asluthr.. thnks ingey.. in sha allah vrh avahah up khla dheynan.. thnks fr readin…. 😉 enjoy.. 😉 n vrh happy vehje rynge mi stry rythi vefa keii nukurevehaa varu v ma 😛 ..\nvarah reethi.. nxt part avahah up kurahchey ehaa ginadhuvas vandhn keteh nukureveyne mihaaru vs kiyaa hithun maruvey eba 🙂\nthnks mice.. 😉 thnks fr readin… enjoy…\nthnks… enjoy 😉\nvarah salhi… waitn4nxt prt ryn…………\nthnks immu… 😉 enjoy… n thnks fr readin.. n plus luv ya.. 😉\nhey flower.. wowwwwwww varaaaaaah salhi… u have improvedalot dude… its totally amazing.. wen nxt part?? cant wait.. jus woww.. luvin it.. 🙂 🙂 🙂 🙂 🙂 😉 😉 😉 miss yew.. n v salhi ingey pic.. take care\nhey nukko… thnks alt… in sha allah tmrw cx as i said in prvs prt tht i wil upld my stry on evry fri wed n sun.. bt i ws nt able to up it ystrday ehnve miadh mi kury.. so i guess tmrw.. hehe.. thnks fr readin.. enjoy.. miss u mre.. luv ya 😉 😉\nwowwwwwww .. varaaaaaaaah reethi .. can’t wait … kon irakun aneh bai???? .. hehe mihaaru kiyaahithun nuvess hurevey .. hithah araa kihineh baaey vaany .. gud luck n keep it up ryn ohho ryb hehehehe .. luv u n miss u alot .. 🙂 🙂 🙂 🙂 <3\nhehhe heyy mosh oops mish 😛 😛 . as i tld tht evry fri sun n wed ga up kuraany dhw.. dhn iyye up nukurvnyma miadhu up khly so dhn oii prt in sha allah tmrw.. n thnks fr readin… n thnks fr evrythin.. miss u mre n mre thn u did.. 😛 luv u.. ummwahxx.. 😉 enjoy… once again i MISS U ALOT MOSH oops mish.. 😛\nthnks… 😉 thnks fr readin enjoy 😉 😉 😉\nhey ryn…hey HG 😛 mi prt vx vrh vrh vrh reeethiii 😀 vrh kiyaahithun indhaa enimuny 🙁 nxt prt avahah dhigu kh up khdhehchey 😉 all da bst 🙂\nhey shaby hey SG.. aww sry fr tht.. hehhe dhn in prt dhigu khlaanan.. thnks ingey… n thnks fr readin too.. enjoy.. luv ya n miss u alt.. 😉 tc of ur slf… ryn misses u alt shaby..\nDhn vrh foohi vaahaka eh mee … digest plx ryn\nthnks fr readin… enjoy ;).. n hykurn rynge ehn vaahaka eh rythi vaane kamah mi vaahaka nuviyas.. bt i try my bst alwys to make it nyc n simple. bt i knw enmnge hiyaal eh gwtheh nuvaane kn nor evryone will lyk it… anyways thnks foohiyas kiyaalyma.. 😉\nhi ryn. salhi.\nhi.. thnks.. enjoy 😉\nfurathama kairas digest kohfaa ehn meehun kaari kiyanee……foohi vanyaa nukiyanee…kaaku buny kiyaasey..gos geygaa ovebala\nHiii.. Owhh.. This part is awwwwsomee.. Really tomrw.. Eagerly waiting for next part.. Best of luck and miss yuh..\nhey mimmyy….. thnks.. n yrh tmrw in sha allah… 😉 hehehe.. once again thnks.. n miss u mre… 😉 tc… .\nAlheyyy ryn avahah nxt part up kodhdhechchey.stry v v v salhi.waitin4nxt part:-)\nthnks ina.. in sha allah tmrw nyt ga up khdheynan.. thnks fr readin.. enjoy… 😉 😉\nThnkss fr readin… all.. 😉 😉\nއުމުރަށް (ދެވަނަ ބައި)\nލޯބި November 30, 2013\nހިތާމަ ކުރުވާހަކަ ލޯބި August 18, 2019


ހުރިހައި ދާއިރާއަކަށް ކުރިމަތިލުމަށް ރައީސް ނަޝީދު ތާއިދު ކުރައްވައިފި | Jazeera\tހުރިހައި ދާއިރާއަކަށް ކުރިމަތިލުމަށް ރައީސް ނަޝީދު ތާއިދު ކުރައްވައިފި - Jazeera\nހުރިހައި ދާއިރާއަކަށް ކުރިމަތިލުމަށް ރައީސް ނަޝީދު ތާއިދު ކުރައްވައިފި\nއަހްމަދު ރަޝީދު December 4, 2018 135 views0\nމިހާރު ކުރިއަށްދާ އެމްޑީޕީ ޤައުމީ މަޖިލީހުގެ ޖަލްސާގައި ގިނަމެންބަރުންގެ ތާއިދު އޮތީ ހުރިހައި ދާއިރާއަކަށް ވާދަކުރުމަށެވެ. އިބްރާޙިމް މުޙައްމަދު ޞާލިޙް ވެރިކަމަށް ގެނައުމަށް ހެދި ކޯލިޝަން ދެމެހެއްޓުމަށް މަސައްކަތް ކުރުން މުހިންމުކަން ފާހަގަ ކުރައްވަމުން، ގިނަ މެންބަރުުން ވާހަކަފުޅު ދައްކަވަމުން ގެންދަވަނީ 87 ދާއިރާއަށް ކުރިމަތިލުމަށެވެ.\nމިރޭ ކުރިއަށްދާ ގައުމީ މަޖިލީހުގެ ޖަލްސާގައި ވާހަކަފުޅު ދައްކަވަމުން އެމްޑީޕީގެ ރައީސް އަދި ކުރީގެ ރައީސް ނަޝީދު ވިދާޅުވީ 35 ގޮނޑިނޫން ގޮތަކަށް، ޚާއްޞަކޮށް މައުމޫނު ރިފޯމު މޫވްމެންޓާއި އަދާލަތު ޕާޓީއަށް ދުލެއް ނުދެއްވުނު ކަމަށެވެ. ކިރިޔާވެސް އެކަމުގައި ދުލެއް ދެއްވަން ވާހަކަފުޅު ދެއްކެވީ ޖުމްހޫރީ ޕާޓީން ކަމަށެވެ.\n"އަޅުގަނޑު ދެކޭ ގޮތުގައި 87 ދާއިރާއަށް ކުރިމަތިލައިގެން އެންމެ ގިނަ ގޮނޑިއެއް ނުލިބޭނެ." ކުރިންވެސް ނަޝީދު ވިދާޅުވެފައިވާ ވާހަކަ މިރޭވެސް ދިފާޢުކުރައްވަމުން ވިދާޅުވިއެވެ. އަދި 61 ގޮނޑިއަށް ވާދަކުރުމާމެދު ނަޝީދު ޚިޔާލު ފާޅުކުރެއްވިއެވެ.\nނަމަވެސް މިރޭ ކުރިއަށްދާ މަޖިލީހުގައި ގިނަ ބޭފުޅުންގެ ވިސްނުންފުޅު ހުރިގޮތަށް 87 ގޮނޑިއަށް އެމްޑީޕީ ވާދަކުރުމަށް ތާއިދު ކުރައްވާކަމަށް ވިދާޅުވިއެވެ. ހަމަ އެނޭވާގައި އަނެއްކާވެސް ތަކުރާރު ކުރެއްވީ އެއީ އެމްޑީޕީއަށް އެންމެ ގިނަ ގޮނޑި ލިބޭނެ ގޮތް ނޫންކަމަށްވެސް ޤަބޫލުކުރައްވާ ކަމަށެވެ.\nހުސްވަގުތު ކޮޅަކަށްފަހު ހުށައެޅުންތައް ހުށައެޅުމަށް ވަގުތު ދެއްވާނެ ކަމަށް ވިދާޅުވެ މިހާރު ވަނީ މަޖިލިސް މެދުކަނޑާލާފައެވެ


Magu matheege gaanoonah amalu kuran dhas vaanee kon irakun?! | Mihaaru\nމަގެއްގެ މަތިން ސައިކަލުތަކަކާ އެކު ފުލުހުންގެ ވެހިކަލެއް ދަތުރު ކުރަނީ: ޓްރެފިކް ގަވާއިދުތަކާ ޚިލާފްވުމުން މަގުމަތީގައި ހިނގާ ނުރައްކާތެރި ހާދިސާތައް ދަނީ އިތުރުވަމުން --- ފޮޓޯ: ހުސައިން ވަހީދު/މިހާރު\nމަގުމަތީގެ ގާނޫނުތަކަށް އަމަލު ކުރަން ދަސްވާނީ ކޮން އިރަކުން؟\n12 ސެޕްޓެމްބަރ 2018 - 08:39 54 comments\nއެންމެ ހަތަރު ލައްކަ މީހުންގެ މި ކުޑަ އާބާދީގައި އިޖްތިމާއީ މައްސަލަތަކުގެ އަދަދު ކިޔަން ޖެހެނީ ހާހުންނެވެ. އެހާ ވެސް ގިނަ އެވެ. އެތައް މިލިއަން މީހުން އުޅޭ ގައުމުތަކުގައި މިފަދަ މައްސަލަތައް ބޮޑު ނުވާ މިންވަރަށް ރާއްޖޭގައި އެކަންކަން އޮތީ ބޮޑުވެ، ފެތުރިފަ އެވެ. ހައްލު ކުރުމަށްޓަކައި ކުރި މަސައްކަތުގެ އެދެވޭ ނަތީޖާއެއް އަދި ނުފެނެ އެވެ. އޭގެ ތެރެއިން ވެސް، މަގުމަތީގެ ގާނޫނުތަކާއި އުސޫލުތަކާ ޚިލާފްވުމުގެ ވާހަކައަކީ ޔަގީނުން ވެސް މިހާރު އެންމެ ބޮޑު އެއް މައްސަލަ އެވެ.\nއެއްގަމު ދަތުރުފަތުރު ކުރުމުގައި ހަރުކަށި އުސޫލުތަކާއި ގަވާއިދުތައް ލިޔެފައި ހުންނަނީ ހަމައެކަނި ދައުލަތަށް ފައިދާތަކެއް ހޯދުމަކަށް ނޫނެވެ. އެއީ މަގުތައް ބޭނުންކުރާ ކޮންމެ މީހެއްގެ ސަލާމަތާއި ރައްކާތެރި ކަމަށްޓަކަ އެވެ. މިކަމުގައި ރާއްޖެއަށް ވުރެ ހަރުކަށި އުސޫލުތައް ގެންގުޅޭ ގައުމުތައް ވެސް އެބަ ހުއްޓެވެ. ރާއްޖޭގައި މަގުމަތީގެ އެކްސިޑެންޓްތަކާއި ހާދިސާތައް އަހަރަކަށް ވުރެ އަހަރެއް އިތުރުވަމުން ދާއިރު، މަގުމަތީގެ ގާނޫނުތަކާއި އުސޫލުތަކަށް އަމަލު ކުރާ މީހުން އިތުރުވެއްޖެ ހެއްޔެވެ؟. ހަމަގައިމު ވެސް އެ މަންޒަރު މަގުތަކުންނެއް ނުފެނެ އެވެ.\nމަގުތަކުގައި ދުއްވޭނެ ސްޕީޑް ލިމިޓް ލިޔެފައި އޮތީ ހަމައެކަނި ފޮތުގަ އެވެ. އަމަލު ކުރާނެ ބައެއް ނެތެވެ. އެއަށް އަމަލު ނުކޮށް ހިތުހުރި ސްޕީޑެއްގައި ދުއްވުމަކީ، އެއް ބައެއްގެ ނަޒަރުގައި، "ހަމަ ވަރަށް ސަޅި ކަމެކެ" ވެ. އެތައް ބައެއްގެ އުއްމީދުތަކާ ގުޅިފައިވާ ތާރީޚީ ސިނަމާލެ ބްރިޖް އާންމުންނަށް ހުޅުވާލި ފަހުން ބްރިޖް މަތިން މުޅިންހެން ފެންނަނީ އެ މަންޒަރެވެ. ބޮޑު ކުޅިވަރެއް ފަދައިންނެވެ. އުސޫލުތަކާ ހިލާފަށް އަމަލްތައް ބަހައްޓާ މީހުން ގިނަ އެވެ.\nބްރިޖް މަތީގައި ބައެއް މީހުން ސައިކަލުތަކާއި ކާރުތައް ދުއްވަނީ ސްޕީޑް ލިމިޓަށާއި ޓްރެފިކް ނިޝާންތަކަށް ބެލުމެއް ނެތި އެވެ. ދުވެލި މަތަކުރަން ސްޕީޑް ބްރޭކަރުތައް އަޅާފައި އޮތަސް، އެއީކީ ހަމައެއް ލަމައެއް ނެތި ބާރު ސްޕީޑްގައި ދުއްވާ އުޅަނދުތައް މައިތިރި ކުރެވޭނެ ވަރުގެ "ބޭހަކަށް" ނުވެ އެވެ. ބްރިޖާއި ބްރިޖް ހުރަސްކޮށް ހުޅުމާލެ އަށް ދަތުރު ކުރަން ހެދި މަގު ހުޅުވާލި ފަހުން މަގުމަތީގެ ހާދިސާތައް ދަނީ ހިނގަމުންނެވެ.\nރާއްޖޭގައި ރަނގަޅު ފެންވަރަކަށް ހަދާފައި އޮންނަ ކޮންމެ މަގެއް ވެސް ބައެއް މީހުންނަށް ފެންނަނީ ރޭސިން ޓްރެކެއް ގޮތަށެވެ.\nރާއްޖޭގައި މަގުމަތީގެ އެކްސިޑެންޓްތަކުގެ ސަބަބުުން އެވްރެޖްކޮށް އަހަރަކު 10 ވަރަކަށް މީހުން މަރުވެ އެވެ. މީގެ އިތުރަށް އެކްސިޑެންޓްތަކުގެ ސަބަބުން ދާއިމީ ނުކުޅެދުންތެރިކަމާ ކުރިމަތިލާން ޖެހިފައި ތިބި މީހުން ވެސް މަދެއް ނޫނެވެ.\nއެއްގަމު އުޅަނދު ދުއްވަމުން ފޯނުން މުއާމަލާތް ކުރުމާއި މަގާ ވީ ފަޅީގައި ކުޑަކުދިން ގޮވައިގެން ހިނގާފައި ދިއުމާއި ބެލްޓް ނާޅާ ކުޑަކުދިން އަރުވައިގެން ސައިކަލު ދުއްވުން ފަދަ ކަންކަން ގާނޫނުގައި މަނާކޮށްފައި އޮތަސް، ބައެއް މީހުން އެއަށް ފަރުވާލެއް ނުބަހައްޓަ އެވެ.\nހިނގާ މީހުންނަށް ފަސޭހައިން މަގު ހުރަސް ކުރެވޭނެ ގޮތަށް ކުރަހާފައި ހުންނަ ކަފިހި ހުރަހަކީ ވެސް އެއްގޮތަކުން ބުނާ ނަމަ މިހާރު ނުރައްކަލެކެވެ. ޓްރެފިކް ގަވާއިދުތައް ބުނާ ގޮތުން މަގު ހުރަސްކުރަން ކަފިހި ހުރަހެއްގައި މީހަކު ހުރެއްޖެ ނަމަ، ހުރިހާ އުޅަނދެއް އެ މީހަކަށް ތަން ދޭން މަޑުކުރަން ޖެހޭނެ އެވެ. އެކަމަކު މިއަދުގެ ހަގީގަތަކީ "މަރުވިޔަސް ވަރިހަމަ" ކަމަށް ހަދައިގެން މަގު ހުރަސް ކުރުން ނޫން ގޮތެއް ނެތުމެވެ. ހުރަސް ކުރާ މީހުންނަށް ތަން ދޭން މަޑުކޮށްލަނީ މަދު ބައެކެވެ.\nމީގެ އަނެއް ކޮޅަށް ވިސްނާ ނުލައި، ތިބެވޭކަށް ވެސް ނެތެވެ. ޕާކިން މައްސަލަ ބޮޑުވެފައިވާ މާލޭގައި އެއްވެސް ހަމައެއް ލަމައެއް ނެތި މަގުގެ ދެ ފަރާތުގައި ޕާކް ކޮށްފައި ހުރުމުން، މަގު ހުރަސް ކުރާ މީހާ ފެންނަ ގޮތެއް ނުވެ އެވެ. އެކަމަކު އެއިން ކަމަކަށް ވިސްނާލުމެއް ނެތި، ހިނގާ މީހާގެ ޒިންމާއެއް ނެތް ކަމަށް ދެކިގެން މަގު ހުރަސް ކުރާ މީހުން ވެސް މަދެއް ނޫނެވެ. މިފަދަ ކަންކަމުގެ ސަބަބުން ތިމާ ނުވަތަ އެހެން މީހަކު އެ ހުށަހެޅެނީ ކިހާ ނުރައްކާތެރި ކަމަކަށް ކަން ވިސްނާލެވޭ ހެއްޔެވެ؟. ނުވަތަ އެ ހާލަތުގައި ވެސް ގޯސް ވާނީ އާންމު އުސޫލުން "ކުށްވެރިވެފައި ތިބޭ ދުއްވާ މީހުން" ހެއްޔެވެ؟.\nރާއްޖޭގައި މަގުމަތީގެ އެކްސިޑެންޓްތަކުގެ ސަބަބުުން އެޖްރެޖްކޮށް އަހަރަކު 10 ވަރަކަށް މީހުން މަރުވެ އެވެ. މީގެ އިތުރަށް އެކްސިޑެންޓްތަކުގެ ސަބަބުން ދާއިމީ ނުކުޅެދުންތެރިކަމާ ކުރިމަތިލާން ޖެހިފައި ތިބި މީހުން ވެސް މަދެއް ނޫނެވެ. މިކަންކަމަށް ހޭލުންތެރިކުރަން ކަމާ ބެހޭ އިދާރާތަކުން މަސައްކަތް ކުރެވުނު އަދަދެއް ވެސް ނޭނގެ އެވެ. ޔަގީންވާ ކަމަކީ ބަޔަކު ކިޔައި ނުދިނަސް އަދި ކިޔައިދިން އެއްޗެއް ހަނދާން ނެތުނަސް، ކޮންމެ ދުވަހަކު ހެން ފެންނަމުންދާ ނުރައްކާތެރި އެކްސިޑެންޓްތަކުން ފިލާވަޅެއް ލިބިގަންނަހާ ވަރު ވެއްޖެ ކަމެވެ.\nމިހާރު ވެސް ސައި ހޮޓާތައް ކައިރީގައި މުޅިން އޮންނާނީ ރަތް ކުޅުގެ "ރަތް ދޫލަތަކެ"ވެ. ކުނީގެ "ފަރުބަދަތަކާ" ހެދި މާލޭގެ ބައެއް ސަރަހައްދުތަކުން ހިނގަލާން ދަތިވެ، ކުނި ކޮށްޓެއް ގޮތަށް މާލޭގެ މަގުތައް ސިފަވި ދުވަސްކޮޅެއް ވެސް ދިޔަ އެވެ.\n"ކުޑަކުއްޖާ ގޮވައިގެން ސައިކަލުގައި އެ ދިޔައީ ވަން ވޭ ފަޅާލާފައި. އެ ކުއްޖާއަށް އެ ދަސްކޮށް ދިނީ ކިހާ ރަނގަޅު ފިލާވަޅެއް،" މަގުމަތިން ފެނުނު މަންޒަރަކާ ހެދި ސޯޝަލް މީޑިއާގައި މީހަކު ނުރުހުން ފާޅުކޮށްފައިވެ އެވެ.\nޕާކިން މައްސަލައިގެ ވާހަކަ ދެއްކުމެއް ނެތެވެ. ޕާކިންގެ ދަތިކަމަކީ މާލޭގައި ބޮޑު މައްސަލައެކެވެ. އެކަމަކު ޕާކް ކުރާނެ ޖާގަ އޮވެ، ގަވާއިދާ ޚިލާފަށް ޕާކް ކުރާ މީހުން ވެސް އުޅެ އެވެ. ދާން ބޭނުންވާ މަންޒިލަށް ދެވުމުން، ޕާކް ކުރަން ބޭނުންވަނީ ސީދާ އެތަނެއްގެ ކުރިމަތީގަ އެވެ. ކަންމަތީގައި ޕާކް ކުރުމަކީ މަނާ ކަމަކަށް ވުމުގެ އިތުރަށް އެއީ ހިނގާ މީހުންނަށާއި ދުއްވާ އެހެން އުޅަނދުތަކަށް ދަތިވާނެ ކަމެއް ވެސް މެ އެވެ. މިއީ ފުލުހުން ކޮންމެ ދުވަހަކު ސްޓިކާ ފޮތް ހިފައިގެން ނިކުމެގެން ވެސް ފަރުވާއެއް ނުހޯދުނު "ބޮޑު ބައްޔެކެވެ."\nއެކްސިޑެންޓެއް ހިނގި ސަރަހައްދުގައި ފުލުހުން ހަރަކާތްތެރިވަނީ --- ފޮޓޯ/މިހާރު\nޕޭވްމަންޓަކީ މަގުމަތީގައި ހިނގަން ޚާއްސަކޮށްފައި އޮތް ތަނެއް ކަން ހަނދާން ހުންނަނީ ކިތައް މީހުން ހެއްޔެވެ؟. ކިތަންމެ ރަނގަޅު ފެންވަރަށް މަގުތައް ހަދާފައި ހުއްޓަސް ޕޭވްމަންޓެކޭ އުޅަނދުތައް ދުއްވާ ސަރަހައްދެކޭ މިހާރު ތަފާތެއް ނުފެނެ އެވެ. އެކަމަކު މި ނުބައި އާދަ ފެތުރިފައިވާ ވަރަށް ބޮޑު ސަބަބެއް ވެސް އެބަ އޮތެވެ. ޕޭވްމަންޓްގައި ހަމައެއް ލަމައެއް ނެތި ގަވާއިދާ ޚިލާފަށް މުދާ ބެހެއްޓުމާއި ވެހިކަލްތައް ޕާކްކުރުމުގެ އިތުރުން ވާރޭ ކަނިކޮޅެއް ޖަހާލިޔަސް، ދެތިން ދުވަސް ވަންދެން އިމާރާތްތަކުން ޕޭވްމަންޓް މައްޗަށް "ވެހޭ ވާރެ" އަކީ މީގެ އަނެއް މައްސަލަ އެވެ. މިއީ ވެސް މަނާ ކަންތައްތަކެއް ކަން އެނގުނަސް ކަން ފަސޭހަކޮށްލަނި އެވެ.\nBalcony beyrah nerefa hunna holhinves kilaa fen meehunge gayah faibaa. Pavement mathin hingaifoyyaa hedhun haraabuvey. @HousingGovMv mikan huttuvan ebajehey.\n— HAdam (@hilantey) August 18, 2018\nއިމާރާތްތަކުން ޕޭވްމަންޓްތަކަށް ފެން ފައިބާތީ ހިތްހަމަނުޖެހުން ފާޅުކުރި މީހަކު ކުރި ޓްވީޓެއް\nމިވަރުން ނިމުނީކީއެއް ނޫނެވެ. މަގުމައްޗަށް ކުނި އެޅުމާއި ހަޑި ކުރުން އަދި އޮތީ ކުރިއަށެވެ. ދިވެހިންގެ ފަހުރު ކަމުގައި ދެކޭ ބްރިޖް އާންމުންނަށް ހުޅުވާލި ދުވަހު ވެސް ފެނުނީ ކުނި އެޅުމުގައި ދިވެހިން "ރަން އަކުރުން" ފަވާލި ތަނެވެ. އެތައް ހާސް ބަޔަކު ކުޑަކުދިން ގޮވައިގެން ގޮސް އެރީ ހަމައެކަނި ބްރިޖަކަށް ނޫނެވެ. ގިނަ މީހުން އެދުވަހު ގެއަށް ދިޔައީ މުޅި ބްރިޖް ގޮނޑަކަށް ހަދާލައި، ކުނި އެޅުން މަނާކުރާ އާންމު އިޖްތިމާއީ މިންގަނޑުތަކާ ޚިލާފް އަމަލުތައް ހުއްޓުވުމުގެ ގާނޫނަށް ވެސް ފައިން އަރައިފަ އެވެ. ޖަލްސާއެއް ނުވަތަ ކުޑަކުދިންގެ ހަވީރެއް ބޭއްވިޔަސް، މި ނޫން މަންޒަރެއް ނުފެނެ އެވެ.\n"ބްރިޖަށް އެރީ ބްރިޖްގެ ރީތިކަން ދެކިލައި ފޮޓޯ ނަގަން. ނިމިގެން ގެއަށް ދިޔައީ ފޭސްބުކާއި އިންސްޓަގްރާމްގައި ސަޅި ފޮޓޯތަކެެއް އަޕްލޯޑް ކޮށްފައި. އެކަމަކު ތަން އޮތީ ގޮނޑަކަށް ހަދާލާފައި. މިވަރުގެ ބަޔަކަށް ތަރައްގީ ގެނެސްދޭނީ ކިހިނެއް؟" މީހަކު ފާޅުކުރި ޚިޔާލެއްގައިވެ އެވެ.\nމިހާރު ވެސް ސައި ހޮޓާތައް ކައިރީގައި މުޅިން އޮންނާނީ ރަތް ކުޅުގެ "ރަތް ދޫލަތަކެ"ވެ. ކުނީގެ "ފަރުބަދަތަކާ" ހެދި މާލޭގެ ބައެއް ސަރަހައްދުތަކުން ހިނގަލާން ދަތިވެ، ކުނި ކޮށްޓެއް ގޮތަށް މާލޭގެ މަގުތައް ސިފަވި ދުވަސްކޮޅެއް ވެސް ދިޔަ އެވެ. ކުނީގެ މައްސަލަ ބޮޑުވެ، އެންމެ ފަހުން ކުނި މެނޭޖްކުރުން ސަރުކާރު ކުންފުންޏަކުން ކުރާ ގޮތަށް ހަމަޖެއްސުމުން، މަގުމަތިން ފެންނަ ކުނީގެ "ފަރުބަދަތައް" މަދުވިޔަސް، މަގުމައްޗަށް ކުނި އަޅާ މީހުން އަދިވެސް މަދެއް ނުވެ އެވެ. މަގުމައްޗަށް ކުނި ނާޅަމޭ ބުނެ، ބައެއް މީހުން ކަންފަސޭހަ ކޮށްލަނީ ޕާކް ކޮށްފައި ހުންނަ ސައިކަލުތަކުގެ ވަށިގަނޑުތައް ޑަސްބިނަކަށް ހަދާލައިފަ އެވެ. މިއީ ވެސް މަނާ ކަމެއްކަން ނޭނގޭތީ ކުރާ ކަމެއް ނޫނެވެ.\nCyk vashigandu thakah Flyers aai Fulhi aa ecchis elhun mee aadhaeh thoaccheh mihaaru. Buneveynenun magumacchah ellanulamey eyrun🤦🏻♂\n— Muallim Ibrahim (@Muallimsays) June 16, 2018\nއާންމު ތަންތަނަށް ކުނި އަޅާތީ ނުރުހުން ފާޅުކުރި މީހަކު ކުރި ޓްވީޓެއް\nކުރިއަރާފައިވާ ބައެއް ގައުމުތަކުގައި އާންމު ތަންތަން ހަޑިކުރުމާއި މަގުމަތީގެ ރައްކާތެރިކަމާ ގުޅޭ ގާނޫނުތައް އޮންނަނީ ވަރަށް ހަރުކަށިކޮށެވެ. ބައެއް ގައުމުތަކުގައި ޓްރެފިކް އުުސޫލުތަކާ ޚިލާފްވުމުން ބޮޑެތި ޖޫރިމަނާތަކުގެ އިތުރުން އެ މީހެއްގެ އުޅަނދު ވަކި މުއްދަތަކަށް ހިފެހެއްޓުން އަދި ޖަލު ހުކުމް ވެސް އާދެ އެވެ. އަދި ބައެއް ގައުމުތަކުގައި މަގުމައްޗަށް ކުނި އެޅުމުން ކުރިމަތިލާން ޖެހެނީ ހީވެސް ނުކުރާ ފަދަ ބޮޑެތި ޖޫރިމަނާތަކާ އެވެ. މިސާލަކަށް ހޮލެންޑާއި ފިންލެންޑާއި ސިންގަޕޫރު ފަދަ ގައުމުތައް ފާހަގަކޮށްލެވެ އެވެ.\nހަރުކަށި އުސޫލުތަކެއް ރާއްޖޭގައި ނެތަސް، ނިސްބަތުން އެކަށީގެންވާ ޖޫރިމަނާތަކާއި ލައިސަންސް ހިފެހެއްޓުން ފަދަ ފިޔަވަޅުތައް އެޅެން އެބަ އޮތެވެ. އެކަމަކު ފެންނަން ނެތީ ހަމައެއް ލަމައެއް ނެތި، މަގުމަތީގެ އުސޫލުތައް މުގުރާލާ މީހުން މައިތިރި ކުރެވޭނެ ފޯމިއުލާއެކެވެ. އެހެންވެ، ރާއްޖެއަށް އޮތް ހަމައެކަނި ހައްލަކީ ހަރުކަށި އުސޫލުތައް އޮންނަ ގައުމުތަކެކޭ އެއްގޮތަށް، ޖޫރިމަނާގެ އަދަބުތައް ބޮޑުކޮށްގެން ނުވަތަ މިފަދަ ކަންކަން ޖިނާއީ ކުށަކަށް ހެދުން ހެއްޔެވެ؟.\nކިތަންމެ ހަރުކަށިކޮށް ވެސް ގާނޫނުތައް ލިޔެވިދާނެ އެވެ. މައްސަލައަކީ އަމަލު ކުރާނެ ބަޔަކު ނެތުމާއި ނިސްބަތުން އެފަދަ މީހުން މަދުވުމެވެ. އެހެންކަމުން އަބަދުވެސް ކުރިމަތިވާ އެންމެ ބޮޑު ފާޑުކިޔުމަކީ ގާނޫނު ތަންފީޒު ކުރަން ތިބޭ ކަމާ ބެހޭ އިދާރާތަކަށް އެކަންކަން ނުހުއްޓުވޭ ކަމުގެ ޝަކުވާ އެވެ. ގާނޫނު ތަންފީޒު ކުރުމަކީ ދައުލަތުގެ ޒިންމާއެއް ކަމާ މެދު ދެބަހެއް ނުވެވޭނެ އެވެ. ރައްޔިތުންގެ ޓެކްސް ފައިސާއިން މުސާރަ ދީފައި ތަންފީޒީ އިދާރާތައް ހިންގަނީ އެ ބޭނުމުގަ އެވެ. އެކަމަކު އެއީކީ ގާނޫނުތައް މުގުރާލުމަށް ފަހު، ކޮންމެ ކަމަކުން ރެކުމަށް ދެއްކޭނެ އުޒުރެއް ވެސް ނޫނެވެ.\nމަގުމަތީގެ ގާނޫނުތަކާއި އުސޫލުތައް ހިފެހެއްޓުމަށްޓަކައި ކަމަށް ބުނެ ކޮންމެ މީހެއްގެ ފަހަތުގައި ނުވަތަ ކޮންމެ މަގެއްގައި ފުލުހަކު ނުބެހެއްޓިދާނެ އެވެ. ރަައްޔިތުން އުޅެންވީ އުސޫލުތަކާއި ހަމަތައް ތަފްސީލުކޮށް ބަޔާންކޮށް ދިނުމަކީ ގާނޫނުތައް ހެދުމުގެ މައިގަނޑު މަގްސަދެވެ. އެހެންވެ، ދައުލަތުގެ މައްޗަށް އޮންނަ ޒިންމާއާ އެއްވަރަށް ފަރުދީ ޒިންމާ ވެސް ބޮޑެވެ. ޓްރެފިކް މައްސަލަތަކުގައި ހިމެނޭ މީހުން، އެ މީހުންގެ އަމަލްތަކާ މެދު ފުރަތަމަ ވިސްނަންވީ އެވެ. ފުލުހެއް އައުމުގެ ކުރިން، ނުރައްކާތެރި ހާދިސާއަކާ ކުރިމަތިލާން މި ޖެހެނީ ތިމާ އަށެވެ. ދެން މަގުމަތިން ދަތުރުކުރާ އެހެން މީހުންނެވެ.\nއިތުރު ލިޔުންތައް ކުށްކުރުން އެކްސިޑެންޓް މަގުމަތީގެ އެކްސިޑެންޓް ކުނި އެކްސިޑެންޓްތައް މަދުކުރުން ސިނަމާލެ ބްރިޖު ޓްރެފިކް ގަވާއިދު ޓްރެފިކް\nބްރިޖްގެ ބޮޑު އެކްސިޑެންޓްވި މީހާގެ ލައިސަންސްް ބާތިލް\nނަމްބަރު ޕްލޭޓް ދެނެގަނެވޭ ކެމެރާ ބްރިޖްގައި ހަރުކުރަނީ


އިޓަލީގެ ނިއޯސް އެއާލައިންގެ ބޯޓުތަކެއް. އެ އެއާލައިނުން ވަނީ ރާއްޖެއަށް ސީދާ ދަތުރު ފަށާފައި --- ފޮޓޯ: ނިއޯސް\nހާއިޒް ޒަމީން· 25 އޮކްޓޫބަރު 2021\nއިޓަލީގެ ނިއޯސް އެއާލައިނުން ރާއްޖެއަށް ސީދާ ދަތުރުތައް ފަށައިފި އެވެ.\nނިއޯސް އިން ރާއްޖެއަށް ސީދާ ދަތުރުތައް ފަށާފައިވަނީ އިއްޔެ އެވެ. އެ އެއާލައިނުން މީގެ ކުރިންވެސް ރާއްޖެއަށް ސީދާ ދަތުރުތައް ކުރަން ނިންމި އެވެ. ނަމަވެސް ކޮވިޑާއި ގުޅިގެން އޭރު އެ ދަތުރުތައް ފަސްކުރީ އެވެ.\nނިއޯސް އިން އިޓަލީގެ މިލާން އަދި ރޯމުން ރާއްޖެއަށް ކޮންމެ ހަފުތާއަކު ތިން ދުވަހު ސީދާ ދަތުރުތައް ބާއްވާނެ އެވެ. އެ ދަތުރުތަކުގައި ބޭނުން ކުރާނީ 350 ޖާގައިގެ މަތިންދާ ބޯޓުތަކެވެ.\nއިޓަލީއަކީ ރާއްޖޭގެ ފަތުރުވެރިކަން ކުރިއެރުވުމަށް ވަރަށް މުހިއްމު މާކެޓެކެވެ. މިދިޔަ އަހަރު އެންމެ ގިނަ ފަތުރުވެރިން ރާއްޖެއަށް އައި ގައުމުތަކުގެ ލިސްޓުގެ ހަތަރު ވަނައިގައި އިޓަލީ ހިމެނެ އެވެ. އެގޮތުން އެ ގައުމުން ރާއްޖެއަށް 46،690 ފަތުރުވެރިން އައިސްފައިވެ އެވެ.\nނަމަވެސް ކޮވިޑާއި ގުޅިގެން ބޯޑަރު ބަންދުކޮށް އަލުން ހުޅުވި ފަހުން އިޓަލީން އަންނަ މީހުންގެ ނަންބަރު ދަށްވެފައިވާ ކަން ފާހަގަވެ އެވެ. މި އަހަރުގެ މިހާތަނަށް ފަތުރުވެރިން އައި ގައުމުތަކުގެ ލިސްޓަށް ބަލާއިރު އިޓަލީ އުޅެނީ ވަރަށް ފަހަތުގަ އެވެ.


ޤުރްއާނުން މަގު ނުފެންނަ މީހުން މިޢާޔަތަށް ޢަމަލުކުރާށެވެ!\nބައެއް މީހުން ބުނެއެވެ. "އަހަރެން ޤުރްއާން ކިޔަވަމެވެ. ނަމާދުވެސް ކުރަމެވެ. އެހެނަސް ފާފަކުރެވެއެވެ. ތެދުމަގެއް ނުފެނެއެވެ. ހިދާޔަތެއް ނުލިބެއެވެ."\nއެފަދަ މީހުން މިޢާޔަތްކިޔައިލާށެވެ!\n"ﷲ، އެއިލާހު ރުއްސަވާ މަގަށް ތަބާވީ މީހަކަށް ސަލާމަތުގެ މަގަށް އެފޮތުން މަގު ދައްކަވަތެވެ. އަދި އެއިލާހުގެ އިޛުނަފުޅުން އަނދިރިކަމުގެ ތެރެއިން އަލިކަމުގެ ތެރެއަށް އެބައިމީހުން ނެރުއްވަވައެވެ. އަދި ސީދާވެގެންވާ ތެދުމަގަކަށް އެބައިމީހުންނަށް މަގުދައްކަވައެވެ."\nމިއާޔަތުގައިވާ ފަދައިން ތިބާ ތިއަހުރީ ﷲ ތަޢާލާ ރުހިވޮޑިގަންނަވާ މަގަށް ފުރިހަމައަށް ތަބަޢަވެގެންހެއްޔެވެ؟ އެހެންކަމަށްވާނަމަ ސަލާމަތުގެ މަގަށް ދައްކަވާނެކަން އެއީ މިޢާޔަތުން ލިބިގެންދާ ޔަޤީންކަމެކެވެ.\nހަމަ އެއާއިއެކު ﷲ ތައާލާ ރުހިވޮޑިގަންނަވާ މަގަށް ތަބަޢަވުމުން ދެއްވަވާނެ ނިޢްމަތްތައްވެސް އެވަނީ ބަޔާންކުރައްވަވައިފައެވެ. " އަދި އެއިލާހުގެ އިޛުނަފުޅުން އަނދިރިކަމުގެ ތެރެއިން އަލިކަމުގެ ތެރެއަށް އެބައިމީހުން ނެރުއްވަވައެވެ. އަދި ސީދާވެގެންވާ ތެދުމަގަކަށް އެބައިމީހުންނަށް މަގުދައްކަވައެވެ."\nއެނގި ޔަޤީންވެގެން މިދިއައީ ﷲ ތަޢާލާ ރުހިވޮޑިގަންނަވާ މަގަށް ފުރިހަމަ ގޮތުގައި ތަބާވުމުން އެމީޙަކަށް ބޭނުންވާ ހިދާޔަތު ﷲ ތަޢާލާ ދައްކަވާނެކަމެވެ. ވީމާ ފުރިހަމަ ތައުބާއަކުން ތައުބާވާށެވެ. ﷲ ތަޢާލާ ރުހިވޮޑިގަންނަވާ މަގަސް ފުރިހަމަ ގޮތުގައި ތަބަޢަވާށެވެ. އެއިރުން ފާފަކުރެވުމާއި ދުރުހެލިވެވޭނެއެވެ. އަދި ސާފު ސީދާ ތެދުމަގަށް ހިދާޔަތުވެސް ލިބިގެންދާނެއެވެ. އިން ޝާ ﷲ\nހެޔޮއެދޭކަމަށް ދައްކައިގެން ތިބާގެ ދިރިއުޅުމަށް ވިހަލާ ބައަކު އަބަދުވެސް ތިބޭނެ!: މުފްތީ މެންކް\nމިހާރު މިތިބީ ކޮންމެ މީހަކު ކޮންމެ މީހަކާ ބައްދަލުވި ނަމަވެސް2ސުވާލެއް ކުރަން ޖެހޭ ޙާލަތުގަ!\nއިންޒާރު! ކުރިއަށް އޮތް3ގަޑިއިރު ތެރޭގަ ތިބާގެ ގެއާ ނަރަކަ ގުޅުވައިލެވޭނެ! ނަރަކައިގެ ހޫނު ތިބާގެ ގައަށް ފޯރަންފަށާނެ!!!


Hurihaa Shukureh kulhuntherinnah, Ei bathalun- Maziya Coach - vNews.mv\nމާޒިޔާގެ ކޯޗު މަރްޖާން ސެކުލޮވްސްކީ\nހުރިހާ ޝުކުރެއް ކުޅުންތެރިންނަށް، އެއީ ބަތަލުން- މާޒިޔާ ކޯޗު\nއައްފާން މުހައްމަދު 28 February 2020, 19:02\nއޭއެފްސީ ކަޕްގެ ޕްލޭ އޮފްގެ ދެވަނަ ލެގުގައި އިންޑިޢާގެ ބެންގަލޫރު އެފްސީއާ ދެކޮޅަށް ކުޅެ ރާއްޖޭގެ މާޒިޔާ މޮޅުވި މެޗްގައި ހުރިހައި ޝުކުރެއް ހައްގުވަނީ ކުޅުންތެރިންނަށް ކަމަށާއި އެއީ ބަތަލުންކަމަށް މާޒިޔާގެ ކޯޗް މަރްޖާން ސެކުލޮވްސްކީ ބުނެފިއެވެ.\nމާޒިޔާގެ ކޯޗު މިހެން ބުނެފައިވަނީ އޭއެފްސީއަށް ދިން ހާއްސަ އިންޓަވިއުއެއްގައެވެ. މި އިންޓަވިއުގައި އިތުރަށް އޭނާ ބުނީ މެޗުގައި މޮޅުވީ މެޗުގެ ކުރިންވެސް އަދި މެޗުގައިވެސް ކުޅުންތެރިން ކުރި ބުރަ މަސައްކަތުގެ ސަބަބުން ކަމަށެވެ. އަދި މިއީ ބޮޑު ކާމިޔާބީއެއް ކަމަށާއި 2018-2019ގެ އިންޑިއަން ސުޕާ ލީގުގެ ޗެންޕިއަން ކަމާއި 2016 ވަނަ އަހަރުގެ އޭއެފްސީ ކަޕްގެ ފައިނަލިސްޓްގެ އަތުން މޮޅުވުމަކީ އާދައިގެ ކަމެއް ނޫންކަމަށް އޭނާ ބުންޏެވެ.\nރާއްޖޭގެ މާޒިޔާ ގްރޫޕް ސްޓޭޖުން ޖާގަ ހޯދީ ޕްލޭ އޮފްގައި ކުޅުނު ދެލެގުގެ އެގްރިގޭޓުން 4-4ގެ ނަތީޖާއިން އެއްވަރުވުމުން ނަތީޖާ ނެރުމަށް ޖެހި ޕެނަލްޓީއިން ކުރިހޯދައިގެންނެވެ. މީ ރާއްޖޭގެ ކްލަބެއް ޕްލޭއޮފްއިން ކޮލިފައިވެ ގްރޫޕް ސްޓޭޖުން ޖާގަ ހޯދި ފުރަތަމަ ފަހަރެވެ. އޭއެފްސީގެ ފަހުގެ ފޯމެޓުގައި ވާގޮތުން މުބާރާތުގެ ގްރޫޕް ސްޓޭޖުން އޮޓަމެޓިކް ޖާގައެއް ލިބެނީ ރާއްޖޭގެ އެންމެ ޓީމަކަށެވެ. މި ޖާގަ މިފަހަރު ހޯދާފައި ވަނި އެންމެ ފަހުގެ ދިރާގު ދިވެހި ލީގުގެ ޗެންޕިއަންކަން ހޯދި ޓީސީ ސްޕޯޓްސް ކްލަބެވެ.\nދެވަނަ ލެގުން މޮޅުވެ ހޯދި ކާމިޔާބައްފަހު އޭއެފްސީ އަށް ދިން އިންޓަވިއުގައި ކޯޒު އިތުރަށް ބުނީ ބެންގަލޫރު އެފްސީ ގެ ކުޅުމުގެ ސްޓައިލަށް ތައްޔާރު ވުމަށްޓަކައި މެޗުގައި ހިނގާފާނެ ހުރިހައި ކަމަކަށް ވަރަށް ޑީޓެއިލްކޮށް ޓްރެއިންގައި ފޯކަސް ކޮށް ތައްޔާރުވެފައިވާނެކަމަށެވެ. އަދި އިދިކޮޅު ޓީމުގެ ހުރިޙާ އުކުޅެއް ދަސްކޮށް އެމީހުންގެ "ވީކްނަސް" ތަކުގެ ބޭނުން ހިފިކަމުގައިވެސް އޭނާ ބުންޏެވެ.\nކޯޗު އިތުރަށް ބުނީ ބައެއްފަހަރު ބޭނުންކުރި "ސްޓްރެޓަޖީ" ތައް މަސައްކަތް ނުކުރިކަމަށާއި އެހެންނަމަވެސް ކުޅުންތެރިން އޭނާ ދިން ހުރިހާ އިރުޝާދު ތަކާ އެއްގޮތަށް އަމަލުކޮށްފައިވާ ކަމަށެވެ. އަދި މެޗުން މޮޅުވުމަކީ އެންމެ މުހިންމު ކަންތައްކަމުން މޮޅުވުމުން ހިންހަމަޖެހޭ ކަމަށް އޭނާ ބުންޏެވެ. ޓްރެއިނިންގައި ޕެނަލްޓީއައް ހާއްސަ ސަމާލުކަމެއް ދިންކަމަށްވެސް އޭނާ ބުންޏެވެ.\n2017 ވަނަ އަހަރަށްފަހު ސަރަހައްދުގެ ގްރޫޕް ސްޓޭޖަށް މާޒިޔާ ދަތުރުކުރި މެޗައްފަހު ދިން މި އިންޓަވިއުގައި ސެކުލޮވްސްކީ ވަނީ ބެންގަލޫރު އެފްސީގެ ކެޕްޓަން ސުނިލް ޗެތްރީއަށް ތަޢުރީފުކޮށް ވާހަކަދައްކާފައެވެ. އޭނާ ބުނީ ޗެތްރީ އަކީ އެހެން ކުޅުންތެރިންނަށް ވުރެ މާ މޮޅު ކުޅުންތެރިއެއް ކަމަށާއި މި ސަރަހައްދުގައި ޗެތްރީ އާ އެއްފެންވަރެއްގައި ކުޅޭ އެހެން ކުޅުން ތެރިއެއް ހުންނަކަމެއް އޭނާ ހަނދާން ނުވާކަމަށެވެ. އަދި އިދިކޮޅު ޓީމަށް ކުޅުނު ކަމުގައި ވިޔަސް ޗެތްރީއަށް އޭނާ ވަރަށް އިޙްތިރާމް ކުރާ ކަމަށް ސެކުލޮވްސްކީ ފާހަގަ ކުރިއެވެ.\nގްރޫޕް ސްޓޭޖުގައި ރާއްޖެ ވާދަކުރަން ޖެހޭނީ ގްރޫޕް އީ ގައެވެ. އެ ގްރޫޕުގައި ހިމެނެނީ ރާއްޖޭގެ ޓީސީ ސްޕޯޓްސް ކްލަބުގެ އިތުރުން އިންޑިއާގެ އައި ލީގުގެ ޗެމްޕިއަން ޗެންނާއީ ސިޓީ އާއި ބަންގްލަދޭޝްގެ ބަޝުންދަރާ ކިންގްސް އެވެ. މީ 2016 ވަނަ އަހަރަށްފަހު ރާއްޖޭގެ ދެޓީމެއް ގްރޫޕް ސްޓޭޖުގައި ކުޅޭނެ ފުރަތަމަ ފަހަރެވެ.


Gaddafi ge dharikalun Saif al-Islam ah riyaasee inthihaabuga vaadha nukureveyne kamah kanda alhaifi - vNews.mv\nލީބިޔާގެ ކުރީގެ ޒައީމް ކާނަލް މުއައްމަރުލް ޣައްޒާފީގެ ދޮށީ ފިރިހެން ދަރިކަލުން ސައިފުލް އިސްލާމް:\nޣައްޒާފީގެ ދަރިކަލުންނަށް ރިޔާސީ އިންތިޚާބުގަ ވާދަނުކުރެވޭނެ ކަމަށް ކަނޑައަޅައިފި\nސައިފް އަޒްހަރު 25 November 2021, 13:45\nކުރިއަށްއޮތް ޑިސެމްބަރުމަހު ލީބިޔާގައި ބާއްވާ ރިޔާސީ އިންތިޚާބުގައި، ލީބިޔާގެ ކުރީގެ ޒައީމް ކާނަލް މުއައްމަރުލް ޣައްޒާފީގެ ފިރިހެން ދަރިކަލުން ވާދަކުރަން ފުރުސަތު ދިނުމަށް ލީބިޔާގެ އިލެކްޝަން ކޮމިޝަނުން ދެކޮޅު ހަދައިފިއެވެ.\nއިލެކްޝަން ކޮމިޝަނުން ބުނީ، ޣައްޒާފީގެ ދަރިކަލުން ސައިފުލް އިސްލާމް ޣައްޒާފީ ރިޔާސީ އިންތިޚާބުގައި ވާދަކުރަން ޝަރުތު ފުރިހަމަ ނުވާ ކަމަށެވެ.\nޑިސެމްބަރު މަހު ބާއްވާ ރިޔާސީ އިންތިޚާބުގައި ވާދަކުރުމަށް 98 ކެންޑިޑޭޓުން ހުށަހެޅިއިރު، އިލެކްޝަން ކޮމިޝަނުންވަނީ 25 ކެންޑިޑޭޓުން ޑިސްކޮލިފައި ކޮށްފައެވެ. އޭގެ ތެރޭގައި ސައިފުލް އިސްލާމް ޣައްޒާފީވެސް ހިމެނެއެވެ.\nއެހެން ނަމަވެސް، ޝަރުތު ފުރިހަމަ ނުވާކަމަށް އިލެކްޝަން ކޮމިޝަނުން ކަނޑައެޅި ހުރިހާ ކެންޑިޑޭޓުންނަށްވެސް މައްސަލަ އިސްތިއުނާފް ކުރުމުގެ ފުރުސަތު އޮވެއެވެ. އެގޮތުން، އެކަމަށް އެންމެ ފަހުގެ ނިންމުން ނިންމާނީ ޖުޑިޝަރީންނެވެ.\nއިލެކްޝަން ކޮމިޝަނުން ބުނެފައިވަނީ، ސައިފުލް އިސްލާމްގެ މައްޗަށް ޖިނާއީ ކުށެއް ސާބިތުވެފައި ވުމުން އޭނާ އިންތިޚާބުގައި ވާދަކުރުމަށް ޝަތުރު ފުރިހަމަ ނުވާކަމަށެވެ.\nކާނަލް މުއައްމަރުލް ޣައްޒާފީގެ ވެރިކަމާ ދެކޮޅަށް އެގައުމުގެ ރައްޔިތުން 2011 ވަނަ އަހަރު އުތުރިއެރި އިރު، އާންމުންނާ ދެކޮޅަށް ހަނގުރާމައިގެ ޖަރީމާތައް ހިންގެވި ކަމުގެ ކުށް ސާބިތުވެ ޓްރިޕޮލީގެ ކޯޓަކުން ސައިފުލް އިސްލާމްގެ މައްޗަށް 2015 ވަނަ އަހަރު ޣައިރު ހާޟިރުގައި މަރުގެ ހުކުމް އިއްވާފައި ވެއެވެ.\nޝަރީއަތުގައި ސައިފުލް އިސްލާމް ބައިވެރިވީ ލީބިޔާގެ ޒިންޓާން ނަމަކަށްކިޔާ ރަށެއްގެ ޖަލެއްގައި ހުންނަވައިގެންނެވެ. އޭރު އޭނާ ހުންނެވީ ހަނގުރާމަވެރި ގްރޫޕަކުން ރަހީނުކޮށްފައެވެ.\nޝަރީއަތުގައި ސައިފުލް އިސްލާމް ވިދާޅުވީ، އޭނާ އެއްވެސް ކުށެއް ނުކުރައްވާ ކަމަށެވެ.\nސައިފުލް އިސްލާމްގެ އިތުރުން، ކުރީގެ ބޮޑުވަޒީރު އަލީ ޒައިދާނާއި، ޕާލަމެންޓްގެ ކުރީގެ މެމްބަރު ނޫރީ އަބޫސަހްމައިންވެސް ރިޔާސީ އިންތިޚާބަށް ޝަރުތު ފުރިހަމަ ނުވާކަމަށް އިލެކްޝަން ކޮމިޝަނުން ކަނޑައަޅާފައި ވެއެވެ.\nރިޔާސީ އިންތިޚާބަށް އެކަށައަޅާފައިވާ އުސޫލުތަކާއި، ކެންޑިޑޭޓުންގެ ޝަރުތުގެ ގޮތުގައި ކަނޑައަޅާފައިވާ ކަންކަމުގެ ސަބަބުން ލީބިޔާގައި ސުލްހަ ގާއިމްކުރުމަށް ކުރެވޭ މަސައްކަތްތަކަށް ނުރައްކާ ފޯރަފާނެކަމަށް މުހައްލިލުން ވިދާޅުވިއެވެ.


ފުންއަސަރު 26 – Esfiya\nާ. ޝިޔާރާ އުޅެނީ އަހަރެމެން ގޭގައި. ގެއަށް އޭނަ ގެނައީ ހާލީ. މިހާރު ގޭ އެއްވެސް މީހެއް ބޭނުމެއް ނުވޭ އޭނަ އެގެއިން ދާކަށް” ޝަޒަން ތަފްސީލުކޮށް ދިނުމުން ޒޯހަން މޫނުމަތިން ވަކި ތަފާތު ގޮތެއް ފާހަގަނުވިއެވެ. “މާބަނޑޭ. އޭނަ ބަނޑުބޮޑު ވީ ކޮންއިރަކު” ޒޯހަން މަޑުންއިނދެ ހަމައެކަނި ކޮށްލީ އެސުވާލެވެ. “ޝިޔާރާ އާއި އެދަރަޖައަށް ގާތްވީ މަށެއް ނޫން. އެހެންވީމަ މަށަކަށް ނޭނގޭ ކޮންރެއަކު ވީ ކަމެއް ކަން އެއީ. ތިސުވާލަށް ބޮޑަށް ޖަވާބު ދެވޭނީ އެކަން ކުރި މީހަކަށް” ޒޯހަން އިނީ ހިމޭނުންނެވެ. ދެމީހުން އެއްކޮށް ފެރީ އިން ފޭބީ ދާންވީ މިސްރާބަށް އާދެވުމުންނެވެ.\nރޭގަނޑުގެ ވަގުތެވެ. ސާރާ އުޅުނީ ޝިޔާރާއަށް ބަނޑުބޮޑު ހެދުމެއް ފެހުމުގައެވެ. ޝިޔާރާގެ ބަނޑު މިހާރު ކޮންމެސް ވަރަކަށް ނިކުމެފައި ހުރުމުން ކުރިން ލާ ހެދުންތައް ބާރެވެ. އެހެންކަމުން މިއީ ސާރާ ޝިޔާރާ އަށް ފަހާދޭ ހަވަނަ ހެދުމެވެ. ފަހާ ނިމިގެން ސާރާ ބަދިގެއަށް ވަދެލީ ފެންފޮދެއް ބޯލުމަށެވެ. ރެއަކީ ވިއްސާރަ ރެއެއް ކަމުން ގޭގޭ ހުރިހާ ކުޑަ ދޮރުތަކާއި ބެލްކަނީ ދޮރު ވެސް ވަނީ ބަންދުކޮށްލާފައެވެ. ފެންބޯން ހުރި ސާރާ ސިހުނީ ކުރިމަތީގައި ދެލޯ ބޮޮޑުކޮށްގެން ހުރި ހާލާ ފެނިފައެވެ. އެހެންކަމުން ދެލޯ ހަރަކާތްކޮށްލާ ވީކީއްތޯ ހާލާ ކައިރީގައި އަހާލިއެވެ. “މަންމާ! ޝިނި އެބައުޅޭ ފައިގެ ކޮންމެސް ތަނަކަށް ތަދުވާތީ. ވަރަށް ރޮއޭ އެބަ. އަޅުގަނޑު ކިޔާ ކިޔާ ވެސް އެތަނެއް ނުދެއްކި. ބުނަނީ މަންމަ ގެނެސްދޭށޭ” ހާލާ ބުނި އެއްޗަކުން ސާރާ ވަރަށް ދެރަވެއްޖެއެވެ. ތެދެކެވެ. އެއީ ޝިފްނީ ވިހެއުމަށް ފަހު ކުރި އޮޕަރޭޝަނެއްގައި ބޮޑު ލަކުނެއް ލާފައި ހުރުމުގެ ސަބަބުން ރިހޭ ރިހުމެކެވެ. އަބަދުވެސް އެތަނގައި ރިއްސާތީ ޝިފްނީ އުޅޭއެވެ. ފިނި މޫސުމެއް އައިއްޔާ ރިހުން މާގަދަ ވަނީއެވެ. ޝިފްނީއަށް ލުއި ވަނީ ހޫނު ފެނުން ބޮނޑިތާން ކޮށް ބާމޫ ކޮޅެއް ހާކާލީމައެވެ. މި ވޭނުގައި ޝިފްނީ އާއެކު ހިއްސާވާ އަދި އެކަކު ހުންނާނޭ ހިތަށް އެރުމާއެކު ސާރާ ފެންކަޅިވިއެވެ. ޝިފްނީގެ ފައިގާ ރިއްސާ ގޮތަށް އެކުއްޖާގެ ފައިގަ ވެސް ރިއްސާނޭ ސާރާގެ ހިތަށް އެރިއެވެ. ސަބަބަކީ އެއޮޕަރޭޝަން ކުރީ ދެކުދިން އެކީގައި ކަމަށް ވުމުންނެވެ. “ދަރިފުޅާ! ދެން ކިހިނެއް ހަދާނީ. އެއީ ޝިނީ އަބަދުވެސް ރިހޭތީ އުޅޭ ފައެއް. ޝިނީގެ ފައިގެ ފަލަމަސްގަނޑުގައި އިންނާނެ ފުއްޕާފައި އިން ލަކުނެއް. ދަރިފުޅަށް އެނުދެއްކީ ލަދުން ކަންނޭނގެ. ހާލީ ދޭބަލަ ފެންފޮދެއް ތާފަނާ ކޮށްލަން. މަންމަ މިއަންނަނީ މާމައަށް ގޮވާލާފައި. ފަހަރެއްގައި މާމައަށް ދައްކަފާނެ. އޭރުން މާމަ ބޮނޑިތާން ކޮށްދީފާނެ” ސާރާ ހިނގައިގަތީ ހަރީރާގެ ކޮޓަރިއާއި ދިމާލަށެވެ.\nހަރީރާ ޝިފްނީގެ ބޮނޑިތާން ކޮށްދީ ނިމުމުން ފައިގައި އެޅި ވޭން ކުޑަވުމުން ޝިފްނީ އަށް ނިދޭ ގޮތްވިއެވެ. ނިދި ޖެހި ހުރެފައި ކުއްލިއަކަށް ޝިފްނީ އަށް ހޭލެވުނީ ސާރާ މަތިން މާބޮޑަށް ހަނދާންވުމުންނެވެ. ސާރާ އަނގައިން ނުބުނާތީ އެކަމާއި ޝިފްނީ ވަރަށް ހިތާމަ ކުރޭއެވެ. އިސާހިތަކު ޝިފްނީ އަށް ރޮވުނެވެ. ކުއިލްޓް ތެރެއަށް ޝިފްނީ އަށް ބޮނޑިވެވުނީ އެހެންވެއެވެ. އެންމެފަހުން ހިތަށް ކެއްނުވުމުން ކޮޓަރިން ނިކުމެ ސާރާގެ ކޮޓަރިއާއި ދިމާލަށް ހިނގައިގަތެވެ. އިބްރާހީމް ވިޔަފާރީގެ ކަމެއްގައި ވީ މާލޭގައި ކަން ޝިފްނީ އަށް އެނގިފައިވާތީ މަޑުވެސް ކޮށްނުލާ ދޮރު ހުޅުވާލިއެވެ. އެވަގުތު ފާހާނާއިން ނިކުތް ސާރާ ހުރީ ތުވާލި ހިފައިގެން ޝިފްނީ އަށް ބަލަހައްޓައިގެންނެވެ. ކުޑަކޮށް ކޮރު ޖަހަމުން ކުރިއަށް ދިޔަ ޝިފްނީ ސާރާގެ ކުރިމަތީގައި ހުއްޓިލިއެވެ. ރޮވިފައިވާ ޝިފްނީގެ މޫނަށް ބަލާވެސް ނުލާ ސާރާ ދާން ހިނގައިގަތެވެ. ސާރާއަށް ހުއްޓުމެއް އައީ ފުރަގަހުން ސާރާގެ މެދުހަށީގައި ޝިފްނީ ބައްދާލުމުންނެވެ. “މަންމާ.. ޝިނީ އަށް މާފްކުރޭ. ޝިނީ ވަރަށް ގޯސް. ދެން ދުވަހަކުވެސް އެހެން ނޫޅޭނަން. ޝިޔާރާ ކައިރީގައި ވެސް މާފަށް އެދޭނަން. މަންމަ ރުޅި އައިސް ހުރީމަ ޝިނީ ވަރަށް ދެރަވޭ. ނާނުއަށް ވެސް ގުޅަން ޝިނީ ބޭނުން. ޝިނީ ބޭނުން ވަރަށް ރަނގަޅު ކުއްޖަކަށް ވާން. އެންމެން ހުރީ ޝިނީ ދެކެ ފޫހިވެފަ ދޯ މަންމާ” ތުވާލި އެނދުގައި ބޭއްވުމަށްފަހު ސާރާ ޝިފްނީ އާއި ދިމާލަށް އެނބުރިލާ ލޯބިން ބައްދާލިއެވެ. ނިތުގައި ބޮސްދެމުން މާފުކޮށްފީމޭ ބުނެލިއެވެ. ސާރާގެ ދެއަތުން ޝިފްނީގެ ކޯތާފަތް ފޮހެލަދެމުން ދަރިފުޅު ދެކެ ވަރަށް ލޯބިވެޔޭ ބުނެލިއެވެ. އެނދުގައި ބައިންދައިގެން ވިސްނާދިނެވެ. ޝިފްނީގެ ހިތަށް ބިރުވެރިކަން ވަންނަ ވަރަށް ރަނގަޅު ކަންކަމާއި ނުބައި ކަންކަން ބުނެދިނެވެ. ޝިފްނީ އަތަށް ފޯނު ދެމުން އަވަހަށް ކިނާނަށް ގުޅާލުމަށް ބުންޏެވެ. ޝިފްނީ ހެވިލާފައި ސާރާގެ ގައިގާ އަނެއްކާ ބައްދާލިއެވެ.\nޝަޒަން ބުނި ބުނުމަކަށް ރޫމެއްގައި މަޑުކޮށްގެން ހުރި ޒޯހަން ޝިޔާރާ މަތިން ހަނދާންވާންފެށީ މާބޮޑަށެވެ. މިވޭތުވެދިޔަ އެއް ހަފްތާ ތެރޭގައި ހިތަށް އުނދަގު ނުވާ ވަރަށް ޝިޔާރާ މަތިން ހަނދާންވާން ފެށުމުން ފޯނު ނަގާ ޝިޔާރާގެ ފޯނަށް ގުޅަން ފެށިއެވެ. ދެރަވެގެން ކަރު އެލުވާލަން ޖެހުނީ އެނަންބަރ އޮފް ކޮށްލާފައި އޮތުމުންނެވެ. ފޯނު ނަގާ ދުރަށް ހޫރާ ލުމަށްފަހު އެނދުގައި ހުރަހަށް ވެއްޓިގަތް ޒޯހަން މިދިޔަ ދުވަސްތަކުގައި ޝިޔާރާ އާއި މެދު ކަންތައް ކުރެވުނު ގޮތް ހިތަށް އެރުމުން ހިތް ރޯލިއެވެ. ނިއާ އާއި ކައިވެނި ކުރުމަށްފަހު ކަންތައް ވެގެން ދިޔަ ގޮތްތައް ޒޯހަންގެ ލޯ ކުރިމަތީގައި ސިފަ ވާން ފެށިއެވެ. ނަތީޖާއަކަށް ވީ ނިއާ ދެކެ އަރައިގަތް ރުޅި އާއެކު ދަތްކުނޑި ވިކާ ގަނެވުނީއެވެ. ހަމަ އެހިނދުގައި ނިއާ އާއި ބެހޭ ގޮތުން ޝަޒަން ދެއްކި ވާހަކަތައް ވެސް ޒޯހަން އަށް ގަބޫލުކުރެވުނީއެވެ. ނިއާ ޒޯހަން އަށް ފަންޑިތަ ހެދީއެވެ. އެކަމަކު އެކަމުގައި ނިއާ އަށް އެހީވެދިނީ ކާކުބާއެވެ؟ އަނެއްކާ ބައްޕަ ހެއްޔެވެ؟ ނޫރީ ނަން ހިތަށް އެރީތީ ވެސް ޒޯހަން ފޫހިވިއެވެ. ކޮޓަރި މެދުގައި ހިނގަން ފެށުނީ އެތެރެހަށީގައި ކެކި އަރަމުންދާ އަލިފާންގަނޑަށް ބާރު ލިބި އިތުރަށް ކެކި ގަތުމުންނެވެ. މިވަގުތު ނިއާ ކުރިމަތީގައި ހުރިނަމަ ޒޯހަންގެ އަތުން ފައިން ގޯހެއް ހިނގާނެކަން ޔަގީނެވެ. އަތުޖެހުމާއެކު ނޮޅާލާނަމޭ ޒޯހަންގެ ހިތަށް އެރިެއވެ. ހުޅުމާލެއަށް އައި ފަހުން ޒޯހަން ނިއާގެ ކޯލަކަށް ވެސް ޖަވާބުދީފައެއް ނުވޭއެވެ. ނަސީބެކެވެ. “ޝިޔާ” ހިކިފައިވާ ދެތުންފަތް ދޭތެރެއިން ޝިޔާރާގެ ނަން ބޭރުވުމާއެކު ޒޯހަންގެ ލޯކުރިމަތީގައި ކުރެހިގެން ދިޔައީ ޝިޔާރާގެ މޫނު މަތީގައި ޒޯހަންގެ އަތުން ޖެހުމަށްފަހު އެގެއިން ދަމާ ބޭރަށްލި އަނިޔާވެރި މަންޒަރެވެ. އިސާހިތަކު ޒޯހަންއަށް އަމިއްލަ އަތަށް ބަލާލެވުނެވެ. އަހަރެންގެ ހިތާ ފުރާނައިން ލޯބިވާ ޝިޔާރާގެ މޫނުމަތީގައި ޖަހަން މިއަތް ނެގި އިރު އަހަރެން ހުރީ ބީތާ ވެފައި ހެއްޔެވެ؟ އެއްވެސް މީހަކު އަަހަރެން ނުހުއްޓުވީ ކީއްވެހެއްޔެވެ؟ އެރޭ ޝިޔާ ހާދަ ވަރަކަށް ރޯނެއެވެ. ހާދާ ހިތަށް ތަދު ވާނެއެވެ. އަނެއްކާ އަހަރެންނަށް މާފު ކުރާނެ ބާއެވެ؟ “ޝިޔާ ވަރަށް އަވަހަށް އެބަ ދަން ޕްރިންސަސް” ޒޯހަން އަވަސް އަވަހަށް ފާރު ކައިރިއަށް ވެއްޓިފައި އޮތް ފޯނު ނަގާ ބެޓްރި ލައްވާ އޮން ކޮށްލިއެވެ. އަވަސް ކުރަން އުޅުމުން ދެފަހަރަކު ފޯނު ވެއްޓެން ވެސް ގޮށްސިއެވެ. ޝަޒަންއަށް ގުޅާ ލުމާއެކު ފޯނު ނަގައިފިއެވެ. “މިއުޅެނީ މަގުމަތީގައި. ހާލާ ޝިޔާ ގޮވައިގެން ކުޑަ ޝޮޕިންގއެއް ކޮށްލަނީ. މިވަގުތު ބިޒީ. ފަހުން ޒޯން އާއި ބައްދަލުކުރާނަން. އެހެންނޫނަސް ފޫހި ވަންޏާ ނިއާރާނީ އަށް ގުޅަންވީނުން” ޒޯހަން ވާހަކަދައްކާނެ ފުރުސަތެއް ނުދީ ޝަޒަން ވާހަކަދައްކަމުން ދިޔައެވެ. މިހާރަކަށް އައިސް ޝަޒަންގެ ބަހުރުވަ ހުންނަ ގޮތަކީ އެއީއެވެ. “ޒެން… ވެއާރ އިޒް މައި ގާރލް…ކޮބާތަ މަގޭ ޝިޔާ… މަށަށް ހުރިހާ ކަމެއް ވެސް އެނގިއްޖެ. ޕްލީޒް މިވަގުތު މަށާ ޝިޔާ ބައްދަލުކޮށްދީބާ.. އެހެންނޫނީ މާބޮޑަށް ލަސްވެދާނެ. އަހަރެން ބޯ ގޮވަނީ. މަށަށް އަތުން ފައިން ގޯހެއް ނުހެދެނިސް ޝިޔާ މިތަނަށް ގެނެސްދީބަލަ. ނޫނީ ތިގެއަށް މަދަންތަ” ޒޯހަން އަޑާއި ރާގު ހުރި ގޮތުން ޝަޒަން ހިމޭންވިއެވެ. މިހާރު ޒޯހަން ހުރީ ހަމައިގަ ކަން ޝަޒަން ގަބޫލުކުރިއެވެ. ފޯނު ބޭއްވުމަށްފަހު ހާލާ އާއި އެކީގައި އިސްޖަހާލައިގެން ހުރެ ކުރިއަށް ހިނގާފައި ދިޔަ ޝިޔާރާއަށް ބަލާލިއެވެ. ޒޯހަން އާއި ޝިޔާރާ ބައްދަލުކުރުވަން މިއަށް ވުރެ ރަނގަޅު ގަޑިއެއް ނެތްކަމަށް ޝަޒަން އަށް ވިސްނުނެވެ. ދެހިޔާލެއްގައި ހުރެފައި ޝަޒަން ފަހަތުގައި ހުރެ ގުޅާލީ ހާލާގެ ފޯނަށެވެ. ހާލާ ފޯނު ނެގުމާއި އެކު ވީގޮތް ކުޑަ ގޮތަކަށް ޝަޒަން ހާލާ އަށް ކިޔާދިނެވެ. އަދި ދެމީހުންނަށް އެންމެ ރަނގަޅުގޮތަށް ކަންތައް ކުރުމަށް ޓެކްސީއެއް ހުއްޓުވާ އެއަށް އެރިއެވެ. ޓެކްސީ މިސްރާބު ޖެހީ ޒޯހަން މަޑުކޮށްގެން ހުރި ގެސްޓްހައުސް އާއި ދިމާލަށެވެ. ހާލާގެ އަތުގައި ޖަހާލުމަށްފަހު ޝިޔާރާ ސުވާލުކުރީ ދާތަނަކާއި ބެހޭ ގޮތުންނެވެ. “މިދަނީ ޝިޔާއަށް ތަނެއް ދައްކާލަން.” ޝިޔާރާގެ އަތްތިލައިގާ ހިފާ ފިތާލަމުން ހާލާ ބުނެލިއެވެ. ގެސްޓްހައުސް ކުރިމައްޗަށް ކާރު މަޑުކޮށްލުމާއެކު ޝަޒަން ކުރީގައި ހުރެ ހިނގާފައި ގޮސް ސިޑިން އަރައިގެން ގޮސް މަޑުކޮށްލީ ފުރަތަމަ ފަންގިފިލާގައި ހުރި ރޫމް ނަންބަރ 100 ގައެވެ. ކޮޓަރީގައި ޓަކި ޖަހަން ޝަޒަން ހަވާލުކުރީ ޝިޔާރާއާއެވެ. ހައިރާންވެފައި ހުރި ޝިޔާރާ ވަރަށް މަޑުމަޑުން ދެފަހަރަކު ޓަކި ޖަހާލިއެވެ. ކޮޓަރި ދޮރު ހުޅުވާލި ވަގުތު ޝިޔާރާ އެނބުރި ބަލާލީ ފަހަތުގައި ހުރި ހާލާގެ މޫނަށެވެ. “ޝިޔާ އަހަރެމެން މިތާ ބޭރުގައި މަޑުކޮށްލާނަން. އިރުކޮޅަކުން އަންނާނަން. ތިހިރީ ޝިޔާގެ ޒޯހަން” ދެލޯ ބޮޑުވެފައި ކޮޓަރިތެރެއަށް ބަލާލިއެވެ. އާއެނކެވެ. ކުރިމަތީގައި އެހުރީ ދެލޯ ފަދައިން އެދޭ ފިރިމީހާއެވެ. ޝިޔާރާގެ ހިތާ ފުރާނައެވެ. މުޅި ދުނިޔެއެވެ. އެމީހަކަށްޓަކައި ތާއަބަދު އިންތިޒާރު ކުރެވޭ ޝިޔާރާގެ ހިތުގެ ވިންދެވެ. ދިރިއުޅުމުގައި ދިމާވި އަމިއްލަ އެދުންބޮޑު އަންހެނެއްގެ ސަބަބުން ހިނދުކޮޅަކަށް އަމިއްލަ ނަފްސު ކޮންޓްރޯލު ނުކުރެވުނު އަތުން ފައިން ގޯސް ހެދުނު ޒޯހަން އަށް ކުރިމަތީގައި ހުރި ޝިޔާރާ ފެނުމުން ހީލާންވެސް ނޭނގުނެވެ. ރަތްވެފައިވާ ދެލޯ ޝިޔާރާގެ މައުސޫމު މޫނަށް އިރުކޮޅަކު ހުއްޓިފައި ހުރުމަށްފަހު ދެން ޒޯހަންގެ ނަޒަރު ދަތުރުކުރީ ޝިޔާރާގެ ބަނޑަށެވެ. ކަޅުކުލައިގެ ބަނޑުބޮޑު ހެދުމުގައި ޝިޔާރާގެ ރީތިކަން އިންތިހާއެވެ. ދެކަކޫ މައްޗަށް ތިރިވެ ޒޯހަންއަށް ބައްދާލެވުނީ ޝިޔާރާގެ ބަނޑުގައެވެ. ޒޯހަންއަށް ކެއްކޮށްލެވުނީ އިރުކޮޅަކަށެވެ. ސިއްރުން ރޮމުން ގޮސް އަޑުފަޅައިގެން ދިޔަ އިރެއް ވެސް ނޭނގެއެވެ. ޝިޔާރާގެ ހިތުގައި ވަރަށް ބޮޑަށް ޖެހުނެވެ. މާﷲ ގެ ހަޒްރަތުގައި އެކަމަކަށް އެދި އެންމެ ބޮޑަށް އެދުނު ކަންތައް ކާމިޔާބުވީއެވެ. ދެލޮލުން ފޭބި ކަރުނަތަށް ފޮހެލުމަށްފަހު ޒޯހަންގެ ދެކޮނޑުގައި ހިފާ ތެދު ކުރުވިއެވެ. އެއަށްފަހު މޫނުގެ ދެފަރާތުގައި ދެއަތުން ހިފާ ޒޯހަންގެ ނިއްކުރިއަށް ބޮސްދިނެވެ. ޝިޔާރާގެ ހަށިގަނޑު ޒޯހަންގެ އަތު ތެރޭގައި ގައިދުކޮށްލިއެވެ. ދުވަހަކުވެސް ދޫކޮށްނުލާނަމޭ ބުނާ ފަދައިން މޮޔައެއްހެން ޝިޔާރާގެ މޫނުގެ އެތަންމިތާ ބޮސްދިނެވެ. ޝިޔާރާ ކައިރިން މާފަށް ތަކުރާރުކޮށް އެދުނެވެ. އެންމެފަހުން ޝިޔާރާ އުރާލައިގެން ގޮސް އެނދުގައި ބޭއްވުމަށްފަހު ކައިރީގައި ޒޯހަން އޮށޯވެ ޝިޔާރާ ލުއި ފަތްކޮޅެއްހެން ގެނެސް ޒޯހަންގެ ދެއަތް ތެރެއަށް ލިއެވެ. ނިއާގެ ގޯސް ވާހަކަ ދައްކަމުން ގޮސް ޝިޔާރާ އާއި މެދު ކަންތައް ކުރެވުނު އިހާނެތިގޮތް ހިތަށް އަރާ ޒޯހަން އަށް ރޮވުމުން އެކަރުނަތައް ޝިޔާރާގެ މަޑުމަޑު އަތްތިލައިން ފޮހެލަދިނެވެ. އެއަށްފަހު ޝިޔާރާ ކަންތައްވީ ހުރިހާ ގޮތް ޒޯހަން އަށް އިޝާރާތުން ކިޔާދިނެވެ. ނިއާގެ ބަނޑުގައި އޮތީ ޒޯހަންގެ ދަރިއެއް ނޫނޭ ބުނެ ޝިޔާރާ ކޮށްލި އިޝާރާތަކުން ޒޯހަން އަށް ކުއްލިއަކަށް ތެދުވެވުނެވެ. ދެއަތް މުށްކެވެމުން ދިޔައީ ނިއާގެ ވިޔާނުދާ ވާހަކަ ޝިޔާރާ ބުނަމުންދާ ވަރަކަށެވެ. ކައިވެނީގެ ފުރަތަމަ ރޭ ނިއާ އެކީގައި ހޭދަ ކުރެވުނު ވަގުތުތައް ހަނދާނަށް އަންނަން ފެށިއެވެ. ނިއާ އަކީ އިއްފަތްތެރި އަންހެންކުއްޖެއް ނޫންކަން އެރޭ ވެސް ޒޯހަން އެނގުނެވެ. ވީއިރު ނިއާ ބަލިވެ އިނީ ޒޯހަންގެ ދަރިއަކަށް ކަން ގަބޫލުކުރެވުނީތީ ޒޯހަން އަމިއްލަ ނަފުސު ދެކެ ރުޅި އައެވެ. ހަމައެކަނި ނޫރީގެ ނުބައި ކަން ޝިޔާރާ ޒޯހަން އަށް ސިއްރު ކުރީ ދެބަފައިން ދޭތެރޭގައި ހައްލު ނުކުރެވޭ ވަރުގެ މައްސަލައެއް ޖެހެން ބޭނުންނުވާތީއެވެ. ޝިޔާރާ ޒޯހަން ކައިރީގައި އެދުނީ ރުޅި މައިތިރިކޮށް ނިއާ އާއި ބެހޭ ގޮތުން އެއްވެސް ކަމެއް ޒޯހަން އަށް ނާންގާ އުޅުމަށެވެ. ނޯމަލްކޮށް އުޅެން ޝިޔާރާ ނަސޭހަތްތެރިވިއެވެ. އަދި ރަނގަޅު ވަގުތެއް ބަލާ ނިއާ ބޭޒާރުކޮށްލަން ޝިޔާރާ ބުނެދިނެވެ. ޝިޔާރާ އެދުނު ފަދައިން ކަންތައް ކުރަން ޒޯހަން ވެސް ނިންމިއެވެ. އެވަގުތު އެއީ ޒޯހަންގެ ފޯނަށް ކޯލެއް އައި ވަގުތެވެ. ޑިސްޕްލޭއަށް އަރާފައި އިން ނިއާގެ ނަން ފެނުމުން ޒޯހަން ފުންމައިގަތެވެ. ހަމަ އެހިނދުގައި ޒޯހަން މައިތިރިވީ ކުރިމަތީގައި އިން ޝިޔާރާ ފެނުމުންނެވެ. ހަމަ އެހާ އަވަހަށް ފޯނު ނިއްވާލިއެވެ. އަދި އެނދުގައި އިށީނދެގެން އިން ޝިޔާރާ ބާއްވާލުމަށްފަހު ޒޯހަން ޝިޔާރާގެ މޫނާ މޫނު ޖެހޭ ހިސާބުގައި ކުރުއަތްމައްޗަކަށް އޮށޯވެލީ ވަރަށް ކައިރިން އެމޫނަށް ބަލާލުމަށެވެ. ޒޯހަންގެ އަތް ޝިޔާރާގެ ހަށިގަނޑުގައި ބީހެން ފެށުމާއެކު ދެމީހުން ވެސް ހިމޭންވިއެވެ. ޒޯހަންގެ ބީހުންތަކަށް ޝިޔާރާ އިޖާބަ ދިން ކަން ހާމަވަނީ މޫނުމައްޗަށް ވެރިވެފައިވާ ހިނިތުންވުމުންނެވެ. “ކައިރިވެވޭނެތަ؟ ބޭބީ އަށް ގެއްލުމެއް ވާނެތަ؟” ޝިޔާރާގެ ކަންފަތުގައި ޒޯހަންގެ އަނގަ ޖެއްސުމަށްފަހު އަހާލިއެވެ. އެހިނދު ޝިޔާރާގެ ލޯލިތައް ކޮޅަށްޖެހިގެން ދިޔައެވެ. ބޯޖަހަމުން އާއެނކޭ ބުނެވުނު އިރު ލޮލުގެ އަރިމަތިން ކަރުނަތިއްކެއް ވެއްޓެން ދިޔައެވެ. އެކަރުނަތައް ތިރިއަށް ގޮސް ގެއްލުމުގެ ކުރިން ޒޯހަންގެ ދެތުންފަތުން ކަރުނަތިކި ހުއްޓުވާ ލިއެވެ. އެއާއެކު ކަރުނަތިކި ހިނދިގެން ދިޔައީ ޒޯހަންގެ ދެތުންފަތް ދޭތެރެއަށެވެ. އެހާ ފަސޭހައިން ޝިޔާރާއަށް އެއްބަސް ވެވުނީވެސް އެކަމަށް ޝިޔާރާ ވެސް ބޭނުންވެފައި ހުރުމުންނެވެ.\nޝަޒަން އާއި ހާލާ ގެއަށް ވަދެހުރިހާ މީހުންނަށް ޒޯހަންގެ ވާހަކަތައް ކިޔާދިނުމުން އެކަމާއި އެންމެންވެސް އުފާވިއެވެ. ސިޓިންގްރޫމުގައި ހުރިހާ މީހުން ހަމައަށް ތިބިއިރު ކޮންމެ މީހެއްގެ ތުންފަތްމަތީގައި ވެސް ވަނީ ހިނިތުންވުމެކެވެ. ޝިފްނީ ވެސް އިނީ ހެވިފައެވެ. ހަގީގަތުގައި ވެސް ޝިފްނީގެ ހިތް ޝިޔާރާގެ މައްޗަށް ސާފު ވެއްޖެއެވެ. ކުރެވުނު ކަންތަކަށް ޝިފްނީ ދެރަވެއެވެ. މިއަދު ޝިފްނީ ކޮލެޖަށްވެސް ނުދާން އިންނަނީ ޝިޔާރާގެ ފަރާތުން މާފަށް އެދޭނެ ވަގުތެއް ނުލިިބޭތީއެވެ. ދޮރުގައި ބެލް އަޅާލުމާއެކު ޝިފްނީ ދުވެލާފައި ގޮސް ދޮރު ހުޅުވާލިއެވެ. “ބޮއްތާ….ޔަމީދައްތަ ވެސް ތަ؟” ދޮރުމަތީގައި ތިބި ލަތާ އާއި ޔަޝްމީ ފެނުމުން ޝިފްނީ އެދެމީހުންގެ ގައިގާ ބައްދާލިއެވެ. ލަތާ ގެއަށް ވަނުމުން ހަރީރާ އިސްވެ ސަލާންކުރިއެވެ. ގޭ ހުރިހާ މީހުންގެ ހާލު އަހާލިއެވެ. އޭރު ޝަޒަން ބޭރުން ހެދިކާ ގަނެގެން އައިސް ވަންނަނީއެވެ. ހާލާ ވަރަށް އަވަހަށް މޭޒު މަތީގައި ސައި ތައްޔާރުކޮށްލިއެވެ. ހާލާ އާއި އަތް ގާތްކޮށްދިނުމުގައި ޝިފްނީ ވެސް އުޅެއެވެ. “ކޮބާ މަގޭ ޝިޔާ” ޝިޔާރާގެ ނަން ރަނގަޅަށް ނުބުނެވެނީސް ލަތާއަށް ރޮވިއްޖެއެވެ. ޝިޔާރާ މިވަގުތު ވީ ޒޯހަން ކައިރީގައޭ ލަތާ ކައިރީ ބުނާކަށް އެގޭ އެއްވެސް މީހަކަށް ނުކެރުނެވެ. “ބޮއްތާ ޝިޔާ އެބައާދޭ. މިތާ ކައިރީގައި ހިނގާލަން ދިޔައީ” ހާލާ އަށް ވެސް ތެދު ހާމަކުރާކަށް ނުކެރުނެވެ. “އެހެންވިއްޔާ ޝިޔާ އާއި އެކު ސައި ބޯނީ” ލަތާގެ އެދުމާއި ބާކީ ތިބި މީހުން ވެސް ރުހި ގަބޫލުވިއެވެ. “ބޮޑުއްތާ ޝިނީ މެރީކުރަން އުޅޭ ވާހަކަ އަޅުގަނޑު އަޑު އެހިން” ޔަޝްމީ ސާރާ ކައިރީގައި އަހާލިއެވެ. “އާނ. އެސޮރަށް ކިޔަނީ ކިނާން. އެސޮރުގެ މައިންބަފައިން ދިރިއުޅެނީ ސިންގަޕޯރ ގަ. އެމީހުން މިކޮޅަށް އައިހާ އަވަހަކަށް މިކަން ނިމޭނެ. އިންޝާﷲ” ސާރާ ޖަވާބުދިނެވެ. “އަހަރެމެންގެ ކުޑަކުޑަ ޝިނީ ބޮޑުވީ ދޯ” ސާރާގެ ކައިރީގައި ސޯފާގެއަތްގަނޑު މަތީގައި އިން ޝިފްނީ އަށް ބަލާލަމުން ލަތާ ބުނެލިއެވެ. ލަދުގަނެފާ އިން ޝިފްނީ ސާރާގެ ކޮނޑުގައި ބޯއަޅާލީއެވެ. ސިޓިންގ ރޫމުގައި އެންމެންގެ ހީލުމުގެ އަޑު ގުގުމާލިއެވެ. “އެއައީ އެމަންޖެ” ދޮރުގައި ބެލް އަޅާލި އަޑު އިވުމުން ހަރީރާ ބުނެލިއެވެ. ހާލާ ގޮސްދޮރު ހުޅުވާލިއެވެ. ކުރިމަތީގައި ހުރި ޝިޔާރާގެ ތުންފަތްމަތީގައިވި ހިނިތުންވުން ޝިޔާރާގެ އުފާވެފައިވާ މިންވަރު ހާމަކޮށްދެއެވެ. ކައިރީގައި ޒޯހަން ވެސް ހެވިލާފައި ހުއްޓެވެ. ހާލާގެ މޫޑް އޮފްވީ އެތެރޭގައި ލަތާ އިން ކަން ހަނދާންވުމުންނެވެ. ޒޯހަން މިތާ ހުރިކަން އެނގުނިއްޔާ އަނެއްކާ ބޮޑު ޒުވާބެއް ނުދާނެބާއެވެ. އަޑު ނީއްވާ ހަމައެކަނި ޒޯހަން އަށް ފެންނާނެހެން އެތެރޭގައި ބޮއްތަ އެބައިނޭ ހާލާ ބުނެލިއެވެ. ޒޯހަންގެ ހިނިތުންވުން ފިލާ ދިޔައެވެ. މަންމަ އާއި ކުރިމަތިލާނީ ކިހިނެއްހެއްޔެވެ؟ ޝިޔާރާ އެތެރެއަށް ވަނުމާއެކު ގޮނޑީގައި އިން ލަތާ ފުންމައިގެން ތެދުވެ ޝިޔާރާ އާއި ދިމާލަށް ބަލާލިއެވެ. ލަތާ އާއި ދިމާލަށް ޝިޔާރާއަށް ދުއްވައިގަނެވުނެވެ. ލަތާ ޝިޔާރާގެ ގައިގާ ބައްދާލިއެވެ. އިސާހިތަކު ލަތާ އަށް ރޮވުމުން މަންޒަރު ބަލަން ތިބި އެންމެންނަށް ވެސް ރޮވިއްޖެއެވެ. ޒޯހަން ބޭރުގައި މަޑުކުރީ އެތެރެއަށް ވަންނަން ނުކެރިގެންނެވެ. ޔަޝްމީ ހުރީ ޝިޔާރާގެ ބަނޑަށް ބަލަހައްޓައިގެންނެވެ. ޝިޔާރާ ބަނޑުބޮޑުކަން އަދި ޔަޝްމީއަށް މިއެނގުނީއެވެ. ލަތާ ގައިން ދޫކޮށްލި ޝިޔާރާ ޔަޝްމީ ގައިގަ ވެސް ބައްދާލިއެވެ. ގެއިން ނެރުނު ދުވަހު އެމޫނުމަތީގައިވި މާޔޫސްކަމާއި ހިތާމަވެރިކަން މިއަދު ފެންނަން ނެތުމުން ލަތާ އުފާވިއެވެ. ޝިޔާރާގެ އަތުގައި ހިފާ ލަތާ ކައިރީގައި ބޭންދިއެވެ. އަދި ލޯބިން މޫނުގައި ފިރުމާލިއެވެ. ނިތުގައި ބޮސްދިނެވެ. ބަނޑުގައި ފިރުމާލިއެވެ. “ދަރިފުޅު މިގޭގައި އުފަލުންތަ ތިހުރީ” ލަތާ އަހާލިއެވެ. ޝިޔާރާ އަވަސް އަވަހަށް ބޯޖަހާލިއެވެ. “މަންމާ! މިއަދު އަޅުގަނޑަށް ވުރެ އުފަލުގައި ހުންނާނެ އެއްވެސް މީހެއް ނެތް. ލޯބިވާ އާއިލާއެއް. ލޯބިވާ ރަހްމަތްތެރިއެއް. އަދި އަޅުގަނޑު ދެކެ އިންތިހާއަށް ލޯބިވާ އަޅުގަނޑުގެ ޒޯން” ލަތާގެ މޫނަށް ބަލަން އިނދެ ޝިޔާރާ ދެއްކި ވާހަކަތައް ލަތާއަށް އެނގުނެވެ. ނަމަވެސް ފަހުން ބުނި އެއްޗަކުން ލަތާ ހައިރާންވިއެވެ. ޝިިޔާރާ ބަލާލީ ހާލާއަށެވެ. ބޮލުގެ އިޝާރާތުން ހާލާ ދޮރާއި ނިވާވެގެން ހުރި ޒޯހަން އަށް އެތެރެއަށް ވަނުމަށް ބުނެލިއެވެ. “މަންމާ! އަޅުގަނޑުގެ ޒޯން އަޅުގަނޑު ބަލާ އަތުވެއްޖެ. ބަލާބާ މަންމާ… އެހެރީ ޒޯން” ޝިޔާރާގެ އަތުން އިޝާރާތްކުރި ދިިމާލަށް ލަތާ ބަލާލިއެވެ. ލަތާގެ ނަޒަރު ޒޯހަން އަށް އަމާޒުވުމާއެކު ޒޯހަން އިސްޖަހާލިއެވެ. ލަތާ ދެން ބަލާލީ ކައިރީގައި އިން ޝިޔާރާއަށެވެ. ޝިޔާރާގެ ތުންފަތްމަތީގައި ވަނީ ނުފިލާ ހިނިތުންވުމެކެވެ. ޒޯހަން މަޑުމަޑުން ހިނގާފައި އައިސް ލަތާގެ ކުރިމަތީގައި ދެކަކޫމައްޗަށް ތިރިވެ އުނގުގައި ބޯއަޅާލިއެވެ.\nnext episode on sunday. enjoy\nAslu water bottle gendiyakan egey eya hedi gothei neygey.aslu reethi vees ebai sazan dimaa koleemaawater bottle elaali kama liyeli nama.up vey thoa bala bala huta thi kodinyyy.thanx im first\neven i was wondering wat cud hav hpnd to dat bottle…ushaali let us knw it in next part ingey☺☺\nwater bottle ah v goi adhi kiyaa nudhevigeneulheny…. next episode ga ekan engene. mirey lyevunu varu mee…\nhaadha kurey…i was expecting lil longer dan this….mi story up veythw kithah faharu belijje…ekam kuruveema dhw…\nbut still i appreciate ur hard work…aslu mi vaahaka v reethiveema beynunvanee dhigukoh kiyaalan..☺\nfinally something good happnd in shiya’s life..again vaguthu gunan fetteemi ingey…all de bst…\nMi episode ah inthizaaru kuranee miadhu iru ereen sure. Waiting for sunday ?\nV salhi but thankolheh kuree\nSunday ga hendunu up kohdehchay kehvaneh yeh noon keyaa hethun story vvvvvvv nice\nV. Reethi. Keep it up\nVarah reathi… Thankoleh avahah up kohladehchey…\nSo nice. Ushaali ur the best\nv v v salhi kiyahithun kehnnuvegen miulhenee v v v avaskohdheeba\nAlhe varah salhi mi bai ves.. Ushaali keep it up ???\nHaadha copy twinkle star ekey\nVarah salhi mie part ves. Allhey den Shia dera nukurahchey.\nAvahah up kohdybala plxxxxx ushaaliii\nAvahaha up kohdeeba pls pls v keyaahethun mehuree kehmaduvefa\nalhe kbw tha dhn\nAlhey kobaa tha can’t wait\nހިތާމަ ލޯބި September 1, 2019\nކޮންމެ ވިންދެއްގައި… (3 ވަނަ ބައި)


Messi ge hiyaneegai kulhen Neymar beynumeh nuvey: Report | Mihaaru\n29 ޖުލައި 2017 - 07:22 13 comments\nމަޝްހޫރު ކުޅިވަރު މީޑިއާ ސްކައިސްޕޯޓްސް އިން ރިޕޯޓްކުރާ ގޮތުގައި ނޭމާ މިހާރު ވަނީ ބާސެލޯނާ ދޫކޮށްލަން ނިންމައި އެކަން ބާސެލޯނާގެ ބޯޑަށް ވެސް އަންގައިފަ އެވެ.\nރިޕޯޓްތައް ބުނާ ގޮތުގައި ޕީއެސްޖީ އޮތީ ނޭމާގެ ކޮންޓްރެކްޓް އުވާލަން ދައްކަން ޖެހޭ 222 މިލިއަން ޔޫރޯ ދީގެން އޭނާ ގެންދަން ތައްޔާރަށެވެ. އަދި ނޭމާ ވެސް ޕީއެސްޖީއާ އެކު އެއްބަސްވުމަކަށް އައިސްފައިވާ ކަމަށް ރިޕޯޓްތައް ބުނެ އެވެ.\nއިންޓަނޭޝަނަލް ޗެމްޕިއަންސް ކަޕްގައި ރެއާލް މެޑްރިޑާ ދެކޮޅަށް ކުޅޭ މެޗަށް ތައްޔާރުވުމަށް ބާސެލޯނާއިން އެންމެ ފަހުން ބޭއްވި ފަރިތަކުރުންތަކުގެ ތެރެއިން ނޭމާ އާއި އެ ޓީމާ އަލަށް ގުޅުނު ޕޯޗުގަލްގެ ފުލްބެކް ނެލްސަން ސެމޭޑޯއާ ވަނީ ވަނީ ހަމަނުޖެހުމެއް ހިނގައިފަ އެވެ.\nސްކައި ސްޕޯޓްސް އިން ނޭމާގެ ގާތް ފަރާތަކާ ހަވާލާދީ ރިޕޯޓްކުރާ ގޮތުގައި ނޭމާ ބޭނުންވަނީ ޕީއެސްޖީއާ ގުޅި ދުނިޔޭގެ މޮޅު ކުޅުންތެރިއާގެ މަގާމު ހޯދުމަށެވެ. އަދި ބާސެލޯނާގައި ހުރެ ނޭމާ އަށް އެކަން ކާމިޔާބު ނުވާނެ ކަމަށް އޭނާ ބުނެފައިވާ ކަމަށްވެ އެވެ.\n"90 ޕަސެންޓް ފުރުސަތެއް އެބައޮތް ނޭމާ ހުރީ ބާސެލޯނާ ދޫކޮށްލަން ނިންމައިގެންކަމުގެ. އޭނާ ބޭނުންވަނީ ޕީއެސްޖީ އަށް ބަދަލުވެ އެ ޓީމުގެ ސްޓާރަކަށް ވާން. ބާސެލޯނާގައި ހުރެ މެސީގެ ހިޔަނީގައި ނޭމާ އަށް ކުރި އެރުމެއް ނެތް،" ސްކައި ސްޕޯޓްސްގެ ރިޕޯޓްގައިވެ އެވެ.\nބާސެލޯނާގެ ރައީސް ޖޯސެފް ބާޓޮމެއު ދާދި ފަހުން ދިން އިންޓަވިއުއެއްގައި ވިދާޅުވީ އެ ޓީމުން ނޭމާ މަޑުކުރުވަން ވަރަށް ބޭނުން ކަމަށާއި އެހެން ނަމަވެސް ފަހު ގޮތް ނިންމާނީ ނޭމާ ކަމަށެވެ.\nމިހާރު އެމެރިކާގައި ކުރިއަށްދާ އިންޓަނޭޝަނަލް ޗެމްޕިއަންސް ކަޕް ނިންމާލުމަށް ފަހު ނޭމާ އޮތީ ޗައިނާގެ ޓްރެވަލް އެޖެންސީއެއްގެ އިސްތިހާރު އިވެންޓެއްގައި ބައިވެރިވާ ގޮތަށް ޗައިނާ އަށް ދިއުމަށް ހަމަޖެހިފަ އެވެ. އެކަމަކު ޓްރާންސްފާގެ މަސައްކަތަކެއް އޮތުމުން ޗައިނާ އަށް ނުދާ ގޮތަށް ނިންމާފައިވާ ކަމަށްވެ އެވެ.\nއިތުރު ލިޔުންތައް ލިއޮނަލް މެސީ ބާސެލޯނާ ނޭމާ ޕީއެސްޖީ


E meehaku beynun beynun buimeh ihthiyaaru kureveyne: Coca Cola\nކްރިސްޓިއާނޯ ރޮނާލްޑޯ ކޮކާކޯލާ ބިލްބޯޑަކާއެކު: ކޯލާއާ ދެކޮޅު ހެދި -- ފޮޓޯ: ޔޫއެފާ\nކޮންމެ މީހަކަށް ވެސް އެމީހަކު ބޭންނުން ބުއިމެއް ބޮވޭނެ ކަމަށް މަޝްހޫރު ސޮފްޓް ޑްރިންކް ކުންފުނި ކޮކާކޯލާއިން ބުނެފި އެވެ.\nޔޫރޯ 2020 އިގެ އޮފިޝަލް ސްޕޮންސަރެއް ކަމަށްވާ ކޮކާ ކޯލާއިން މިހެން ބުނެފައި ވަނީ ދުނިޔޭގެ އެންމެ މޮޅު ފުޓުބޯޅަ ކުޅުންތެރިޔާ ކަމަށް ގިނަ ބަޔަކު ގަބޫލުކުރާ ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ކޮކާ ކޯލާ ބުއިމަށް ދެކޮޅު ހެދުމާއި ގުޅިގެންނެވެ. ކޮކާކޯލާ އިން ބުނީ އެމީހަކު ބޭނުން ރަހައެއްލާ އެމީހަކު ބޭނުން ބުއިމެއް ބުއިމަކީ އެމީހެއްގެ އަމިއްލަ ކަމެއް ކަމަށެވެ.\nމިކަމާއި ގުޅިގެން ޔޫރޯގެ ސްޕޯކްސް ޕާސަން ބުނީ ކުޅުންތެރިން ކޮންފަރެންސަށް ދާއިރު ފެނާއެކު ކޮކާކޯލާ އާއި ކޮކާކޯލާ ޒީރޯ ޝުގާ ދޭ ކަމަށެވެ.\nޕޯޗުގަލް ޓީމުގެ ކެޕްޓަން ކަންވެސް ކުރާ ރޮނާލްޑޯ ވަނީ މިހާރު ކުރިއަށްދާ ޔޫރޯ 2020 ގައި ޕޯޗުގަލް ރޭ ކުޅުނު މެޗު ފެށުމުގެ ކުރިން އޮތް ޕްރެސް ކޮންފަރެންސްގައި ބަހައްޓާފައި ހުރި ކޮކާކޯލާ ފުޅިތަކެއް ދުރަށް ޖައްސާފަ އެވެ. އަދި ކޯކު ފުޅިތަކުގެ ބަދަލުގައި ފެންފުޅިތަކެއް މޭޒުމަތީގައި އޭނާ ބެހެއްޓި އެވެ. އަދި ކޯކުގެ ބަދަލުގައި ފެން ބުއިމަށް ވެސް އޭނާ ވަނީ ޕްރެސް ކޮންފަރެންސްގައި ބުނެފަ އެވެ.\nރޮނާލްޑޯގެ މި އަމަލާ ގުޅިގެން ކޮކާކޯލާ ކުންފުނީގެ ހިއްސާގެ އަގު ވަނީ 56.10 ޔޫއެސް ޑޮލަރުން 55.22 ޔޫއެސް ޑޮލަރަށް ދަށްވެފަ އެވެ. މިއީ 1.6 ޕަސެންޓުގެ ދަށްވުމެކެވެ. އަދި ކޮކާކޯލާގެ މާކެޓް ވެލިއު ވަނީ 242 ބިލިއަން ޔޫއެސް ޑޮލަރުން 238 ބިލިއަން ޔޫއެސް ޑޮލަރަށް ވެއްޓިފަ އެވެ.\nރޮނާލްޑޯއަކީ ދުނިޔޭގެ އެންމެ ގިނަ ބަޔަކު ފޮލޯކުރާ އެތުލީޓެވެ. އެގޮތުން އިންސްޓަގްރާމުގައި އެންމެ ގިނަ ބަޔަކު ފޮލޯކުރާ އެކައުންޓަކީ ވެސް ރޮނަލްޑޯގެ އެކައުންޓެވެ. އިންސްޓަގްރާމުގައި އޭނާގެ ފޮލޯވާސްގެ އަދަދު އުޅެނީ 300 މިލިއަނުން މަތީގަ އެވެ.\nކްރިސްޓިއާނާ ރޮނާލްޑޯ ކޮކާ ކޯލާ ޕޯޗްގަލް + ޔުއެއާފާ ޔޫރޯ 2020\nބެލްޖިއަމް-ޕޯޗުގަލް: ގަދަ 16 އިގައި ފުރަތަމަ ފަހަރަށް


BREAKING | Covid Jehigen India In Ithuru 2006 Meehaku Maruvehje - Vaguthu\nކޮވިޑް ޖެހިގެން އިންޑިއާ އިން އިތުރު 2006 މީހަކު މަރުވެއްޖެ\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން އިންޑިއާއިން އިތުރު 2006 މީހަކު މަރުވެއްޖެ އެވެ.\nއިންޑިއާގެ ކަމާއި ބެހޭ އިދާރާތަކުން ހާމަކޮށްފައިވާ ގޮތުން، އެޤައުމުން ކޮވިޑް-19 ޖެހިގެން މަރުވި މީހުންގެ އަދަދު ކުއްލި ގޮތަކަށް މިހާބޮޑަށް އިތުރުވެފައި މިވަނީ، ކުރިން ބައެއް ސްޓޭޓުތަކުން މަރުވި ގިނަ ބަޔަކު ކޮވިޑް-19 އަށް ފައްސިވެފައިވާ ކަން ކަށަވަރު ވުމުންނެވެ.\nމިގޮތުން މީގެ ކުރިން މަހާރަޝްތްރާ ސްޓޭޓުން މަރުވި 1235 މީހަކާއި، ދިއްލީން މަރުވި 437 މީހަކު ކޮވިޑް-19 އަށް ފައްސިވެފައިވާކަން އިއްޔެ ވަނީ ހާމަވެފައެވެ. މީގެ ތެރެއިން ގިނަ މީހުން މަރުވެފައި ވަނީ މި މަހުގެ ތެރޭގައެވެ. މި އަދަދުތައް މީގެ ކުރިން އިންޑިއާއިން ކޮވިޑް-19 ޖެހުނު މީހުންގެ ޖުމްލަ އަދަދުގައި ހިމަނާގައި ނުވަނީ، ސްޓޭޓުތަކުން ނެރެފައިވާ ތަފާސްހިސާބުތައް ދިމާނުވާ މައްސަލަތަކެއް ފެންމަތިވުމާއި ގުޅިގެން އިތުރަށް ބެލި ބެލުމުން ކަމަށް ނޫސްތައް ބުނެއެވެ.\nއިދާރާތަކުން ބުނާގޮތުން އިންޑިއާއިން އިއްޔެ އެކަނިވެސް ޖުމްލަ 334 މީހަކު ކޮވިޑް-19 ޖެހިގެން މަރުވެފައި ވެއެވެ. މީގެ ތެރެއިން 94 މީހަކު މަރުވެފައި ވަނީ ދިއްލީންނެވެ. މިއާއެކު މިހާރު އިންޑިއާއިން މި ބަލީގައި މަރުވި މީހުންގެ ޖުމްލަ އަދަދު ވަނީ 11923 އަށް އަރާފައެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިދިޔަ 24 ގަޑިއިރު ތެރޭގައި އިތުރު 11,135 މީހަކު ހިމެނޭހެން އިންޑިއާއިން މިހާތަނަށް ބަލި ޖެހުނު މީހުންގެ ޖުމްލަ އަދަދު ވަނީ 354,161 އަށް އަރާފައެވެ.\nއިންޑިއާއަކީ ދުނިޔެއިން ހަތަރު ވަނައަށް އެންމެ ގިނަ ބަޔަކު ފައްސިވެ، ދެކުނު އޭޝިއާ ސަރަޙައްދުން ބަލީގެ ނުރައްކާ އެންމެ ބޮޑުވެފައިވާ ޤައުމެވެ. އަދި އެޤައުމަކީ އެމެރިކާ އާއި ބްރެޒިލް ފިޔަވައި މިހާރު އެންމެ ހަލުވިކަމާއެކު މިބަލި ފެތުރެމުންދާ ޤައުމަކީވެސް އިންޑިއާ އެވެ.\nފަހުގެ މަޢުލޫމާތުތަކަށް ބަލާއިރު އިންޑިއާއިން މިހާތަނަށް މި ބަލިން ރަނގަޅުވެފައި ވަނީ 187,552 މީހެކެވެ. އެހެންކަމުން އެޤައުމުގައި މިހާރު ފަރުވާދެމުން ދަނީ 154,688 މީހަކަށެވެ. ނަމަވެސް އޭގެތެރެއިން 8944 މީހަކަށް ފަރުވާދެނީ ސީރިއަސް ހާލުގައެވެ.


Kulhudhuhfuhtah vaarey nuveheythaa ginadhuvasve hanafasvefai\nކުޅުދުއްފުއްޓަށް ވާރޭ ނުވެހޭތާ ގިނަދުވަސްވެ ހަނަފަސްވެފައި\n“ތާނގީގަ ހުރި ފެންފޮދު ހުސްވެއްޖެ” ލައިފް މަރުކާގެ ފެންކޭސްތަކެއް ޕިކަޕަކަށް އަރުވަންހުރި އާދަނު ބުންޏެވެ. “ތާނގީ ހުސްވިޔަސް ކަރުހިއްކުން ފިލުވަންޖެހޭންނު”.\nއިރުވައި މޫސުމުގެ އެންމެ ފަހު ނަކަތް މިއަދު ފެށުނުއިރު، ދިވެހިރާއްޖެއަށް ވާރޭ ނުވެހި ގިނަދުވަސްތަކެއް ވަނީ ވެފައެވެ. ދިވެހިރާއްޖޭގެ ހުރިހާ ކަންކޮޅުތަކެކޭވެސް އެއްފަދައިން ކުޅުދުއްފުއްޓަށް ވާރޭ ފެން ނަގާލެވޭވަރުގެ ވިއްސާރަ ވިލާގަނޑެއް ނާންނަތާ މިހާރު ދެތިންމަސް ވެދާނެއެވެ. މިކަމުގެ ސަބަބުން އެތައް ދަތިތަކެއް ރައްޔިތުންނަށް ވަނީ ފޯރަންފަށާފައެވެ.\nކުޅުދުއްފުށީގެ ރައްޔިތުންނަކީ ވާރޭ ވެހުމުން ފެންނަގާ ތާނގީގައި ރައްކާކުރާ ބަޔެކެވެ. އާއްމުގޮތެއްގައި ބޯން އަބަދުވެސް ބޭނުން ކުރަމުން އަންނަނީ ވާރޭފެނެވެ. އަދި ބިމުން ނަގާފެން ބޯން ބޭނުން ނުކުރެވޭ ވަރަށް ތަޣައްޔަރު ވެފައިވުމަކީވެސް ރައްޔިތުން ވާރޭފެނަށް ބަރޯސާ ކުރުވާ ކަމެވެ.\nކަންމިހެން ހުރިއިރު ވާރޭ ނުވެހި ގިނަދުވަސް ތަކެއްވުމުން ރައްޔިތުން ތާނގީތަކުގައި ރައްކާކޮށްފައި ހުރި ފެންފޮދު ހުސްވާންވަނީ ފަށާފައެވެ. އަދި ބައެއް ގޭގޭގެ ތާނގީތައް ހުސްވެ މިނަރަލް ވޯޓާ ގަނެގެން ވަނީ ބޯންފަށާފައެވެ. މިކަމުގެ ސަބަބުން ރައްޔިތުންގެ އަތުން އިތުރު ހަރަދުތަކެއް ވަނީ ކުރަންޖެހިފައެވެ.\nއާއްމު ރައްޔިތުންގެ އިތުރުން، ރަށުގައި ހުރި ސަރުކާރުގެ އިދާރާ ތަކުން އެތަންތަނުގައި ވާރޭފެން ރައްކާކުރަން ބަހައްޓާފައި ހުރި ތާނގިތައް ހުސްވަމުން ދާކަންވެސް ވަނީ ފާހަގަ ކުރެވިފައެވެ. މިގޮތުން ހޮސްޕިޓަލްއާއި ސްކޫލުތައްވެސް ފެނަށް ވަރަށް ބޮޑަށް ބޭނުންވެފައި ވާކަމަށް މައުލޫމާތު ލިބިފައިވެއެވެ.\nމަގު ހަދާ ޔުނިޓުން ދެއިރު ދެދަޅަޔަށް މަގުމައްޗަށް ފެންޖަހަމުން ދިޔަކަމުގައިވިޔަސް، މަތިވެފައިވާ ފިނިހޫނުމިނާއި އިރުގެ ގަދަ އަވީގެ ސަބަބުން ވެލިގަނޑުގައި ހުރި ތެއްކަންވަނީ ފިލާގެންގޮސްފައެވެ. އަދި މަގުމަތި ހަނަފަސްވެ ހިރަފުސް ބޯވެފައި ވެއެވެ. ސައިކަލުތަކާއި އެހެނިހެން ވެހިކަލްތައް މަގުމަތީގައި ދުއްވާފައި ދާއިރު ދަނީ މަގުގައި “ދުންޖަހާފަ” އެވެ.\nމެދުނުކެނޑި ހިރަފުސް އަރަމުންދާއިރު ރޯގާތައް ފެތުރެންވަނީ ފަށާފައެވެ.\n“ރޯގާ ނުފިލައިގެން މިއުޅެނީ” އައިމިނަ ދައިތަ ކޯރާޑި ތެޔޮފުޅި އަތަށް އަޅާލާފައި ނޭފަތު ކުރީ ޖައްސާލަމުން ބުންޏެވެ. “މަށަށް އެކަންޏެއް ނޫން. މިގޭ ހުރިހާ ކުދިންވެސް އެތިބީ ރޯގާޖެހިފައި. މިއޮށްއަރާ ހިރަފުހުން މުޅި ގޭތެރެ އޮންނަނީ ހިރަފުސް ފޮޅަންވެފައި”\nމަގުމަތި ހިރަފުސް ބޯވުމުގެ ސަބަބުން ބައެއް ގޭގެއިން އެގޭގޭ ކުރިމަތީގައި އޮންނަ މަގަށް ހަވީރު ގަޑީގައި ފެން ޖަހާމަންޒަރުވެސް މިހާރު ފެނެއެވެ.\nފެން ކުންފުންޏާމެދު ކުރެވޭ އުއްމީދު\nމާލޭ ވޯޓަރ އެންޑް ސްވަރޭޖް ކުންފުނިން ކުޅުދުއްފުށީގައި ފެންހޮޅި ވަޅުލަން ފެށި ދުވަހުން ފެށިގެން ރައްޔިތުން އިންތިޒާރު ކުރަމުން ދިޔައީ އެހިދުމަތް ފެށޭނެ ދުވަހަކަށެވެ. މިއިންތިޒާރު މިހާރު ނިމުމުގެ ކޮޅުމަތި ވަނީ ފެންނަންވެސް ފަށާފައެވެ. މިގޮތުން އެހިދުމަތަށް އެދިފައިވާ ގިނަ ގޭގެއަށް މިހާރުވަނީ ފެންހޮޅި ވައްދާފައެވެ. އަދި ބައެއް ގޭގޭގައި މީޓަރުވެސް ވަނީ ބަހައްޓާފައެވެ.\nކުޅުދުއްފުށީގައި މީޓަރު ބެހެއްޓި ފުރަތަމަ ގެކަމުގައިވާ “ހިލްމަން” ގޭގެ އިބްރާހިމް ހަސަން ހުރީ ވަރަށް ހިތްހަމަޖެހިފައެވެ. “މިއީ ކޮންމެހެން ކުރަންޖެހޭކަމެއް. މިއަދު އެމްޑަބްލިއުއެސްސީގެ ބޭފުޅުން މިގެޔަށް އައިސް، ފެން މީޓަރު ހަރުކޮށްދެއްވަމުން މިއީ ކުޅުދުއްފުށީގައި ފެން މީޓަރު ހަރުކޮށްދެވޭ ފުރަތަމަ ގެއޭ ބުނުމުން ވަރަށް އުފާވި.” އުފާވެފައިހުރި އިބްރާހިމް އެދުވަހު ބުންޏެވެ.\nމި މަހުގެ ފަހުކޮޅު ފެން މީޓަރު ބެހެއްޓިފައިވާ ގޭގެއަށް ފެން ދޫކުރަން ފަށާނެކަމަށް ފެން ކުންފުނިން މައުލޫމާތު ދެއްވާފައިވެއެވެ.\nހިރަފުސް އެރުމާއި ފެން ތާނގީތައް ހުސްވަމުން ދާތީ، ކުޅުދުއްފުށީގެ ރައްޔިތުން މިހާރު ތިބީ މާތް ރަސްކަލާނގެ ރިޒްގަށް ދުއާ ކޮށްލަކޮށްލައެވެ. ވާރޭ ވެހުމުގެ ކުރިން ފެން ކުންފުނީގެ ފެން ލިބެން ފެށުމަކީވެސް ރައްޔިތުންނަށް ކުޑަލުޔެއް ނަމަވެސް ލިބޭނެ ކަމެކެވެ. އާދަނަކީ ލައިފް މަރުކާގެ ފެން ކޮންމެ ދުވަހަކު ގަނެގެން ފެންބޮވޭ ވަރުގެ ފޯރާމީހަކަށް ވީކަމުގައި ވިޔަސް، ކުޅުދުއްފުށީގެ ކޮންމެ މީހަކީ އެފަދަ މީހަކަށް ނުވާނެއެވެ.


Twitter gai enme maguboolee Amitabh aai Sonakshi\nމި އަހަރު ނިމެން މަދު ދުވަސްކޮޅަކަށް ވެފައިވާއިރު ބޮލީވުޑަށް ފާއިތުވަމުންމިދާ އަހަރަކީ ވަރަށް ގިނަ ގޮތް ގޮތުން ފާހަގަކޮށްލެވޭ އަހަރެކެވެ. މި އަހަރަކީ ހިންދީ ފިލްމުތަކަށް އެންމެ ރަނގަޅު ފައިދާއެއް ލިބުނު އެއް އަހަރެވެ. މީގެ އިތުރުން ބޮލީވުޑްގައި މަސައްކަތްކުރާ ފަންނާނުންގެ މަޝްހޫރުކަން ވެސް މިއަހަރު ވަނީ ވަރަށް ބޮޑަށް އިތުރުވެފަ އެވެ.\nއެގޮތުން ޓުވިޓާގައި އެންމެ ގިނަބަޔެއްގެ މަގްބޫލުކަން ހޯދި ފަންނާނުންގެ ލިސްޓެއް މިހާރު ޓުވިޓާ އިންޑިއާ އިން ވަނީ ހާމަ ކޮށްފަ އެވެ. މި ލިސްޓު ތައްޔާރުކޮށްފައިވަނީ އެންމެ ގިނަ ލައިކްސް އާއި ރިޓުވީޓް އަދި އެ ފަންނާނަކާ ބެހޭ ގޮތުން އެންމެ ގިނައިން ބަހުސް ކުރެވުނު ފަންނާނުންގެ މައްޗަށެވެ.\nޓުވިޓާގެ މި ލިސްޓުގައި އެކްޓަރުންގެ ތެރެއިން އެންމެ ކުރީގައި އޮތީ އަމީތާބު ބައްޗަން އެވެ. ބަތަލާއިންގެ ތެރެއިން ސޮނާކްޝީ ސިންހާ އެވެ.\nއަމީތާބަށް ފަހު ބަތަލުންގެ ލިސްޓުގެ ދެ ވަނައިގައި އޮތީ އަކްޝޭ ކުމާރެވެ. ސަލްމާން ޚާނާއި ޝާހްރުކް ޚާނަށް ތިން ވަނަ އާއި ހަތަރު ވަނަ ލިބިފައިވާއިރު ފަސް ވަނައިގައި އޮތީ ތަލަޕަތީ ވިޖޭ އެވެ. ތަލަޕަތީ ވިޖޭ އަކީ ތަމަޅަ އެކްޓަރެކެވެ. އަދި ލަވަކިޔުންތެރިއެކެވެ. ހަ ވަނައިގައި އޭ.އާރް ރަހްމާން އޮތް އިރު ރަންވީރު ސިންގް އާއި އަޖޭ ދޭވްގަން އުޅެނީ ހަތް ވަނަ އާއި އަށް ވަނައިގަ އެވެ. ނުވަ ވަނައިގައި ތެލުގޫ އެކްޓަރު މަހޭޝް ބާބޫ އޮތް އިރު 10 ވަނައިގައި އޮތީ ސައުތު އިންޑިއާގެ ފިލްމުތައް އުފެއްދުމުގައި މަޝްހޫރުކަން ހޯދާފައިވާ އަޓްލީ އެވެ.\nބަތަލާއިންގެ ލިސްޓުގެ އެއްވަނައިގައި ސޮނާކްޝީ ދެ ވަނައިގައި އަނުޝްކާ ޝަރުމާ އަދި ތިން ވަނައިގައި ލަވަކިޔުންތެރިޔާ ލަތާ މަންގޭޝްކަރް އޮތް އިރު ހަތަރު ވަނައިގައި އޮތީ ފިލްމު ޕްރޮޑިއުސަރެއް ކަމަށްވާ އަރްޗަނާ ކަލްޕަތީ އެވެ. ފަސް ވަނައިގައި ޕްރިޔަންކާ ޗޯޕްރާ އަދި ހަވަނައިގައި އާލިއާ ބަޓެވެ. ހަތް ވަނަ ކާޖަލް އަގަރްވާލް، އަށްވަނަ ސަނީ ލިއޯނީ، ނުވަ ވަނަ މާދުރީ ޑިކްޝިޓް އަދި 10 ވަނަ ރަކުލް ޕްރީތު ސިންގް އަށް ލިބިފައި ވެއެވެ.\nމި ލިސްޓުގެ އެއްވަނަ އަމީތާބު އަށް ލިބުނީ އަމީތާބުގެ ސިއްހަތާ ގުޅޭ ގޮތުންނާއި އޭނާ މިހާރު ކުޅެމުންދާ ފިލްމުތަކާ ބެހޭ ގޮތުން ޓުވިޓާގައި ވަރަށް ގިނަ ޚަބަރުތައް ޝެއާ ކުރެވި ބަހުސް ކުރެވިފައިވާތީ ކަމަށް ބެލެވެ އެވެ. އަނެއްކޮޅުން ސޮނާކްޝީ އަކީ އަބަދުވެސް ގިނަ ބަޔެއްގެ މަލާމާތް ރައްދުވާ ބަތަލާ އަކަށް ވާތީ އޭނާއަށް މަލާމާތްކުރުމުގެ ގޮތުން ވަރަށް ގިނަ ފަހަރަށް ދިގު ބަހުސްތައް ޓުވިޓާގައި ހިނގަ އެވެ. އެގޮތުން އޭނާ އަމީތާބުގެ "ކޯން ބަނޭގާ ކަރޯރުޕަތީ"ގެ މިއަހަރުގެ ސީޒަންގައި ބައިވެރިވެ ކުރި ސުވާލަކަށް ޖަވާބުދޭން ނޭނގުމުން ވެސް ގިނަ ބަޔަކު ވަރަށް މަލާމަތްކޮށް ޓުވީޓްތައް ކުރިކަން ފާހަގަ ކޮށްލެވެ އެވެ. އަދި މިހާރު ރިލީޒްކުރަން ތައްޔާރުވެފައިވާ "ދަބަންގް 3" ޕްރޮމޯޓްކުރުމުގެ ގޮތުން ސޮނާކްޝީ ދެއްކި ވާހަކަތަކަކަށް ވެސް މީހުން އޭނާއާ ވަރަށް ދިމާކޮށްލައިގެން އުޅެފައި ވެއެވެ.\nޓުވިޓާއިން މަގްބޫލުކަން ބަލާފައިވަނީ ކޮންމެހެން އެންމެ ގިނަ މީހުންނަށް އެންމެ ގަޔާވާ ފަންނާނަކަށް ނޫނެވެ. އެންމެ ގިނަ ބަޔަކު މުނިފޫހިފިލުވި ފަންނާނުންނަށެވެ.\n"ޗެހެރޭ"ގެ ބައެއް މަންޒަރުތައް އަމީތާބު ޑައިރެކްޓް ކޮށްދިން


އޮސްޓްރޭލިއާ ސަފީރު، ނައިބު ރައީސްގެ އަރިހަށް ވަދާޢީ ޒިޔާރަތް ކުރައްވައިފި\nއޮސްޓްރޭލިއާގެ ސަރުކާރުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު ހިޒް އެކްސެލެންސީ ބްރައިސް ހަޗެސަން، ރައީސުލްޖުމްހޫރިއްޔާގެ ނައިބު ފައިޞަލް ނަސީމްގެ އަރިހަށް ވަދާޢީ ޒިޔާރަތް ކުރައްވައިފިއެވެ. މިބައްދަލުކުރެއްވުން އޮތީ، މިއަދު މެންދުރު ރައީސުލްޖުމްހޫރިއްޔާގެ އޮފީހުގައެވެ.\nމިއަދުގެ ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ވަނީ އޮސްޓްރޭލިއާގެ ސަފީރު ދިވެހިރާއްޖެއަށް ކުރެއްވި ޚިދުމަތުގެ އަގުވަޒަން ކުރައްވައި، އެމަނިކުފާނަށް ޝުކުރު އަދާކުރައްވާފައެވެ.\nއަދި އޮސްޓްރޭލިއާއިއެކު ދިވެހިރާއްޖޭގެ ފަތުރުވެރިކަމުގެ ސިނާއަތް ކުރިއެރުވުމަށް ޝައުޤުވެރިކަން ރައީސުލްޖުމްހޫރިއްޔާގެ ނައިބު ފާޅުކުރައްވި އެވެ. މީގެ އިތުރުން އޮސްޓްރޭލިއާ ސަރުކާރުން ތައުލީމީ ދާއިރާއިން ދިވެހިރާއްޖެއަށް އަބަދުވެސް ވެދެއްވަމުން ގެންދަވާ އެއްބާރުލުން ފާހަގަކުރައްވައި ޝުކުރުއަދާކުރެއްވި އެވެ.\nދިވެހިރާއްޖެއާއި އޮސްޓްރޭލިއާ ދެޤައުމުގެ ދެމެދުގައި އޮތް ގާތްގުޅުން ކުރިއަށްއޮތް ތާނގައި ވެސް އިތުރަށް ބަދަހި ކުރުމުގެ މުހިންމުކަން ރައީސުލްޖުމްހޫރިއްޔާގެ ނައިބު ފާހަގަކުރި އެވެ. މި ގޮތުން އެންމެ ދެޤައުމުގެ ޝައުޤުވެރިކަން ހުރި ޞަރަޙައްދީ އަދި ބައިނަލްއަޤުވާމީ މައްސަލަތަކުގައި އެކުގައި މަސައްކަތް ކުރާނެ ކަމުގައި ޔަޤީންކުރައްވާ ކަމުގައި ވެސް ވިދާޅުވިއެވެ.\nއޮސްޓްރޭލިއާގެ ސަފީރު ދެއްކެވި ވާހަކަފުޅުގައި އޮސްޓްރޭލިއާއިން ދިވެހިރާއްޖެއަށް ކަނޑައެޅުއްވާފައި ހުންނަވާ ސަފީރުގެ ގޮތުގައި ޚިދުމަތް ކުރެއްވުމަކީ އެމަނިކުފާނަށް ލިބިވަޑައިގެންނެވި ޝަރަފެއް ކަމުގައި ވިދާޅުވިއެވެ. ދިވެހިރާއްޖެއާއި އޮސްޓްރޭލިއާ ދެމެދުގައި އަބަދުވެސް ގާތް ގުޅުމެއް އޮންނަކަމަށާއި، ކުރިއަށްއޮތް ދުވަސްތަކުގައި މިގުޅުން އިތުރަށް ބަދަހިވެގެން ދިއުމަށް އުންމީދުކުރައްވާކަމުގައިވެސް ސަފީރު ވިދާޅުވިއެވެ.\nމިބައްދަލުކުރެއްވުން ނިންމަވާލައްވަމުން ރައީސުލްޖުމްހޫރިއްޔާގެ ނައިބު ވަނީ އޮސްޓްރޭލިއާގެ ސަފީރަށް ކުރިމަގުގައި ކާމިޔާބީއަށް އެދިވަޑައިގެން ހެޔޮއެދުންތައް އަރިސްކުރައްވާފައެވެ.


SunOnline: Story: #Thafaathuloaibeh - ep06\nތަފާތު ލޯތްބެއް -06\nއައިޝާ ނަސީމް 21 May 2018, 09:44\nޔަގީނުންވެސް ނާޔަލް އޭނަގެ ޝަޚުސިއްޔަތާއި މަގާމު ހިފަހައްޓާ މީހުންގެ ލީޑަރަކަށްގެން އުޅެން ބޭނުންވެއެވެ.ނާޔަލް ފޯނުކުރީ ކެފޭއަށެވެ. ގެނެސްދޭންވީ އެއްޗެއްސަށް އޯޑަރުދީފައި ނާޔަލް ޖައްސައިލީ މޭޒުމަތީގައެވެ. އެއްފައި ބިންމަތީގައި ވިއްދާލައިގެން އޭނަ އިންއިރު މޮޑެލްއަކާ ތަފާތެއް ނެތެވެ. ރަސްމީގޮތްގަނޑު މުޅިން ބަދަލުވިއެވެ. އަންހެންކުދިންނަށް ހިތްކިޔާ ނާޔަލް ވުޖޫދަށް އައިފަދައެވެ. ކެމީލާއިނީ ހަދާނެގޮތް ހުސްވެފައެވެ. ނާޔަލްއާއި ޖޯންއާއި ދެމީހުން ހަމަ އެއްކަހަލަ ދެމީހުންނޭ ހިތަށްއެރިއެވެ. ނާޔަލްގެ މިޒާޖު ހުންނަގޮތުން "ބޭޑްބޯއި" އަކަށްވުރެ " އަލްފާ މޭލް" އެއްފަދައެވެ.\n"ކެޓް ކޯސް ބޭނުންވަނީ ކޮންތާކުން. ދުނިޔޭގެ ކޮންމެ ޔުނިވާސިޓީއަކުންވެސް ޖާގަ ހޯދަދީފާނަން. ހަމަ ބުނަންވީ. އެކަމަކު ހަދަންޖެހޭނީ މެޑިސިން..." ނާޔަލް ބަލާވަރުން ކެމީލާއަށް އުދަގޫވަމުން ދިޔައެވެ.\n"އެހެން ގައުމަކަށް ދާހިތެއްނެތް. މިހާރުވެސް ޖާނަލިޒަމް ހަދަނީ. އެންޑް ނޫހަކުން ވަޒީފާ ލިބިއްޖެ. މިތަނުން ކެނޑެން މިއުޅެނީ......" ނާޔަލްގެ އުދަގުލާއިހެދިވެސް މިތާގައި ހުރެވޭވަރެއް ނުވެއޭ ބުނަން ބޭނުންވިޔަސް އެފަދަ ގޮތަކަށް ނާޔަލްގެ ގަދަރުވައްޓާލާކަށް ނުކެރޭނެއެވެ. އިހުތިރާމާއިއެކު ވާހަކަދައްކަން އޭނައަށްވަނީ ދަސްވެފައެވެ.\n"ނޯ........" ނާޔަލްގެ ހިތުގައި ބާރު އެތިފަހަރެއް ޖެހުމެކޭ އެއްގޮތްވިއެވެ.\n"އޯލްރެޑީ މެއިލްކޮށްފިން. ހޮސްޕިޓަލުގައި ވޯކްކުރާހިތެއް ނުވޭ. މެޑިސިން ހަދާނެ ހިތްވަރެއްނެތް. އެއީ އެހާ ފަސޭހަކަމެއް ނޫން. ޕްލީޒް ޓްރައި ޓު އަންޑަސްޓޭންޑް. ވަރަށް ބޮޑަށް ޝުކުރުވެރިވަން ތިފަދަ ފުރުސަތެއް ހޯދަދިނީތީ. އައިމް ސޮރީ ޑޮކްޓަރ ނާޔަލް. މެޑިސިން ހަދަން ބޭނުންވެ ޗާންސް ނުލިބިފައި އެތައް ކުދިންނެއް އެބަތިބި. އެއިން ކުއްޖަކަށް ތި ސްކޯލާޝިޕް ދީފިއްޔާ ރަގަޅުވާނެ............."\n"ހެހެ......" ނާޔަލް އިނީ ހަމަޖެހިލައިގެންނެވެ.\n"އޯކޭ ސޯ ކޮން ނޫހަކަށް ދާން ތިއުޅެނީ. ވަރަށް މިސްވާނެ އިނގޭ. އަހަރެންގެ އެސިސްޓެންޓަކަށް ތިނޫން އަންހެންކުއްޖެއް ބޭނުމެއްވެސް ނޫން. ކެޓް ކިހިނެއް ތިހެދީ.............." ނާޔަލް ތެދުވެފަ ހަށަން ބަދެލިއެވެ. ކެމީލާ ލަދުން މަރުވާވަރުވިއެވެ. ނާޔަލް ވާހަކަދައްކަނީ ކޮންފާޑަކަށްހެއްޔެވެ. އެހާ ދިމާކުރާކަށް ނުވެސް ވާނެއެވެ. އޭނަފަދަ އާދައިގެ އަންހެންކުއްޖަކާއި ނާޔަލް ސަމާސާކޮށްގެން ނުވާނެއެވެ. ސީރިޔަސްކޮށް ނާޔަލް މިކަހަލަ ވާހަކައެއް ނުދައްކާނެ ނޫންހެއްޔެވެ. މިއީ ނާޔަލް މަޖާކޮށްލަނީއެވެ. އެކީގައި ސައިބޯން ޖެހުމުން ކެމީލާއަށް އުދަގޫވިއެވެ. ރަގަޅަށް ކާކަށްވެސް ނުކެރުނެވެ. އެކަމާވެސް ނާޔަލް ދިމާކުރިއެވެ. އެގޮތަށް ނުކައި ހުންނާތީ ހިކިކަމުން ވައިކޮޅެއް ޖެހިލާއިރަށް އުދުހިގެން އެހެން ޕްލެނެޓެކަށް ގޮސްދާނެ ނޫންހެއްޔޭ ބުނެލިއެވެ. އޭނަ އަދި ކެމީލާއަށް ކާންދީ ފަލަކުރާނެކަމަށް ބުނެލީ ހީލާފައެވެ.\nނާޔަލް ކުރީގައި ހުރެގެން ނުކުތްތަނާ ކެމީލާއަށް ބަލައިލެވުނީ މޭޒުމަތީގައި ހުރި ބާގާއަށެވެ. އޭނަ ކެއީ ކުޑަ އެތިކޮޅެކެވެ. މާމަ މިކަހަލަ އެއްޗެހި ކާހިތްވާވަރު އޭނަ ދަނެއެވެ. އަވަހަށް ޓިޝޫއަކަށް ލީވަގުތު ނާޔަލް ހުރީ ފަހަތުގައި ޖައްސާފައެވެ. ނުލަފާ ހިންޏެއް އައިސްފައެވެ. ކެމީލާ ގަތްލަދެއްގެ ބޮޑުކަމުން ވަގުތުން ބާގާ އަތުން ދޫވިގޮތަށް ތަޅުންމައްޗަށް ވެއްޓި އެތިކޮޅުތައް އެކި ދިމާލަށް ވިހުރުވިގެން ހިގައްޖެއެވެ. މޫނަށް ހުރިހާ ލޭތައް ޖަމާވެ ލަދުވެތިކަމުގެ ސާލު އޭނަގެ ގައިގާ އޮޅާ ބާރުކޮށްފައިވާފަދައެވެ. ކެމީލާގެ މޫނަށް ވެރިވި ކުލަތައް ދެކެފައި ނާޔަލް ސާފުކުރާ މީހަކަށް ތަޅުންމަތި ސާފުކުރަން އެންގިއެވެ. އަދި އަވަހަށް އެތަނުން ނުކުތެވެ. ސާފުކުރާ މީހާ ކެމީލާ ބުދެއްހެން ހުއްޓުން އަރާފައި ވިހުރުވިފައިވާ އެތިކޮޅުތަކަށް ބަލަން ހުރެފައި ހިންދިރުވައިލިއެވެ. އެހާވަރުން މާމައަށް ދޭން އުޅުނު ހަދިޔާ ނާޔަލް އާއިހެދި ދެވޭގޮތެއް ނުވިއެވެ. އޭނަގެ ނިކަމެތިކަން ނާޔަލް ކުރިމަތީގައި ހާމަވުމާއި ލަދުގަތުން ނޫންކަމެއް ނުވިއެވެ.\nކެމީލާ ގެއަށް ދާން ނުކުތްތަނާ ހިމަފޮދު ވާރޭ ވެހެންފެށުމުން އަނބުރާލަން ހިތަށް އެރިއެވެ. ކާރެއް އަރާ ހަމަކުރުމުން ތެޅިތެޅިވާ ހިތަކާއިއެކު ބަލައިލެވުނެވެ.\n"ގެޓް އިން......." ނާޔަލް ނުކުމެ ދޮރު ހުޅުވާލަދިނެވެ.\n"ގެ ވަރަށް ކައިރި....."\n"އަހަރެން ނާހަމެއްނު ގެ ހުރީ ކޮންތާކުހޭ. އުރާލާފައި އަރުވަންވީ؟ " ނާޔަލް އެހެން ބުނާއިރަށް ކެމީލާ ކާރުތެރެއަށް ދެމިގަތުމުން ނާޔަލް ހިނިގަނޑެއް ޖަހައިލިއެވެ. ކާރުތެރޭގައި ހިފާފައިވަނީ ނާޔަލް ގެ ފިރިހެން ސެންޓްގެ ހިތްގައިމުވަހެވެ. ކަންބޮޑުވެގެންގޮސް ނޭވާލާން ނުކެރިފައި އިންދާ ނާޔަލް ލަވަސީޑީއެއް ލެއްވިއެވެ.\nގެއާއިހަމަޔަށް ދެވުމުން ކެމީލާ ކާރުން ފޭބިއެވެ. ނާޔަލް ގޮވާފައި ދިނީ ކޮތަޅަކާއި ސިޓީއުރައެކެވެ. ނާޔަލް އިހުގެ ލޯބިވެރިން ހަދާހެން ސިޓީއެއް ފޮނުވީބާވައޭ ހިތަށް އަރާފައި ކަންބޮޑުވެގެންގޮސް މޫނުގެ ކުލަ ބަދަލުވެއްޖެއެވެ. ނާޔަލް މިގޮތަށް އަޅައިގަނެގެން އުޅުމުން އޭނަ ބިރުގަނެ ފޫހިވާގޮތްވިއެވެ. މާދަމާ ޑިއުޓީއަށް ނުގޮސް ސަލާމް ފޮނުވާނީއެވެ. ހިލޭ ފިރިހެނަކު ލައްވާ ސަމާސާކުރުވާ އޭނަގެ ކުރިމަތީގައި އިނުމުން ކިތަންމެ ރަގަޅު އަންހެންކުއްޖެއްގެ ވެސް މަގު އޮޅިދާނެ ނޫންހެއްޔެވެ. އޭނަ ވިސްނީ ދީނީ ރޮގުންނެވެ. ހެއްދެވި ފަރާތުގެ ރުއްސެވުމަށްވުރެ މުހިއްމު އެއްވެސް ކަމެއް އެވަގުތަކު ކެމީލާއަށް ނެތެވެ. ސާފު ހިތުގެ މައްޗަށް ޝައިތާނާ ގަދަވިޔަނުދީ އޭނަ ރަގަޅުމަގު ޚިޔާރުކުރަން ނިންމިއެވެ.\nކޮޓަރިއަށް ވަންގޮތަށް ކެމީލާ ފާޚާނާއަށްވަދެ ފެންވަރާ ތާޒާވެލިއެވެ. ގޭގައި ލާކަހަލަ ކުރުތާއަކާއި ކޮޓްން ހަރުވާޅެއްލައިގެން ގޮސް މާމަގެ އެނދުގެ މަގަތުގައި އިށީނެވެ. ކުޑަކޮށް ވާހަކަ ދައްކާލަން އިނދެފައި ނާޔަލް ދިން ކޮތަޅުމަތިން ހަދާންވިއެވެ. އެކޮތަޅު ހުޅުވާލުމާއިއެކު ފެނުނީ ބާގާތަކެވެ. ތާޒާ ބާގާތައް ފެނުމުން ކެމީލާ އިނީ ބުނާނެ އެއްޗެއް ނޭގިފައެވެ.\n"ނާޔަލް ކޮންކަމެއް ބޭނުމީ. ބާގާ މިހާ އަގުބޮޑުއިރު މިހާ ގިނައިން ފޮނުވީ ކީއްކުރަން. ނާޔަލް މޮޔަވީތަ..........އެކަމަކު ސައިކޭޓްރިސްޓެކޯ. އެކަމަކު މާމަ ހާދަ އުފާވާނެއޭ...." ކެމީލާ އަވަސްވެގަތީ މާމާއަށް ބާގާ ކާންދޭށެވެ. ދެން އޭނަ ހުޅުވައިލީ ސިޓީއުރައެވެ. އެއާއިއެކު ހައިރާންވިވަރުން މިފެންނަނީ ހުވަފެނެއްބާވައޭ ހިތަށް އެރިއެވެ. އޭނަ މެއިލް ނުކޮށްގެން މެނޭޖްމެންޓް އިންތިޒާރުގައި އޮތްފަދައެވެ. އެހާ އަވަހަށް ޖަވާބު ފޮނުވައިފިއެވެ. ވަޒީފާއިން ވަކިކޮށްފައެވެ. އުފާކުރަންވީކަމެއް ނޫނީ ރޯންވީކަމެއް ނޭގުނެވެ. ދެތިންފަހަރު ކިޔާލުމުން މޮޅިވެރިކަން އޭނަ ވަށައިލިއެވެ. މަންމަ ބުނާހެން މޮޔަކަމެއް ކުރެވުނީހެއްޔެވެ. ޕްރައިވެޓް ހޮސްޕިޓަލަކަށް ވުމުން މުސާރަ ބޮޑުވެފައި ޑިއުޓީ ލުއިވެސް މެއެވެ.\nނާޔަލްގެ ބާރު ހިނގާތަނަކީ ކަން ނޭގެއެވެ. ނާޔަލް އޭނަގެ އަތަށް ވަޒީފާއިން ވަކިކުރިކަމުގެ ލިޔުން ދޭނީ އޭނައަށް ބާރާއި ނުފޫޒުއޮތް ވަރުންނެވެ.\n"މާތް ﷲ ހުރިހާކަމެއް ދެނެވޮޑިގެންވޭ. މިއަށްވުރެ ރަގަޅު ގޮތެއް މިންވަރުކުރައްވާފައި އޮތީމަކަމަށް ވާނީ. އިރާދަކުރެއްވިއްޔާ ދެރަގޮތެއް ނުވާނެ. މާރަގަޅު އެހެން ވަޒީފާއެއް ލިބިދާނެ........" ކެމީލާ ލުއިކޮށް ހީލިއެވެ.\nކެމީލާ ބެލްކަނިން ތިރިއަށް ބަލަން ހުރިއިރު ކައިޒާންގެ ސޫރަ ހިތަށް ގޯނާކޮށްލިއެވެ. އަލުން ފެންނާނެނަމައޭ ހިތަށް އެރުމުން ކެމީލާ ތުންފަތުގައި ދަތްއަޅާ ބާރުކޮށްލީ ހިތަށް ވިސްނާދެމުންނެވެ. ނޯޔާ ފޯނުކުރުމުން އެޚިޔާލުތަކާއި ވަގުތީގޮތުން ވަކިވާނެކަން އެނގުނެވެ. ނަމަވެސް ކުއްލިއަކަށް ސިހުނީ ކައިޒާންގެ ހިތްގައިމު ސޫރަ ލޮލަށް ފެނިފައެވެ. ހޭލާހުއްޓާ ހުވަފެނެއް ފެނުނީބާވައޭ ހިތަށް އެރިއެވެ. ނަމަވެސް ދެލޯ ބޮޑުކޮށްލާފައި ބެލުމުން ހަގީގަތެއް ކަން އެނގުނެވެ. ކައިޒާން އާއި އެހެން ފިރިހެނަކު ކޮންމެވެސް ވާހާކަތަކެއް ދައްކަމުން މަޑުމަޑުން ހިނގާލާފައި ދިޔައިރު ކައިޒާންގެ ކޮނޑުމަތީގައި އޮތީ ކުޑަ އަންހެންކުއްޖެކެވެ. އަނގައިގާ އިނގިލި ޖަހާލައިގެން އޮތްއިރުވެސް ރީތިކަމުން ކެމީލާ ގޮސް ޗަސްކޮށްލާހިތްވިއެވެ. ވީއިރު ކައިޒާންގެ ދަރިއަކުވެސް އެބަހުއްޓެވެ. އެމީހުން ގޯޅި އަޅަންދެން އެސްފިޔަޖަހައިލަން ނޭގި ބަލަން ހުރިއިރު ނޯޔާ ދެއްކި އެއްވެސް ވާހަކައެއް ކަންފަތަކަށް ނުވަނެވެ. އޭނަ ކިޔައިދިނީ ރޭ ބެލި ފިލްމެއްގެ ޚުލާސާއެކެވެ.\n"ކައްމި.......އެބަހުރިންތަ....." ނޯޔާ ތަންކޮޅެއް ބާރަށް ބުނުމުން ކެމީލާ ހޭވެރިކަންވިއެވެ. ކެމީލާ ވާހަކަދައްކަން ފެށިއެވެ.\n"އަދި އެއް ވަހަކަ. އެނގޭތަ ދޮންބެ ގާލްފްރެންޑަށް ގިފްޓަކަށް ދޭން ގެނެސްފާހުރި ޑިއޯ ޕްރެސްޓީޖްގެ ފޭސްކްރީމެއް. މެންދުރު ބޭރަށް ދިޔައީ އެ މޫނުގައި ލައިގެން. ގެއަށް އައިސް މޫނުދޮވުނު ގަޑީގައި ހީވަނީ މަޑުކަމުން........ނޭގޭ ބުނާކަށްވެސް. ހާދަ އަރާމޭ. ފުރަތަމަ ހިތަށް އެރީ މީ ހަމަ މަގޭ ފޭސް ބާވައޭ. އަދި އެނގޭތަ. އޭގައި ހުންނަނީ ރޯޒްގައި ހުންނަ ލުއި ވަހެއް. އިންގްރީޑިއެންޓް ތެރޭ ރޯޒް ހިމެނޭނެކަން ޔަގީން...........ކައްމި ޓްރައިކޮށްލަންވާނެ އިނގޭ. ތި މޫނު ކޮޅު ވިދާނީ ތަރިއެއްހެން.........." ނޯޔާގެ އެ ޖުމްލައާއިއެކު ކެމީލާގެ ހިތަށް ލޮޅުމެއް އެރިއެވެ. ކުރީ ދުވަހެއްގައި އޭނަ ޝޮޕިން މޯލްގައި ހުރެފައި އެވައްތަރު ކްރީމްގެ އަގު އަހާލުމުން ސިއްސައިގެންދާ ވަރުގެ ބޮޑު އަގެއް ކިޔާލުމުން ދެލޯ ބޮޑުކޮށްލިއިރު ހަރުގަނޑުގެ އަނެއް ފަޅީގައި ނާޔަލް ހުއްޓެވެ. ކެމީލާ އަވަސްއަވަހަށް އެތަނުން ނުކުތީއެވެ. ނާޔަލްގެ "ގާލްފްރެންޑް" އަށް ދޭން އެ ކްރީމް ގަތަސް އޭނައަކާއި ކޮންކަމެއްހެއްޔެވެ. ނާޔަލް ލޯބިވެރިޔަކު ހުންނައިރު އޭނައާއި ސަމާސާ ކުރާތީ އިތުރަށް ފޫހިވާގޮތްވިއެވެ.\nނޯޔާ އޭނަގެ ސެލްފީއެއް ނަގާފައި ވަގުތުން ފޮނުވާލީ އޭނަ ބުނި ބަހުގެ ތެދުކަން ސާބިތުކޮށްދޭށެވެ. ތެދެކެވެ. އޮމާންކަމާއި ވިދުން ގަދަކަމުން ބިއްލޫރިކޮޅެއް ފަދައެވެ. ކެމީލާ ބުނީ ނޯޔާ ދުވަހަކު ކްރީމެއް ނުލިޔަސް އެމޫނު ރީތިކަމުގައެވެ. ފަހަތުގައި ޖައްސާލާފައި ހުރި އުލާ އަށް ނޯޔާ ފެނުމުން ހަސަދައިގެ ހުޅުކޮޅެއް ހިތުގައި ރޯކުރެވުނުފަދައެވެ. ކަނިކަނި އެކިދިމާލަށް ބުރައިގެން އިސާހިތަކު މުޅިހަށިގަނޑަށް ފޯރައިފިއެވެ. ކެމީލާއަށް ހުރިހާ ނަސީބެއް ލިބެންވީ ކީއްވެހެއްޔެވެ؟ ދޮންވެފައި ރީތީ އޭނައެވެ. މޮޅަށް ކިޔެވުނީ އޭނައަށެވެ. މުއްސަދި އެކުވެރިންވެސް ލިބެނީ އޭނައަށެވެ. ބޭނުން ކޮންމެ ވަޒީފާއަކަށް ދާން ހުރަހެއްނެތެވެ. ބުރުގާ އަޅާފައި ދޫހެދުން ލިޔަސް ރީތިކަން ފޮރުވޭގޮތެއްނުވެއެވެ. އުލާގެ ހިތުގައި އަބަދު ފޮރުވިފައިވާ އިހުސާސްތައް މަޑުމަޑުން ތޮށި ފަޅާލާފައި ބޭރަށް ނިކުންނަން ފެށުމުން ކެމީލާއަށް ބަހުގެ ހަމަލާތައް އަމާޒުވާންފެށިއެވެ. ނޭގި ޖެއްސުންކުރެވެއެވެ. ކެމީލާއަށް އުދަގޫކުރާނެ ވަގުތަކަށް އޭނަ ހުންނަނީ ބަލަބަލައެވެ. ނޯޔާގެ ސްޓައިލިޝްކަން ފެނި އުލާގެ ރުޅިވެރިކަން އިތުރުވެ ކެތްނުވެވޭވަރުވެއްޖެއެވެ. ބެލްކަނީގެ ހިމަ ދަގަނޑު ރެއިލިން މައްޗަށް އަރާ ހުރިތަން ފެނި ކެމީލާގެ މޭގަނޑު އަނގަޔަށް ނައީ ކިރިޔާއެވެ. ނަމަވެސް އެހެން ބުނެފިއްޔާ އުލާ ހުއްޓާނުލާ އިތުރަށް ފޯރިގަދަކުރާނީއެވެ. އުލާ ތުއިކޮށް ސެލްފީނަގަންފެށިއެވެ. އެކިގޮގްތޮތަށް އަނގަޔަށް ހަދާފައެވެ.\n"ކުދިން ބުނޭ އަހަންނާއި ކެންޑްލް ޖެނާ ވައްތަރޭ.........." އުލާ ވާހަކަ ދައްކަން އަނގަ ހުޅުވައިލިއިރަށް އަނގައިގާ ޖަހާފައި ހުރި ލޮލިޕޮޕް ކައްސާލައިގެން ތިރިއަށް ވެއްޓުނެވެ. ހިރަފުހާއިއެކު ދެވަނަފަހަރަށް އަނގައިގާ ޖެހިތަން ފެނި ކެމީލާ މޭނުބައިކުރިއެވެ.\n"ގްރޮސް........" ކެމީލާއަށް އެހެން ބުނެވުނީ ނޯޔާ ދެވަނަ ސެލްފީ ފޮނުވައިލި ވަގުތުއެވެ.\n"ވަޓް؟ " ނޯޔާ ހައިރާންވިއެވެ.\n"އެއީ މިހިރަ ކުއްޖަކު ހަޑި ހާވާތީ އޭނައާއި ދިމާލަށޭ..." ކެމީލާ އެހެން ބުނުމުން ނޯޔާ ވީޑިއޯ ކޯލް ޖެއްސިއެވެ. އެހޭވި ހަޑިއެއް ބަލާހިތުން ކަމަށް ބުނެ ހިނިގަނޑެއް ޖަހާލާފައެވެ. ނޯޔާގެ ރީތިކަން ފެނުމުން އުލާ ވަކިން ފޫހިވިއެވެ.\n"ހާމުންޑިއެއްހެން ހީވާ އަންހެނެއް. ބުޅި އިސްތަށިގަނޑު އޮތީމަ ހާދަ ހުތުރޭ. އުކުނު ހާއްޔަކާއި އަޅެ ވައްތަރެއް ނޫންތަ. ޔަގީންތަ އުކުނު އަޅާފައި ނެތްކަން................." އުލާ ހޭންފެށިއެވެ. އެ ޖެހިލުންކުޑަ ޖުމްލަ އިވިފައި ލަދުގަތީ ކެމީލާއެވެ.\n"ޑޯންޓް މައިންޑް ހާ ނޯ........އުލާއަށް ރީތިވިޔަސް ބުނާނީ އޭގެ ދިމާ އިދިކޮޅަށް. އުލާ ގެ ބޯ ފަންވީމަ އޭނަ ކުޑައިރުއްސުރެން ބުޅި އިސްތަށިގަނޑަށް ވަރު ހުރޭ......" ކެމީލާ ފޯނު ކަނޑައިލީ އުލާގެ ގޮތް އެނގޭތީއެވެ.\n"އުލާ ކޮން ވައްތަރަކަށް ތިއުޅެނީ؟ ޝީޒް މައި ފްރެންޑް. އޭނަ ހީކުރާނީ ކީކޭ........"\n"އޭނަ ފާޑުފާޑު ކްރީމްލާ ދޮންވެގެން ސެލްފީ ނެގިޔަސް އޯކޭ. އަހަރެން ސެލްފީ ނަގައިގެނެއްވެސް ނުވޭ. ހިޕޮކްރައިޓް. އަހަންނާއި ޖައްސާލަފައި ދޮންތަ ހުންނަކަން ދަންނަމޭ. ނަމާދުކުރާގޮތް ރަގަޅެއްނުވޭ. ކާ ގޮތްވެސް ކަމަކުނުދޭ. ނޭވާލާގޮތްވެސް މައްސަލައަކަށް ހަދާނެ. އަހަރެންކުރާ އެއްވެސް ކަމެއް ދުވަހަކު ރަގަޅުވެފައި އޮތްތޯ އަމިއްލަ ނަފުސާއި ސުވާލުކޮށްބަލަ. ޔޫ އާ ޑިސްގަސްޓިން....." އުލާ ހިތަށް އައިހާ އެއްޗެއް ކިޔަމުން ގޮސް ކޮޓަރިއަށް ވަދެ ބަންލާފައި ދޮރުޖެހިއެވެ. ކެމީލާގެ ހިތް ނުތަނަވަސްވިއެވެ. ހުރި އެންމެ ކޮއްކޮގެ ހިތަށް ނޭގި ނަމަވެސް އަނިޔާއެއް ދެވުނީބާވައެވެ. އޭނަ މާފަށް އެދޭނީއެވެ. ނޯޔާއަށްވުރެ އުލާ މުހިއްމުކަން އަންގާދޭނީއެވެ.\nމައިންބަފައިންނަށް ހެޔޮކޮށް ހިތަން ދީނުގައި އޮވެއެވެ. އެމީހުންގެ އަމުރަށް ކިޔަމަންވާން އޮވެއެވެ. ނަމަވެސް ކެމީލާގެ ހިތް މިއީ މަންމަ ކަމުގައި ގަބޫލުކުރަން ދެކޮޅު ހަދަނީ ކީއްވެހެއްޔެވެ. ކުޑައިރުއްސުރެ މަންމަގެ ފަރާތުން ލިބުނީ ގޯނާތަކެވެ. އަނިޔާތަކެވެ. އުމުރުން ނުވަ އަހަރުންފެށިގެން ޖިސްމާނީ އަދި ނަފްސާނީގޮތުން މަންމަ ކޮށްފައިވާ އަނިޔާތައް ގުނާ އަދަދު ނުކުރެވޭނެއެވެ. އޭނަގެ ފައިގާ ވާ ލަކުނުތައް އެކަމަށް ހެކިދޭނެއެވެ. ހިތުގައިވާ ޒަޚަމްތައް ބޭރުފުށަކަށް ނުފެންނާނެއެވެ. ނަމަވެސް އެހިތަށް ލިބިފައިވާ އަނިޔާތައް ދުވަހަކު ނުފޮހޮވޭނެއެވެ. ރޭގަނޑު ބިރުވެރި ހުވަފެންތައް ފެނިގެން ހަޅޭއްލަވައިގެންފާ ހޭލެވުމުން އޭނަގެ ގައިގާ ފިރުމައިދޭން އިންނަނީ ހަމައެކަނި މާމައެވެ.\nކެމީލާ މާމަގެ މަގަތުގައި އޮށޯވެލައިގެން އޮތްއިރު މާމަ ކެމީލާގެ ބޮލުގައި ފިރުމާލަދިނެވެ. އެއަތުގެ ބީހިލުމުންވެސް އޯގާތެރިކަން އިހުސާސްވިއެވެ. ލޯ މަރައިލެވޭގޮތްވިއެވެ.\n"މާމާ. ކީއްވެ މަންމަ އެހާ ރުޅިއަންނަނީ؟" ކެމީލާ ކުއްލިއަކަށް ސުވާލުކޮށްލައިފިއެވެ.\n"މާމައަށް ތި ސުވާލުގެ ޖަވާބު އެނގޭނެނަމަ............." އަނގައިގެ އެއް ފަޅީގައި ވާގި ނެތުމުން މާމަ ވާހަކަދައްކަނީ ނިކަން އުދަގުލުންނެވެ.\n"މަންމަ ރުއްސަން ހަދާނެގޮތެއްވެސް ނޭގޭ. މަންމަ ބުނާގޮތަށް އުޅެން މަސައްކަތްކުރަން. އެއްވެސް ކަމެއް މަންމަ ހިތްހަމަޖެހޭގޮތަކަށް ކުރެވޭކަމަކަށް ނުވާނެ. އަދި ހޮސްޕިޓަލް ވަޒީފާއިން ކެނޑިގެން ނޫހަކަށް ވަނީމަ މަންމަ ވަރަށް މައްސަލް ޖައްސާނެކަން ޔަގީން. އެކަމަކު ކިހިނެއް އެތާ އުޅޭނީ. އެތާ ހުންނަ ޑޮކްޓަރަކު ވަރަށް އުދަގޫކުރޭ. މާމަ ބުނެބަލަ އެއީ ކީއްވެތަ. އެހާ ގޯނާކުރަންޏާ އޭނައާއިއެކު ވޯކްކުރަން ހުއްދަވާނެތަ. އެކަން އޭނައަށް އަންގާކަށް ނުކެރޭ. ބޮޑު މީހަކަށްވީމަ އިހިތިރާމް ކުރަން ޖެހޭ. އަނެއްކޮޅުން އެކުވެރިއެއްގެ ދޮންބެ. އެކަމަކު ހާދަ ފޫހިވެއޭ އެފާޑަށް އުޅޭތީ. މަންމަ ކައިރީ ބުންޏަސް މަންމަ އެކަމާ އަޅައެއްނުލާނެ. އެހެންވެ ވަޒީފާއިން ވަކިވާން ސިޓީ ލީ......................" ކެމީލާ ތުންފިތާލަމުން ވާހަކަދެއްކިއެވެ.\nއެވާހަކަތައް އަހަން ދޮރުފަތުގެ ނިވަލުގާ ހުރެފާ ތަމަންނާ އެތެރެއަށް ވަދެގެން އައިގޮތަށް ކެމީލާގެ އަތުގައި ހިފާ ދަމައިގަތެވެ. ވިސްނާނުލާ އޮތުމުންނާއި ހިކިކަމުން ރައްކާތެރިކަމަށްޓަކާ ކުރެވުނު އެއްވެސްކަމެއްނެތި ގުޅައަކަށް ބިންމައްޗަށް ޖެހި ތަދެއް އެރިއެވެ.\n"ތަދުވިވަރު ކުޑައެއްނު. ކަލޭ ފާޑުފާޑަށް މަންމަ ކައިރީ ކުޓުވިޔަސް އަދި ވާނެ މޮޅެއް ނޯންނާނެ. މަންމަ ދައްކާ ވާހަކަ އަޑުއަހާނެ މީހެއް މިގޭ ތެރެއަކު ނެތް. އެނަގެ ދަރިވެސް ހުންނަނީ އޭނަ ބަލާނެ މީހެއްނެތިގެން އުދަގޫވެފައި. ދެރައީ ރާއްޖޭގައި މުސްކުޅިން ލާނެ ތަނެއް ހަދާފައި ނެތީމަ. ހާދަ ނުބައި ނުލަފާ ދަރިއެކޭ މަށަށް ދެއްވާފައި މިހިރީ. ކަލެއަށް ލާހިކެއްނޫން ދެން މިގޭތެރޭ ތިވައްތަރަށް އުޅޭކަށް. ދަމާ ނެރޭނީ. ފިރިހެނަކު އަނގައިން ބުނެލިޔަސް ތިމާ މީހާއާއި ހިތާވީކަމަށް ދޯ ހީކުރީ. މީހަކު ބަލައިލާއިރަށް ވަޒީފާ ދޫކޮށްލަން ޖެހޭތަ. އަހަރެންގެ ކިޔައްވަން ޖެހޭ އެހެން ދަރިއަކުވެސް އެބަހުރި. ކަލެއަށް ކިޔަވައިދިނީމަ އެކަމުގެ ބަދަލުދޭން އެނގުނީ މިހެންތަ. ނުކެރޭނެ މަގޭ ހުއްދަނެތި ނޭވައެއް ލާކަށްވެސް.. ކުޅިދައްކާލާނަން............." ރުޅިއައިސް ފަޅަފަޅައިގެން ދާވަރުވެފައި ހުރި ތަމަންނާގެ މޫނު ފެނިފައި ކެމީލާގެ ހިތް ރޫ ރޫ އަޅައިގަތެވެ.\n"ކުރިން ހުރި ވަޒީފާ އަލުން ހޯދަންދެން މިގެއަށް ވަންނާކަށް ލާހިކެއްނޫން...."\nތަމަންނާ ކެމީލާގެ އިސްތަށިގަނޑު އަތަށް އޮޅައިގަތެވެ. އެއާއިއެކު ދަމާ ކޫއްތަމުންގޮސް ދޮރުން ބޭރަށް ހޫރުވާލައިފިއެވެ. ސިޑި ގޮޅިމަތީގައި ހުރި ކެމީލާގެ ހިތް ފިނިވިއެވެ. މީހަކަށް ފެނިދާނެތީ ހާސްވެގެންގޮސް ކުރާނެކަމެއް ނޭގިގެން ބައްޕައަށް ގުޅިއެވެ. އޭނައަށް ކުރެވުނު ކުށަކުން މަންމަ ގެއިން ބޭރަށް ލީ ބުރުގާ ނާޅާ ހުއްޓާކަމުގައި ބުނެފައި ކެމީލާ ފޯނު ބޭއްވިއެވެ. މާގިނައިރެއް ނުވެ ދޮރު ހުޅުވާލައިފިއެވެ.\n"ހޫމް ވަލީވެރި ކަމަނާ. އަވަހަށް ވަންނަވާ. ތިމާވަރުގެ އަންހެނަކު ނެތްކަމަށް ހެދިގެން އުޅޭއިރު ފިރިހެނަކު އަނގައިން ނުބުނެފައި ހުންނާނީ. ޑޮކްޓަރ ނާޔަލްގެ ފެންވަރެއްވެސް ނޫނޭ ތީ. އޭނަ ނޫޅޭ ކަލެއާއިހެދި. އެކުއްޖާ ސަމާސާއެއްކޮށްލީމަ ހެއްދިފައި ތިހިރީ. ބަލަ ތިކަހަލަ ކިތަން އަންހެނުން އެކުއްޖާއަށްވާނެ. ވަދޭ ވަދޭ. ވަޒީފާއަށް ނުގޮސް ހުރިއްޔާ ކައްކައި ހުރިހާކަމެއް ކުރަން ޖެހޭނީ..ވަރަށް ދުވަހަށް ކެތްކުރެވިއްޖެ....." ތަމަންނާ އަނެއްކާވެސް ކެމީލާގެ ގައިގާ ބޮނޑިއެއް އެޅިއެވެ. ކޮށްޕާލިއެވެ. ދެވަނަފަހަރަށްވެސް އަތްދަމާފައި އެތިފަހަރެއް ޖެހިއެވެ. އެތެރެހަށްޓަށްވެސް އެނގުންވިއެވެ. ދޮރުކަނީގައި ލެނގިލައިގެން ހުރި މާމަގެ ދެލޯ ކަރުނުން ފުރުނެވެ. ތިމާގެ ޟައީފުކަމުން އެކުއްޖާއަށް އެހީއެއް ފޯރުކޮށްދެވެން ނެތްކަމާއިމެދު ހިތާމަކުރިއެވެ.\nކެމީލާ އަށް ފަރުވާލެއްނެތެވެ. ގޭގެ ހުރިހާ މަސައްކަތެއްކުރަން ޖެހުނަސް ފަހެއްނުޖެހޭނެއެވެ.\nއެރޭ ކެމީލާއަށް މަންމަގެ އަނދިރި ފަރާތެއް ފެނުނެވެ. އެކޮޓަރިއަށް ހިލޭ ފިރިހެނެއް ވައްދައިގެން ދޮރު ތަޅުލިތަން ފެނިފާ ހިތަށް ނުބައިގޮތެއްވިއެވެ. މަންމަ އެހާ ބޮޑު ފާފަތަކަށް އަރައިގަންނަން ބިރެއްނުގަނޭހެއްޔެވެ. މަންމަ ކޮންމެ ގޮތެއް އުޅުނަސް އެއީ މައިމީހާއެވެ. މައިމީހާއަށް ހެޔޮކޮށް ހިތަން ދީނުގައި އަންގަވާފައިވެއެވެ. ނަމަވެސް އެގޮތަށް ހިލޭ ފިރިހެނުން ގެއަށް ވަންނަން ފެށުމުން ރައްކާތެރިކަމެއް އިހުސާސެއް ނުކުރެވެއެވެ. އަންހެންދަރިން ރައްކާތެރިކަމާއިއެކު ބޮޑުކުރުމަކީ މަންމަގެ ޒިންމާއެއް ނޫންހެއްޔެވެ. ނަމަވެސް މިހުރިހާ ދުވަހު ދައްކަމުން އައި ކުލަވަރު ބަދަލުވެ މަންމަގެ އަނދިރި ފަރާތް ހާމަވުމުން އެގޭގައި ހުންނަން ކެމީލާ ޖެހިލުންވިއެވެ. ކޮންމެގޮތެއް ހަދާފައިވެސް އޭނަ އެހެން ތަނަކަށް ބަދަލުވާންޖެހެއެވެ. އަމިއްލަ ދިރިއުޅުމެއް ފެށުމަށްފަހު ނޫނީ ހަމަޖެހިލައިގެން އުޅެވެން ނެތްކަން މަންމަ ހާމަކޮށްދީފިއެވެ.\nކެމީލާ އިޝާކޮށްލުމަށްފަހު އެނދުގައި އޮށޯތްތަނާ ފުލުފުލުގައި ވައިބާ މެސެޖް އަންނާންފެށިއެވެ. ނާޔަލް ފޫހިވެގެން ކުރާނެކަމެއް ނެތިގެން ކެމީލާއާއި ވާހަކަދައްކަން ބޭނުންވީއެވެ.\n"ޑޮކްޓަރ ނާޔަލް. އައި ކާންޓް ޑޫ ދިސް......"\n"ވައިބާއިން ވާހަކަދެއްކީމަ ވެސް މައްސަލައަކަށް ވަނީތަ....." ނާޔަލް ސުވާލުކުރިއެވެ.\n"ފިރިހެންކުއްޖަކާއި ފްރެންޑެއްނުވެވޭނެ. އެހެންވެ. އައިމް ސޮރީ....." ކެމީލާ ހިތާހިތުން އަޒުމް ކަނޑައެޅީ މިހިސާބުންފެށިގެން ނާޔަލް އާއި އެއްވެސް ކަހަލަ ގުޅުމެއް ނުބޭއްވުމަށެވެ. ރޭގަނޑު ނިދާގަޑިއަށް މެސެޖްކުރާން ފެށުމުން އެއަށް އެކުވެރިކަމެއް ނުކިޔާނެއެވެ.\n"މެރީ މީ......."ނާޔަލް ހަމަޖެހިލާފައި ޕްރޮޕޯސްކޮށްލުމުން ކެމީލާގެ ހިތް ހުއްޓުނުހެން ހީވިއެވެ.\nތަފާތު ލޯތްބެއް (ފަހުބައި)\nތަފާތު ލޯތްބެއް (39)\nތަފާތު ލޯތްބެއް (38)


ރީތި ހަންގަނޑެއް ބޭނުން ނަމަ މިކަންތައް ކުރޭ – DhiDaily\nރީތި ހަންގަނޑެއް ބޭނުން ނަމަ މިކަންތައް ކުރޭ\nމޫނުގައި ނަގާ ބިހީގެ ސަބަބުން މޫނުގައި ލާ ލަކުނުތަކަކީ އައިބުކަމެއްގެ ގޮތުގައި ގިނަ ބަޔަކު ގަބޫލުކުރެއެވެ.\nމިފަދަ ލަކުނުތައް ފިލުވާލުމަށް ބައެއް މީހުން އަގުބޮޑެތި ކެމިކަލް ޕްރޮޑަކްޓްސް ވެސް ބޭނުން ކޮށް އުޅެއެވެ. އޭގެ ސަބަބުން ހަންގަނޑަށް ލިބެނީ ވަގުތީ ރީތި ކަމެކެވެ.\nމޫނުގެ ހަންގަނޑު ރީތި ކޮށް ބެހެއްޓުމަށް ގުދުރަތީ އެއްޗެސް ބޭނުން ކުރުމަކީ އެންމެ އެދެވިގެންވާ ގޮތެވެ. އެގޮތުން ލަކުނު ފިލުވުމަށް ގޭގައި، ގުދުރަތީ ބާވަތްތައް ބޭނުންކޮށްގެން ކުރެވިދާނެ ބައެއް ކަންތައް:\n1-ކާށި ތެޔޮކާށިތެލަކީވެސް މޫނުން ނަގާފައި ހުންނަ ބިހިތަކާއިއެ ބިހިތަކުގެ ލަކުނު ފިލުވުމަށް އެހީތެރިވެދޭ އެއްޗެކެވެ. ހަމައެހެންމެ ގޭގައި ފަސޭހަކަމާއެކު ލިބެން ހުންނަ އެއްޗެއްވެސް މެއެވެ. ބިހި ލަކުނުތަކުގައި ކާށި ތެޔޮ ހާކާލައި ކުޑަ އިރުކޮޅެއް ވަންދެން ރަނގަޅަށް މަސާޖު ކުރާށެވެ. މިކަން ކުރަން އެންމެ ރަނގަޅީ ރޭގަނޑު ނިދަން އޮށޯތުމުގެ ކުރިންނެވެ. ނިދަން އޮށޯތުމުގެ ކުރިން މި ޓްރީޓުމަންޓު ނަގާ ނަމަ މޫނު ދޮންނާނީ އަނެއް ދުވަހު ހެނދުނު ހޭލައިގެންނެވެ.\n2-ލުނބޯލުނބޮއަކީ، މޫނުގެ ކުލަ އަލިކޮށްދީ މޫނު ތާޒާ ކޮށްދޭ އެއްޗެކެވެ. ހަމައެއާއެކު، ލުނބޯގައި ގިނަ އަދަދަކަށް އެކުލެވޭ ވިޓަމިން ސީއާއި އެންޓި ބެކްޓީރިއަލް ޕްރޮޕަޓީތަކަކީ މޫނުގައި އުފެދޭ ބިހި ލަކުނު ފިލުވާލުމަށް އެހީތެރިވެދޭ އެއްޗެކެވެ.އެގޮތުން، މޫނުގައި ހުންނަ ބިހި ލަކުނު ފިލުވުމަށް ލުނބޯ ދެ ގޮތަކަށް ބޭނުން ކުރެވިދާނެއެވެ.\n3-އެލޯވެރާއަލޯވެރާއަކީ ހަންގަނޑަށް ފަރުވާ ކުރުމަށް ހަމަ އެއްވަނައެވެ. އެއީ މޫނުން ނަގާ ބިހިތަކުގައި ހުންނަ ބެކްޓީރިއާތައް ނައްތާލުމުގެ ކުޅަދާނަކަން ލިބިގެންވާ އެއްޗެކެެވެ. ހަމައެއާއެކު، ހަންގަނޑުގެ ކޮލިޓީ ރަނގަޅުކޮށްދީ ހަންގަނޑު އޮމާން ކޮށްދިނުމަށްވެސް އަލޯވެރާ އެހީތެރިވެދެއެވެ.\nއެގޮތުން ކޮންމެ ދުވަހަކުވެސް، ތާޒާ އަލޯވެރާ ޖެލް ކޮޅަކުން މޫނުގައި އުފެދިފައި ހުންނަ ލަކުނުތަކުގައި ކުލޮކު ވައިސްކޮށް މަސާޖު ކުރާށެވެ. 15 ވަރަކަށް މިނެޓުވަންދެން އެފަދައިން މަސާޖު ކުރުމަށްފަހު އެއްގަޑިއިރުވަންދެން ބަހައްޓާށެވެ. ގަޑިއެއްހާއިރު ވުމުން ފިނިފެން ފޮދަކުން މޫނު ދޮވެލާށެވެ. ބޭނުމިއްޔާ އަލޯވެރާއަށް ކުޑަ މާމުއިކޮޅެއް އެއްކޮށްލައިގެންވެސް އެފަދައިން ކަންތައް ކުރެވިދާނެއެވެ.\nކޮންމެ ދުވަހަކު މޫނުގައި މި މާސްކު އުނުގުޅައިފިނަމަ ޔަގީނުން ވެސް ތަފާތު ފެންނާނެއެވެ.\nލޯ ރައްކާތެރި ކުރަން ކުރެވިދާނެ ފަސޭހަކަންކަން


އެއަށްޓެހި - ވިކިޕީޑިއާ\nއެއަށްޓެހި އަކީ ވެނުގެ ސިފައިގައި ހުންނަ މަހެކެވެ. މިމަސް އާންމުކޮށް އުޅެނީ ވަރަށް ބޯކޮށް އައިން ހަދައިގެން ފަޅުގެ ތިލަ ހިސާބުގައެވެ. މިގޮތަށް އައިން ހަދައިގެން ދަތުރުކުރާއިރު މަސްތައް އުޅެނީ ގާތްގޯޅިކަމާއެކު ޖެހިފިތިގެން ގާތްގާތުގައެވެ. މިމަސް ގިނައިން ކައިއުޅެނީ މަހާއި ކުދި ކަކުނި އަދި ޑިނގާ ފާނޑުގެ އެއްޗިއްސާއި ބޮލީގެ ވައްތަރު ތަކެވެ. މިމަސް އެންމެ ބޮޑުވަނީ 32 ސމ އަށެވެ.\nމަހުގެ ބުރަކަށިމަތީ ފުރަތަމަ ކޮތަރިބައިގެ ފުރަތަމަ ކައްޓާއި ކަންފަތް ގަނޑުގައި ހުންނަ ހަރުކައްޓަކީ ވަރަށް ވިހަގަދަ ކައްޓެކެވެ. ވީމާ މިމަސް ހިފާ ގެންގުޅޭއިރު މިކަމަށް ވިސްނައިގެން އުޅުމަކީ ކޮންމެހެން ބޭނުން ކަމެކެވެ. ނަމަވެސް މިއީ އާންމުގޮތެއްގައި ދިވެހިން ހިފައިއުޅޭ މަހެއްނޫނެވެ. އަދި ދިވެހިން ކައިއުޅޭ މަހެއްވެސް ނޫނެވެ.\nމަހުގެ ތުނބުގައި4ޖޯޑް ނަރުވާ ހުރެއެވެ. މަހުގެ މަތީ ކޮތަރިބައިގެ ފުރަތަމަ ކަށި ހުންނަނީ ކޮޅަށް ވަރަށް ތޫނުކޮށެވެ. މަހުގެ މަތީ ދެވަނަ ކޮތަރިބަޔާއި ނިގޫފަތް އަދި ބަނޑުދަށް ފަރާތު ކޮތަރިބައި ހުންނަނީ ގުޅި އެއް ކޮތަރިބައެއްގެ ގޮތުގައެވެ. މަހުގެ މަތީބައިގެ ކުލައަކީ މުށިކުލައެވެ. ބަނޑުދަށް ފަރާތުގެ ކުލައަކީ ހުދުކުލަ އެވެ. މަހުގެ ދެފަރާތުގައި ހުދުކުލައިގެ ފުޅާ ތިން ރޮނގު ހުރެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 14 ޖެނުއަރީ 2008، 19:11 ގައެވެ.


Fenaka Corporation | Mihaaru\nއައްޑޫގައި ކުރިއަށް ގެންދާ ނަރުދަމާ ނިޒާމު ގާއިމު ކުރުމުގެ މަޝްރޫއުގެ ދަށުން ހިތަދޫގެ ބޮޑު ސަރަހައްދަކަށް މި މަހުގެ ތެރޭގައި ނަރުދަމާގެ ހިދުމަތް ދޭން ފަށާނެ ކަމަށް އައްޑޫ ސިޓީ ކައުންސިލުން ބުނެފި އެވެ.\nރައްޔިތުންގެ މަޖިލީހުގެ ވިލުފުށީ ދާއިރާގެ ކުރީގެ މެމްބަރު ރިޔާޒް ރަޝީދުގެ މަސްލަހަތު އޮންނަ ކުންފުންޏަކާއި ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲގެ މަސްލަހަތު...\nއެކި ރަށްރަށަށް ކަރަންޓާއި ފެނުގެ ހިދުމަތް ދޭ ފެނަކަ ކޯޕަރޭޝަންގެ އިންޖީނުގެތަކަށް ބޭނުންވާ ތެޔޮ އެ ކުންފުނިން އަމިއްލަ އަށް އެތެރެކުރާ ނަމަ ކަރަންޓްގެ އަގު މިހާރަށް ވުރެ 20...\nމެންބަރުން ފެނަކައަށް ތެޔޮ ވިއްކި އަގު ތިން ގުނަ ބޮޑު\nއެސްޓީއޯ އަށް ލިބެންޖެހޭ 800 މިލިއަން ނުދައްކާ\nނައިބު ރައީސް ފައިސަލް ނަސީމް މިދިޔަ ބުރާސްފަތި ދުވަހު ހއ. މޮޅަދު އަށް ވަޑައިގެންނެވި އިރު، ސަފުގެ އެންމެ ކުރީގައި ހުރީ ހާއްސަ އެހީ އަށް ބޭނުންވާ ޖާދުﷲ އަރަފާތު، 22، އެވެ. ނައިބު ރައީސަށް އާންމުންގެ ތެރެއިން އެންމެ ފުރަތަމަ މަރުހަބާ ދެންނެވީ އެމްއެންޑީއެފްގެ ޔުނިފޯމެއް އަޅައިގެން ހުރި އަރަފާތެވެ.\nޓުވީޓު ކުރީ އޮޅިގެން، ފިޔަވަޅު އަޅާނަން: ފެނަކަ\nފެނަކަ ކޯޕަރޭޝަންގެ ރަސްމީ ޓުވިޓާ އެކައުންޓުން އެ ކުންފުނީގެ މަސައްކަތުގެ ދާއިރާ ނުގުޅޭ ޓުވީޓެއް ކުރީ އެ އެކައުންޓު ބަލަހައްޓާ މުވައްޒަފު ކަމަށާއި އޭނާއާ މެދު ފިޔަވަޅު އަޅާނެ ކަމަށް ފެނަކަ އިން ބުނެފި އެވެ.\nކަރަންޓުގެ މައްސަލަ ޖުލައި މަހު ހައްލުވާނެ: ފެނަކަ\nޖަނެރޭޓަރު ހަލާކުވުމުން ވިލިނގިލީގެ އޮފީސްތައް ބަންދު\nގއ. ވިލިނގިއްޔަށް ކަރަންޓު ދެމުން އަންނަ ދެ ޖަނަރޭޓަރުގެ ތެރެއިން އެއް ޖަނަރޭޓަރު ހަލާކުވެ، އެ ރަށުގައި ހިންގާ ސަރުކާރުގެ އޮފީސްތަކަށް ކަރަންޓު ފޯރުކޮށް ނުދެވޭތީ އެ ތަންތަނުގެ ޚިދުމަތް ހުއްޓިއްޖެ އެވެ.\nހާރުގަޑި ޖެހެންދެން ފީވަކު މީހުން ތިބީ އިހުތިޖާޖުގައި\nށ. ފީވަކުގައި ދޭތެރެދޭތެރެއިން ކަރަންޓު ކެނޑެމުންދާ މައްސަލަ އަށް ހައްލެއް ނުލިބި ދިގުލައިގެން ދާތީ، އެ ރަށުގެ ރައްޔިތުން ހާރުކާގަޑި ޖެހެންދެން ރޭ ހޭދަކުރީ އިންޖީނުގޭ ސަރަހައްދުގައި އިހުތިޖާޖުގަ އެވެ.\nމަޑަވެލި-ހޯޑެއްދޫގައި ކަރަންޓު ދޭން އެއް ނެޓްވޯކެއް\nގދ. މަޑަވެއްޔާއި އެ ރަށާ ޖެހިގެން އޮންނަ ހޯޑެއްދޫގެ ކަރަންޓު އެއް ނެޓްވޯކަކުން ދޫކުރަން ފެނަކަ ކޯޕަރޭޝަނުން މަސައްކަތް ފަށައިފި އެވެ.